Pantagruel

de

François Rabelais

Index des personnes

: Hypothétique
: Fictif
: Mythique
: Réel

[I-Q]     [R-Z]

  Abel

  Abraham bin Ezra

  Accursius Esmangart, 1823, p.320 note 29  Google Livres

  Achate

  Achille

  Commode

  Agamemnon

  Agathon Comparé à Charlemagne. Esmangart, 1823, p.36 note 24  Google Livres

  Agesilas II

  Albericus de Rosate

  Albumasar

  Alcofribas Nasier Pseudonyme anagrammatique de François Rabelais

  Alessandro Tartagni Alessandro Tartagni  Google Livres

  Alexandre "Alexandre" : Gargantua 1542, Fu. 139v. Philippe de Ravastin  Google Livres "Alexandre" : Pantagruel, 1542, [42v], Alessandro Tartagni  Google Livres

  Alexandre le Grand

  Aloe Esmangart, 1823, p.34  Google Livres

  Anacharsis

  anarche

  Anaxagore

  Anchise

  Ancus Marcius

  André Tiraqueau

  Antée

  Antioche ?

  Antitus Esmangart, 1823, p.332-4, note20  Google Livres

  Antoine Ardillon Esmangart, 1823, p.126 note 9  Google Livres

  Antonio de Leiva Lefranc, OC, 1922, t3, p85 note 104

  Antoine le grand

  Antonin  Google Livres

  Apolonius Tyaneus

  Arachné

  Aranthas La Langue de Rabelais, p.480  Google Livres

  Archimède

  Architas le Tarentin

  Argos Panoptes

  Artachees

  Artaxerxes Ier

  Artemidore de Daldis Daldis : ville

  Arthur Pendragon

  Astaroth

  Athenee

  Atlas

  Aulus Gellius

  Avenzoar  Google Livres

  Averroes

  Avicenne

  aymon

  Bacchus

  Badebec Renverrait à la reine Claude de France P.90 note 2 :  Google Livres

  Baisecul

  Balde de Ubaldis Esmangart, 1823, p.320 note 30  Google Livres

  Barthelemy Cepola

  Bartole

  Baudichon Lefranc, OC, 1922, t.3, p.142, note 87

  Bolivorax

  Boniface VIII

  Boudarin  Google Livres

  Brehier  Google Livres

  Briand Vallee seigneur du Douhet

  Briaree

  Brigitte de Suede Lefranc, OC, 1922, t.4, p.198, note 12

  Brûlant de Monmiré

  Brulefer

  Cacus

  Caillette Fou de François 1er. p.129  Google Livres

  Caïn

  Calixte III Lefranc, OC, 1922, t.4, p.317, note 114

  Calliope

  Calpurnius Bassus Cité par Pline. (Calpurnius Siculus ?)  Google Livres

  Cambyse II

  Camillus

  Carpalim Renverrait à Anne de Montmorency selon Esmangart/Johanneau p.290 note 22 :  Google Livres

  Cée  Google Livres

  Cerbère  Google Livres

  Chalbroth  Google Livres

  Charles VIII Pantagruel, 1542, Fu.51

  Cleopatre VII

  clercdeangleterre

  Pompée

  Curtius Lefranc, OC, 1922, p.129, note 59 Autre piste : Esmangart évoque Jacques Curtius  Google Livres

  Cyrus II Pantagruel 1542, [119v] et [122v] Lefranc, OC, 1922, p.319 note 135

  Pierre d'Ailly Petrus de Aliaco.

  Damastor Gigantomachie de Claudien. Esmangart, 1823, p.68, note 41  Google Livres

  damedeparis

  Darius Ier Lefranc, OC, 1922, p.319 note 136

  David d'Israel

  Democrite

  Demosthene

  Denis de Paris

  de Quebecu Renverrait à Duchesne, de Quercu, commentateur de Saint Grégoire L. Janet, Oeuvres de Rabelais, tome 3, 1823, p.107  Google Livres  Google Livres Lefranc, OC, 1922, Vol3, p.83 note 88

  Deucalion

  Didon

  Dieu Gargantua, 1542, Lyon, "Dé" : Lefranc, OC, T2 1912, p.249, note 49

  Diogène de Laërte

  Doribus Renverrait à Mathieu Ory  Google Livres

  Dynarque  Google Livres

  Elie d'Israel

  Empédocle

  Enac Lefranc, OC, T3 1922, p.24, note 88

  Encelade

  Enée

  Engolevent Géant. Lefranc, OC, T3 1922, p.26, note 102

  Epaminondas

  Epictete

  Epistemon Renverrait au cardinal de Tournon. P. 131 :  Google Livres

  Eryx Le Duchat, OR, 1711, Vol.2, p.10 note20  Google Livres

  Ésope Le Duchat, OR, 1711, Vol.2, p.7 note11  Google Livres

  Euclide

  Eudémon

  Eusthenes Hercule II d'Este selon Esmangart/Johanneau  Google Livres

  Fabius Cunctator Le Duchat, OR, 1711, vol.2 p.248, note14  Google Livres Lefranc, OC, 1922, t.4, p.274, note14

  Falbroth

  Falourdin Esmangart, OC, 1823, vol.3, p.47, note XLVIII  Google Livres

  Faribroth

  Ferragus Esmangart, OC, 1823, vol.3, p.42, note 37  Google Livres

  Fessepinte

  Fierabras Géant de chanson de geste

  Foutasnon Esmangart, puis Lefranc, rejette l'identification avec Francois Fontanon  Google Livres

  Fracassus Esmangart, OC, 1823, vol.3, p.42, note 37  Google Livres

  Francesco Denanto de Sabaudia Neri, F. Un nome ignoto nel Pantagruel, Atti della reale academia delle scienze di Torino, 1930-31

  François Villon

  Fripesauce

  Fy Fy Le Duchat, OR, 1711, vol2, p.174 note 15  Google Livres

  Gabbara Le Duchat, OR, 1711, vol2, p.12 note 28  Google Livres

  Gaius Cassius Longinus

  Galaffre Personnage de Huon de Bordeaux

  Galehaut personnage du roman Lancelot du Lac

  Galien Le Duchat, OR, 1711, vol2, p.256 note 47  Google Livres

  Gargantua Nom issu des traditions populaires. la Pléiade Rabelais - ?uvres complètes (1955), page 25, note

  Gauvain

  Gayoffe Le Duchat, OR, 1711, vol2, p.15 note 36  Google Livres

  Gemmagog Lefranc, OC, 1922, t3, p.23 note85

  Geoffroy de Lusignan Lefranc, OC, 1922, t3, p53-54 note 23-24

  Gertrude de Remiremont Le Duchat, OR, 1741, t.1, p.223 note 17

  Giglan Lefranc, OC, 1922, t3, p.312 note74

  Jules II Le Duchat, OC, vol2, 1711, p.254 note 40  Google Livres

  Godefroy de Bouillon Lefranc, OC, 1922, t4, p.312 note77

  Golfarin Lefranc, OC, 1922, t3, p.299 note44

  Goliath

  Gorgias

  Hardouin de Graës  Google Livres http://id.erudit.org/iderudit/2514ac

  Grandgousier Renverrait à Antoine Rabelais

  Griboullis

  Grilgoth

  Guillaume Bricot Esmangart, 1823, p.182, note 39  Google Livres

  Guillaume d'Ockham  Google Livres

  Guillaume sans peur Personnage des Enfances Guillaume

  Guillaume Vaurillon

  Guingolfe Pourrait être saint Gengoulf (d'Avallon) selon Le Duchat. Autre piste : Gingolfus, philosophe allemand selon Naudet.

  Hacquelebac Concierge au chateau d'Amboise dont Rabelais aurait fait un géant Le Duchat, 1711, vol2 p.16 note 40.

  Haly Avenzagel Renverrait à Rabelais. Littérupture, Béhar, p.215  Google Livres

  Hannibal Barca

  Happemouche Son nom pourrait faire écho à Domitien. Le Duchat, 1711 vol2, p.15 note 35  Google Livres

  Hasdrubal Barca

  Hector de Troie

  Hélène de Troie

  Héraclite d'Ephèse

  Héraclite de Tarente

  Hercule

  Hérodote

  Héron d'Alexandrie Lefranc, OR, 1922, t3, p.73 note 8

  Hiarchas Roi indien qu'aurait rencontré Apollonius de Tyane durant son voyage en Orient

  Hipponax

  Homère

  Hortensia Hortalus Fille de Quintus Hortensius Hortalus Lefranc, OR, 1922 t3, p.318 note 127

  Hugues Salel

  Humevesne p.315 note 17  Google Livres

  Huon de Bordeaux

  Hurtaly Renverrait selon Menage dans Esmangart, 1823, p.74 note 57 à Og de Bashan  Google Livres Ce que confirment Zemon Davies/Hampton, Confronting the turkish dogs http://townsendcenter.berkeley.edu/sites/default/files/publications/OP10_Rabelais.pdf

[A-H]     [R-Z]

  Ignace de Loyola Le Duchat, 1711, p.72 note 82  Google Livres

  Ippolito Riminaldi Ou Gian Maria Riminaldi (1434-1497) ? Lefranc, OR, 1922, vol2, p.129 note 55

  Jacob d'Israel

  Jacob van Hoogstraaten

  Jacques de Zébédée

  Jamblique

  Jason Mainus Lefranc, OR, 1822, t3 p.126 note 30

  Jean Bertachin Le Duchat, Oeuvre Rabelais, 1711, p.II, note 22

  Jean Chouart Esmangart, 1823, vol3, p.488 note 22  Google Livres

  Jean de Gravot Dontenville, H. Rabelais dedans Touraine: à l'usaige & profict des pèlerins de la Devinière, Association des amis de Rabelais et de la Devinière, 1963  Google Livres Pour Paul J. Smith, purement fictif, ferait écho à la localité de Gravot dans le chinonais Éditer et traduire Rabelais à travers les âges, 1997  Google Livres

  Jean de l'Espine du Pont-Alais Lefranc, OC, 1922, t.3, p.86, note110

  Jean de Paris Personnage d'un roman de 1530 selon Lefranc, OR, 1922, t3 p.314 note 94. Autre possibilité : le dominicain (1260?-1306)

  Jean de Zébédée

  Jean Duns Scot Lefranc, OC, 1922, Vol3, p.84 note 99

  Jean Dytebrode Esmangart, OC, 1823, vol3 p.234 note 132

  Jean Eck Le Duchat, OR, 1711, p.74, note 89  Google Livres

  Jean Gerson Le Duchat, OR, 1711, vol2, p.81 note 182  Google Livres

  Jean Jeudy Esmangart, OC, 1823, vol3 p.480 note 6

  Jean Lemaire de Belges Lefranc, OR, 1922, t4 p.320 note 140

  Jean le veau Lefranc, OR, 1922, t3 p.141 note 68

  Jean Pic de la Mirandole

  Jesus Christ

  Johannes Murmellius Lefranc, OC, 1922, t4, p168 note 54

  Johannes Reuchlin

  John Major Le Duchat, OC, vol2, 1711, p.60 note 44  Google Livres

  Jules Cesar

  Junon

  Jupiter

  Justinien 1er Esmangart, OC, 1823, vol3 p.246 note 150  Google Livres

  Lancelot du lac

  Laurent de Rome

  Le Feurial Dit Triboulet. Lefranc, OC, 1922, t4, p.321 note 144

  Leon Battista Alberti

  Livie

  Longys Lefranc, OC, 1922, t3, p25 note 97

  Loth Esmangart, OC, 1823, vol3 p.371-2 note 1  Google Livres

  Loupgarou Motteux, p.68 (parallèle récusé par Esmangart/Johanneau)  Google Livres

  Lourdaud Le Duchat, OC, vol2, 1711, p.78 note 112  Google Livres

  Lubin Le Duchat, OC, vol2, 1711, p.40 note 58  Google Livres Le Duchat, OC, vol2, 1711, p.150-1 note 9  Google Livres

  Lucien de Samosate

  Lucifer

  Lucius Cornelius Sulla

  Lucullus

  Tarquin le Superbe Esmangart, OC, 1823, vol.4 p.91, note 17  Google Livres

  Lucrèce Esmangart, OC, 1823, vol4 p.107 note 83  Google Livres

  Lupoldus Ferdusius Lefranc, OC, 1922, t.3, p.92, note182

  Machefain  Google Livres

  Mahomet http://littre.fracademic.com/42007/mahon

  Saint Marcel

  Marcus Claudius Marcellus Le Duchat, OC, vol2, 1711, p.249 note 22  Google Livres

  Quintilien

  Marcus Furius Camillus

  Marcus Junius Brutus Caepio

  Caton le Censeur

  Ciceron

  Varron

  Marguerite d'Antioche

  Marotus du lac Pourrait renvoyer à Lancelot Maroesel : Lefranc, OC, 1922, t4, p247 note 8

  Martial de Limoges Marsault : Lefranc, OC, 1922, t3, p69 note 134

  Matabrune Lefranc, OC, 1922, t3, p8 note 50

  Maubrun d'Aigremalée Lefranc, OC, 1922, t3, p27 note 112

  Mélusine Lefranc, OC, 1922, t3, p317 note 117

  Ménippe de Sinope Esmangart, 1823, p.72 note 62  Google Livres

  Mephitis Lefranc, OC, 1922, t4, p341 note 27

  Mercure

  Merlin Caccaie Merlin Caccaie : Pseudo de Teofilo Folengo http://fr.wikipedia.org/wiki/Teofilo_Folengo

  Midas

  Minerve

  Mirelangault Philipe le Bel  Google Livres

  Montevieille Déformation de (John) Mandeville. Lefranc, OC, 1922, t3, p8 note 49

  Morgane Lefranc, OC, 1922, t4, p246 note 4

  Morgante Lefranc, OC, 1922, t4, p313 note 82

  Mouche Serait Antoine de Mouchi. P.371 note1 :  Google Livres Selon Sadighi, simple surnom lié à la tromperie :  Google Livres

  Mouille-groin Lefranc, OC, 1922, t3, p95 note 204

  Nason Lefranc, OC, 1922, t3, p19 note 59

  Neptune

  Nero Claudius Drusus

  Neron

  Nerva

  Nestor

  Nicolas III

  Nicolas de Cusa Esmangart, OC, 1823, p.373, note 3  Google Livres

  Nicolas de Lyre

  Saint Nicolas "Nicolas pape tiers" Pantagruel, 1542, Fu.121.

  Nicolas d'Orbelles Esmangart, OC, 1823, p.171, note 21  Google Livres Autre :  Google Livres

  Nicolas Tedesco Lefranc, OC, 1922, Vol3, p.129 note 56

  Nim broth

  Nimrod Lefranc, OC, 1922, t3, p20 note 68

  Noe

  Noel Béda

  Numa Pompilius

  Octave Auguste

  Offot

  Og de Basan

  Ogier le danois http://hist.olieu.net/ogier-le-danois/ogier.html

  Olivier Chanson de Roland. "Olivier pair de France", Pantagruel 1542, f. [8v]

  Orion Lefranc, OC, 1823, Vol3, p.21 note 74

  Oromédon Oeuvres Rabelais, Esmangart/Johannneau, 1823, p.38, note XXXI  Google Livres

  Orson Roman Valentin et Orson. Lefranc, OC, 1823, Vol4, p.312 note 71

  Othe  Google Livres

  Otus Lefranc, OC, 1823, Vol3, p.21 note 74 Le Duchat, OR, 1711, Vol2, p.10 note 22  Google Livres

  Ovide

  Pacolet Personnage du roman "Valentin et Orson"

  Palfrapin

  Pantagruel

  Panurge Serait lié à Charles de Guise  Google Livres couilles de Lorraine renverrait aussi à cet homme :

  Panzoult Lefranc, OC, 1823, Vol3, p.18 note 55

  Papinien Lefranc A., Oeuvres de François Rabelais, 1922, t.3, p.103, note 48

  Paris de Troie

  Pasquin

  Pathelin

  Paul de Castro Lefranc, OC, 1922, t.3, p.129, note 54

  Paul de Tarse

  Pausanias le Périégète

  Pedebilletis Esmangart, 1823, vol.3, P. 231 :

  Pégase

  Penthésilée

  Perceforêt Personnage de l'oeuvre éponyme

  Persée

  Pertinax

  Petrus de Petronibus Lefranc, OC, 1823, Vol3, p.126 note 32

  Phaeton

  Pharamond

  Phebus

  Philippe Dece Esmangart, 1823, p.316 note 20  Google Livres

  Philistion de Magnésie

  Pied-de-bois Lefranc, OC, 1823, Vol3, p.19 note 56

  Pierre Ier de Castille

  Pierre Sutor Lefranc, OC, 1922, Vol3, p.96 note 216

  Pierre Tartaret Lefranc, OC, 1922, Vol3, p.80 note 55 http://scholasticon.ish-lyon.cnrs.fr/Database/Scholastiques_fr.php?ID=1222

  Pison

  Platon

  Pline

  Plotin

  Plutarque

  Polypheme

  Porphyrion

  Presthan Lefranc, OC, 1823, Vol4, p.345 note 7

  Priam

  Priscien

  Proclos

  Proserpine

  Protée

  Pûru Lefranc, OC, 1922, Vol3, p.22 note 78

  Pyrrhus Ier

  Pythagore

[A-H]     [I-Q]

  Rabbi David Kimhi Lefranc, OC, 1922, t4, p200 note 32

  Racquedenare

  Ragot Lefranc, OC, 1922, Vol3, p.136 note 31

  Raimbert Raclet Lefranc, OC, 1922, Vol3, p.4 note 15

  Raminagrobis Renvoie à Jean le Maire de Belges. Lefranc, OC, 1922, Vol3, p.IV

  Rappallus

  Raymond Lulle Esmangart, OC, vol3, p.215 note 91  Google Livres Quelques détails en plus : Lefranc, OC, 1922, t3, p106 note 74

  Regis Lefranc A., ?uvres de François Rabelais, 1922, t.3, p.89 note 150

  Rhadamanthe

  Riflandouille Lefranc, OC, 1922, Vol4, p.302 note 57

  Robert le diable

  Roboastre Lefranc, OC, 1922, Vol3, p.26 note 107

  Roland le preux

  Romulus

  Rostocosto-jambe-d'anesse Lefranc, OC, 1922, Vol3, p.84 note 92 Esmangart, OC, 1823, vol.3 p.195, note 62  Google Livres

  Saint Alipentin Lefranc, OC, 1922, Vol3, p.70 note 136

  Saint Balletrou Lefranc, OC, 1922, Vol4, p.272 note 59

  Saint Fiacre

  Saint Gervais

  Saint Ninian

  Saint Quenet

  Salluste

  Salomon

  Samson

  Sarabroth

  Saturne

  Scipion Nasica

  Scipions Scipion l'africain + Scipion Emilien

  Semiramis Lefranc, OC, 1922, Vol3, p.317 note 122

  Sénèque

  Sennacherib Lefranc, OC, 1922, Vol4, p.296 note 27

  Serratis Esmangart, OC, 1823, vol.3 p.221, note 108  Google Livres

  Silvius Triquebille Lefranc, OC, 1922, Vol3, p.86 note 108

  Sinon "lignee de Sinon" (Pantagruel, 1542, Fu.98) Lefranc, OC, 1922, Vol4, p.258 note 60

  Sisyphe

  Sixte IV Lefranc, OC, 1922, Vol4, p.201 note 36 Lefranc, OC, 1922, Vol3, p.L note I

  Solon

  Sortibrant de Coimbra

  Strabon

  Silvestro Mazzolini da Prierio Lefranc, OC, 1922, t3, p79 note 47

  Tevot Lefranc, OC, 1922, Vol3, p.83 note 87

  Thalie

  Thaumaste Renverrait à Girolamo Cardano selon Le Motteux. p. 438 :  Google Livres "clerc de Angleterre", Pantagruel, [74v], 1542

  Thémistocle

  Théon d'Alexandrie

  Thibaut Mitaine Rigolot, Les Langages De Rabelais, 1996, p.46  Google Livres

  Thomas de Vio Le Duchat, 1711, vol2 p.83 note128  Google Livres

  Tigrane II d'Arménie

  Tite Live

  Tityos Lefranc, OC, 1922, Vol3, p.21 note 73

  Trajan

  Triton

  Trogue Pompée Lefranc, OC, 1922, Vol4, p.272 note 57

  Turelupin Lefranc, OC, 1922, Vol3, p.77 note 35

  Turpin Lefranc, OC, 1922, Vol4, p.294 note 14

  Typhon

  Ulpien

  Ulrich Gallet G.Defaux confirme qu'il est lié à un Gallet connu de Rabelais (Auteur, Lecteur, Altior Sensus, 1997, p.358) : Jean Gallet, collègue d'Antoine Rabelais. Selon M. Screech, renverrait

  Ulysse

  Urbain VI Urbain croquelardon pourrait être Urbain VI ou V selon Lefranc, OC, 1922, Vol3, p.L note 1 L'alter sensus des turqueries de Panurge. Études Rabelaisiennes, Tome XLII, pp.57-73 http://www.unige.ch/lettres/framo/articles/ft_er42.html

  Valentin Roman Valentin et Orson. Lefranc, OC, 1823, Vol4, p.312 note 71

  Venus

  Virgile

  Vitdegrain Qui vit de grain.  Google Livres

  Vitruve

  Xerxès 1er

  Zarathoustra Un grammarien contemporain de Domitien selon Lefranc, OC, 1922, Vol4, p.253 note 25. Non confirmé. D'autre part, autres occurrences de Zoroaster évoquant clairement Zarathoustra (Oromasis)

  Zopyre Lefranc, OC, 1922, Vol4, p.58 note 258

Index des lieux

: Hypothétique
: Fictif
: Mythique
: Réel

[I-Q]     [R-Z]

  Abano  Geonames

  Achéron

  Achorie

  Afrique  Geonames

  Alexandrie  Geonames

  Allemagne  Geonames

  Amaurote  Geonames

  Angers  Geonames

  Angleterre  Geonames

  Anjou  Geonames

  Antipodes  Geonames

  Anvers  Geonames

  Arabie  Geonames

  Aragon  Geonames

  Artois  Geonames

  Aspharage

  Assyrie  Geonames

  Athenes  Geonames

  Autriche  Geonames

  Auvergne  Geonames

  Avignon  Geonames

  Babylone  Geonames

  Bagnolet  Geonames

  Balaruc-les-Bains  Geonames

  Bavarderie

  Bazacle  Geonames

  Beauvais  Geonames

  Berne  Geonames

  Bordeaux  Geonames

  Boulogne  Geonames

  Bourbon-Lancy  Geonames

  Bourges  Geonames

  Grosse Tour de Bourges  Geonames

  Bretagne  Geonames

  Brie  Geonames

  Brouage  Geonames

  Camarina  Geonames

  Cambrai  Geonames

  Canarre  Geonames

  Cap Blanc  Geonames

  Cap de Bonne-Espérance  Geonames

  Cap Sagres  Geonames

  Presqu'île du Cap Vert  Geonames

  Casa Nova  Geonames

  Castille  Geonames

  Caucase  Geonames

  Cauterets  Geonames

  Celles-sur-Belle  Geonames

  Chaldée  Geonames

  Chantelle  Geonames

  Charenton-le-Pont  Geonames

  Chavigny-en-vallée  Geonames

  Chemin Saint-Jacques

  Chinon  Geonames

  cimetière des Innocents  Geonames

  Cinais  Geonames

  Cocyte

  Coimbra  Geonames

  Collège de Navarre  Geonames

  Constantinople  Geonames

  Coulonges-sur-l'Autize  Geonames

  Croutelle  Geonames

  Danube  Geonames

  Dauphiné  Geonames

  Dax  Geonames

  Détroit de Gibraltar  Geonames

  Dipsodie  Geonames

  Ecosse  Geonames

  Egypte  Geonames

  Elysée

  Espagne  Geonames

  Ethiopie  Geonames

  Faubourg Saint-Marcel  Geonames

  Ferrare  Geonames

  Flandres  Geonames

  Folie Gobelin  Geonames

  Fontarrabie  Geonames

  Fontenay-le-Comte  Geonames

  Forêt de Fontainebleau  Geonames

  Framont  Geonames

  France  Geonames

  Francfort  Geonames

  Frontignan  Geonames

  Gambie  Geonames

  Gard  Geonames

  Gelasim  Geonames

  Gibraltar  Geonames

  Golan  Geonames

  Golfe Persique  Geonames

  Gomorrhe  Geonames

  Gravot  Geonames

  Grèce  Geonames

  Hainaut  Geonames

  Honfleur  Geonames

  Hongrie  Geonames

  Hôtel de Cluny  Geonames

  Hyperborées  Geonames

[A-H]     [R-Z]

  îles des Fées

  Inde  Geonames

  Italie  Geonames

  La Bicoque  Geonames

  Lac de Sorbonne

  la Deviniere  Geonames

  Languedoc  Geonames

  Lannes  Geonames

  La Pommardière  Geonames

  La Rochelle  Geonames

  Laryngues

  Las Perlas  Geonames

  Le Havre  Geonames

  Leicester  Geonames

  Les Sables-d'Olonne  Geonames

  Léthé

  Limousin  Geonames

  Limoux  Geonames

  Londres  Geonames

  Lorraine  Geonames

  Louvain  Geonames

  louzefougerouse

  Lusignan  Geonames

  Lyon  Geonames

  Madère  Geonames

  Maillezais  Geonames

  Malindi  Geonames

  Malte  Geonames

  Marignan  Geonames

  Medea  Geonames

  Meden  Geonames

  Meli  Geonames

  mer Rouge  Geonames

  Milan  Geonames

  Mirebalais  Geonames

  Mireval  Geonames

  Monte Grotto  Geonames

  Montpellier  Geonames

  Monts Caspiens  Geonames

  montsrhipees

  Mytilène  Geonames

  Nantes  Geonames

  Naples  Geonames

  Néris  Geonames

  Nil  Geonames

  Nîmes  Geonames

  Normandie  Geonames

  Nuremberg  Geonames

  Océan Atlantique  Geonames

  Orléans  Geonames

  Padoue  Geonames

  Palestine  Geonames

  Paris  Geonames

  Parthie  Geonames

  Grotte de Passelourdin  Geonames

  Perche  Geonames

  Périgord  Geonames

  Pharyngues

  Phénicie  Geonames

  Phison

  Phlegethon

  Picardie  Geonames

  Poissy  Geonames

  Poitiers  Geonames

  Pont aux meuniers  Geonames

  Pont de Mantible  Geonames

  Pont du Gard  Geonames

  Porretta  Geonames

  Porto Santo  Geonames

  Portugal  Geonames

  Provence  Geonames

  Quartier Saint-Victor  Geonames

[A-H]     [I-Q]

  Rennes  Geonames

  Rhône  Geonames

  Romagne  Geonames

  Rome  Geonames

  Rouen  Geonames

  Rue du Fouarre  Geonames

  Rue de la Montagne-Sainte-Geneviève  Geonames

  Saba  Geonames

  Saint-Aignan d'Orléans  Geonames

  Saint-Antoine-des-Champs  Geonames

  Hotel Saint-Denis  Geonames

  Santa Elena Battaglia  Geonames

  Cathédrale Saint-Etienne de Bourges  Geonames

  saintgervaisderavenne

  Saint-Jacques-de-Compostelle  Geonames

  abbaye Saint-Martin de Ligugé  Geonames

  Salmigondin

  San Bartholomeo  Geonames

  San Petro Montagnone  Geonames

  Sanxay  Geonames

  Saumur  Geonames

  Savoie  Geonames

  Saxe  Geonames

  Scythie  Geonames

  Seine  Geonames

  Sénégal  Geonames

  Sicile  Geonames

  Sodome  Geonames

  Sorbonne  Geonames

  Sparte  Geonames

  Strasbourg  Geonames

  Styx

  Suisse  Geonames

  Syrie  Geonames

  Tain  Geonames

  Toulouse  Geonames

  Touraine  Geonames

  Tours  Geonames

  Troie  Geonames

  Tübingen  Geonames

  Turquie  Geonames

  Udem

  Uti

  Utopie  Geonames

  Valence  Geonames

  Venise  Geonames

  Villedieu-les-Poêles  Geonames

[1v]

Dizain de Maistre Hugues
Salel a l'auteur de
ce Livre.

Si pour mesler profit avec doulceur
On mect en pris un aucteur grandement,
Prise seras, de cela tien toy sceur:
Je le congnois car ton entendement
En ce livret soubz plaisant fondement
l'Utilite a si tresbien descripte,
qu'Il m'est advis que voy un Democrite
Riant les faictz de nostre vie humaine.
Or persevere et si n'en as merite
En ces bas lieux: l'auras au hault dommaine.

Fu.2.

Prologue de l'auteur.

TResillustres et Treschevaleureux
champions, gentilz hommes,
et aultres, qui voluntiers vous
adonnez a toutes gentillesses et honnestetez,
vous avez nagueres veu, leu, et
sceu, les grandes et inestimables Chronicques
de l'enorme geant Gargantua:
et comme vrays fideles les avez creues,
gualantement, et y avez maintesfoys
passe vostre temps avecques les honorables
Dames et Damoyselles, leur en
faisans beaulx et longs narrez, alors
que estiez hors de propos: dont estez bien
dignes de grande louange, et memoire
sempiternelle. Et a la mienne volunte

[2v]
que chascun laissast sa propre besoigne,
ne se souciast de son mestier et mist ses
affaires propres en oubly, pour y vacquer
entierement, sans que son esperit
feust de ailleurs distraict ny empesche:
jusques a ce que l'on les tint par cueur,
affin que si d'adventure l'art de l'Imprimerie
cessoit, ou en cas que tous livres
perissent, on temps advenir un chascun
les peust bien au net enseigner a ses enfans,
et a ses successeurs et survivens
bailler comme de main en main, ainsy
que une religieuse Caballe. Car il y a
plus de fruict que paradventure ne pensent
un tas de gros talvassiers tous
croustelevez, qui entendent beaucoup
moins en ces petites joyeusetes, que ne
faict Raclet en l'Institute. J'en ay congneu
de haultz et puissans seigneurs en bon
nombre, qui allant a chasse de grosses
bestes, ou voller pour canes: s'il advenoit
que la beste ne feust rencontree par
les brisees, ou que le faulcon se mist a
planer, voyant la proye gaigner a tire

Fu.3.
d'esle, ilz estoient bien marrys, comme
entendez assez: mais leur refuge de reconfort,
et affin de ne soy morfondre, estoit a
recoler les inestimables faictz dudict
Gargantua. Aultres sont par le monde
(ce ne sont fariboles) qui estans grandement
affligez du mal des dentz, apres
avoir tous leurs biens despenduz en
medicins sans en rien profiter, ne ont
trouve remede plus expedient que de
mettre lesdictes chronicques entre deux
beaulx linges bien chaulx, et les appliquer
au lieu de la douleur, les sinapizand
avecques un peu de pouldre doribus.
Mais que diray je des pauvres
verolez et goutteux? O quantesfoys
nous les avons veu, a l'heure que ilz
estoyent bien oingtz et engressez a poinct
et le visaige leur reluysoit comme la claveure
d'un charnier, et les dentz leur tressailloyent
comme font les marchettes
d'un clavier d'orgues ou d'espinette, quand
on joue dessus, et que le gosier leur escumoit
comme a un verrat que les vaultres

[3v]
ont aculé entre les toilles: que faisoyent
ilz alors? toute leur consolation
n'estoit que de ouyr lire quelque page
dudict livre. Et en avons veu qui se donnoyent
a cent pipes de vieulx diables,
en cas que ilz n'eussent senty allegement
manifeste a la lecture dudict livre, lors
qu'on les tenoit es lymbes, ny plus ny
moins que les femmes estans en mal
d'enfant quand on leurs leist la vie de
saincte Marguerite . Est ce rien cela?
Trouve moy livre en quelque langue,
en quelque faculte et science que ce soit,
qui ayt telles vertus, proprietes, et prerogatives,
et je poieray chopine de trippes.
Non messieurs non. Il est sans
pair, incomparable et sans parragon.
Je le maintiens jusques au feu exclusive.
Et ceulx qui vouldroient maintenir
que si reputes les abuseurs prestinateurs,
emposteurs, et seducteurs. Bien
vray est il, que l'on trouve en aulcunslivres
dignes de haulte fustaye certaines
proprietes occultes, au nombre desquelz

Fu.4.
l'on tient Fessepinte , Orlando furioso,
Robert le diable , Fierabras ,
Guillaume sans paour , Huon de bourdeaulx,
Montevieille , et Matabrune .
Mais ilz ne sont comparables a celluy
duquel parlons. Et le monde a bien congneu
par experience infallible le grand
emolument et utilite qui venoit de ladicte
chronicque Gargantuine: car il en
a este plus vendu par les imprimeurs
en deux moys, qu'il ne sera achete de
Bibles en neuf ans. Voulant doncques
je vostre humble esclave accroistre vos
passetemps dadvantaige, vous offre de
present un aultre livre de mesme billon
sinon qu'il est un peu plus equitable et
digne de foy que n'estoit l'aultre. Car
ne croyez (si ne voulez errer a vostre escient)
que j'en parle comme les juifz de la
loy. Je ne suis nay en telle planette, et ne
m'advint oncques de mentir, ou asseurer
chose que ne feust veritable. J'en parle
comme un gaillard Onocratale, voyre
dy je crotenotaire des martyrs amans

[4v]
et crocquenotaire de amours: quod vidimus
testamur . C'est des horribles
faictz et prouesses de Pantagruel, lequel
j'ay servy a gaiges des ce que je fuz hors
de page, jusques a present, que par son
congie je m'en suis venu visiter mon pais
de vache, a scavoir si en vie estoyt parent
mien aulcun. Pourtant, affin que je face
fin a ce prologue, tout ainsi comme je
me donne a cent mille panerées de beaulx
diables, corps et ame, trippes et boyaulx
en cas que j'en mente en toute l'hystoire
d'un seul mot. Pareillement le feu sainct
Antoine vous arde, mau de terre vous
vire, le lancy, le maulubec vous trousse
la caquesangue vous viengne, le mau
fin feu de ricqueraque, aussi menu que
poil de vache, tout renforcé de vif argent
vous puisse entrer au fondement,
et comme Sodome et Gomorre puissiez
tomber en soulphre en feu et en abysme,
en cas que vous ne croyez fermement
tout ce que je vous racompteray en ceste
presente chronicque.

Fu.5.

De l'origine et antiquité du
grand Pantagruel.
Chapitre.j.

CE ne sera chose inutile ne
oysifve, veu que sommes
de sejour, vous ramentevoir
la premiere source et origine
dont nous est né le bon Pantagruel.
Car je voy que tous bons hystoriographes
ainsi ont traicté leurs
Chronicques, non seullement les Arabes,
Barbares et Latins, mais aussi
Gregoys, Gentilz, qui furent buveurs
eternelz. Il vous convient doncques
noter que au commencement du monde.

[5v]
(je parle de loing il y a plus de quarante
quarantaines de nuyctz, pour nombre
a la mode des antiques Druides)
peu apres que Abel fust occis par son
frere Cain, la terre embue du sang du
juste fut certaine annee si tresfertile en
tous fruictz qui de ses flans nous sont
produytz et singulierement en Mesles,
que on l'appella de toute memoire, l'annee
des grosses Mesles: car les troys
en faisoyent le boysseau, En ycelle les
Kalendes feurent trouvees par les breviaires
des Grecz le moys de Mars
faillit en Karesme et fut la myoust en
May On moys de Octobre, ce me semble,
ou bien de Septembre (affin que je
ne erre car de cela me veulx je curieusement
guarder) fut la sepmaine tant renommee
par les annales, qu'on nomme
la sepmaine des troys Jeudis: car il y
en eut troys, a cause des irreguliers bissextes,
que le Soleil bruncha quelque
peu comme debitoribus a gauche, et la
Lune varia de son cours plus de cinq

Fu.6.
toyzes, et feut manifestement veu le movement
de trepidation on firmament
dict Aplane: tellement que la Pleiade
moyene laissant ses compaignons declina
vers l'equinoctial et l'estoille nomme
l'Espy laissa la vierge se retirant vers
la balance qui sont cas bien espoventables
et matieres tant dures et difficiles, que les
astrologues ne y peuvent, mordre. Aussy
auroient ilz les dens bien longues, s'ilz
povoient toucher jusques la. Faictes vostre
compte que le monde voluntiers
mangeoit desdictes Mesles: car elles
estoient belles a l'oeil, et delicieuses au
goust.Mais tout ainsi comme Noe le
sainct homme (auquel tant sommes
obligez et tenuz de ce qu'il nous planta
la vine, dont nous vient celle nectaricque
delicieuse, precieuse, celeste, joyeuse et deificque
liqueur, qu'on nomme le piot) fut
trompe en le beuvant, car il ignoroit la grande
vertu et puissance d'icelluy. Semblablement
les hommes et femmes de celluy
temps mangeoyent en grand plaisir de

[6v]
ce beau et gros fruict, mais accidens
bien divers leurs en advindrent Car a
tous survint au corps une enfleure treshorrible,
mais non a tous en un mesme
lieu.Car aulcuns enfloyent par le
ventre, et le ventre leur devenoit bossu
comme une grosse tonne: desquelz est
escript: Ventrem omnipotentem: lesquelz
furent tous gens de bien et bons
raillars. Et de ceste race nasquit sainct
Pansart et Mardygras.Les aultres
enfloyent par les espaules, et tant
estoyent bossus qu'on les appelloit montiferes,
comme portemontaignes, dont
vous en voyez encores par le monde en
divers sexes et dignites Et de ceste race
yssit Esopet: duquel vous avez les beaulx
faictz et dictz par escript.Les aultres
enfloyent en longueur par le membre,
qu'on nomme le laboureur de nature:
en sorte qu'ilz le avoyent merveilleusement
long, grand, gras, gros, vert, et acresté,
a la mode antique, si bien qu'ilz s'en
servoyent de ceinture, le redoublans a

Fu.7.
cinq ou a six foys par le corps. Et s'il
advenoit qu'il feust en poinct: et eust vent
en pouppe, a les veoir eussiez dict que
c'estoyent gens qui eussent leurs lances
en l'arrest pour jouster a la quintaine.
Et d'yceulx est perdue la race, ainsi comme
disent les femmes. Car elles lamentent
continuellement, qu'il n'en est plus
de ces gros etc. Vous scavez la reste de
la chanson, Aultres croissoient en matiere
de couilles si enormement, que les
troys emplissoient bien un muy. d'yceulx
sont descendues les couilles de Lorraine,
lesquelles jamays ne habitent en braguette,
elles tombent au fond des chausses.
Aultres croyssoient par les jambes,
et a les veoir eussiez dict que c'estoyent
grues, ou Flammans, ou bien
gens marchans sus eschasses. Et les
petits grimaulx les appellent en grammaire
Jambus.Es aultres tant croissoit
le nez qu'il sembloit la fleute d'un
alambic, tout diapré, tout estincelé de
bubeletes: pullulant, purpuré, a pompettes,

[7v]
tout esmaille, tout boutonne et
brode de gueules. Et tel avez veu le chanoyne
Panzoult et Piedeboys medicin
de Angiers, de la quelle race peu furent
qui aimassent la ptissane, mais tous furent
amateurs de puree Septembrale.
Nason, et Ovide en prindrent leur origine,
Et tous ceulx desquelz est escript.
Ne reminiscaris .Aultres croissoyent
par les aureilles, lesquelles tant grandes
avoyent, que de l'une faisoyent pourpoint,
chausses, et sayon: de l'aultre se
couvroyent comme d'une cape a l'espagnole.
Et dict on que en Bourbonnoys
encores dure l'eraige, dont sont dictes
aureilles de Bourbonnoys.Les aultres
croissoyent en long du corps: et de
ceulx la sont venuz les geans, et par
eulx PantagruelEt le premier fut
Chalbroth,Qui engendra Sarabroth,
Qui engendra Faribroth,
Qui engendra Hurtaly, qui fut beau
mangeur de souppes, et regna au temps
du deluge:Qui engendra Nembroth,

Fu.8.
Qui engendra Athlas, qui avecques
ses espaulles garda le ciel de tumber,
Qui engendra Goliath,Qui engendra
Eryx lequel fut inventeur du
jeu des gobeletz,Qui engendra Tite,
Qui engendra Eryon,Qui engendra
Polypheme,Qui engendra Cace,
Qui engendra Etion, lequel premier
eut la verolle pour n'avoir beu
frayz en este, comme tesmoigne Bartachim:
Qui engendra Encelade,
Qui engendra Cee, Qui engendra
Typhoe,Qui engendra Aloe:
Qui engendra Othe,Qui engendra
Aegeon,Qui engendra Briare qui
avoit cent mains,Qui engendra Porphirio,
Qui engendra Adamastor,
Qui engendra Antee,Qui engendra
Agatho,Qui engendra Pore, contre
lequel batailla Alexandre le grand ,
Qui engendra Aranthas:Qui
engendra Gabbara, qui premier inventa
de boire d'autant,Qui engendra
Goliath de Secundille,Qui engendra

[8v]
Offot, lequel eut terriblement beau
nez a boyre au baril,Qui engendra
Artachees,Qui engendra Oromedon,
Qui engendra Gemmagog, qui
fut inventeur des souliers a poulaine,
Qui engendra Sisyphe,Qui
engendra les Titanes, dont nasquit
Hercules,Qui engendra Enay, qui
fut tresexpert en matiere de oster les cerons
des mains,Qui engendra Fierabras,
lequel fut vaincu par Olivier
pair de France compaignon de Roland,
Qui engendra Morguan, lequel premier
de ce monde joua aux dez avecques
ses bezicles,Qui engendra Fracassus
duquel a escript Merlin Caccaie , Dont
nasquit Ferragus,Qui engendra
Happemousche, qui premier inventa
de fumer les langues de beuf a la cheminee,
car au paravant le monde les saloit
comme on faict les jambons:Qui
engendra Bolivorax,Qui engendra
Longys,Qui engendra Gayoffe, lequel
avoit les couillons de peuple et le

Fu.9.
vit de cormier,Qui engendra Maschefain,
Qui engendra Bruslefer,
Qui engendra Engolevent.Qui
engendra Galehault, lequel fut inventeur
des flacons,Qui engendra Mirelangault,
Qui engendra Galaffre,
Qui engendra Falourdin,Qui
engendra Roboastre,Qui engendra
Sortibrant de conimbres ,Qui engendra
Brushant de Mommiere ,Qui
engendra Bruyer, lequel fut vaincu par
Ogier le Dannoys pair de France,
Qui engendra Mabrun,Qui engendra
Foutasnon,Qui engendra
Hacquelebac,Qui engendra Vitdegrain,
Qui engendra Grand Gosier
Qui engendra Gargantua,Qui
engendra le noble Pantagruel mon
maistre,j'Entends bien que lysans ce
passaige, vous faictez en vous mesmes
un doubte bien raisonnable. Et demandez
comment est il possible que ainsi soit:
veu que au temps du deluge tout le monde
perit, fors Noe et sept personnes avecques

[9v]
luy dedans l'arche: au nombre desquelz
n'est mis ledict Hurtaly? La demande
est bien faicte sans doubte et bien
apparente: mais la responce vous contentera
ou j'ay le sens mal gallefreté.
Et par ce que n'estoys de ce temps la pour
vous en dire a mon plaisir, Je vous allegueray
l'autorite des Massoretz bons
couillaux, et beaux cornemuseurs Hebraicques:
lesquelz afferment, que veritablement
ledict Hurtaly n'estoit dedans
l'arche de Noe aussi ny eust il peu entrer
car il estoit trop grand: mais il estoit
dessus a cheval jambe desa jambe dela,
comme sont les petitz enfans sus les chevaulx
de boys, et comme le gros toreau de
Berne, qui feut tue a Marignan, chevauchoyt
pour sa monture un gros canon
pevier. c'est une beste de beau et joyeux
amble, sans poinct de faulte. En icelle
facon, saulva apres dieu ladicte arche
de periller: car il luy bailloit le bransle
avecques les jambes, et du pied la tournoit
ou il vouloit, comme on faict du gouvernail

Fu.10.
d'une navire. Ceulx qui dedans estoient,
luy envoyoient vivres par une cheminee
a suffisance, comme gens recongnoissans
le bien qu'il leurs faisoit Et quelque foys
parlementoyent ensemble, comme faisoit Icaromenippe
a Jupiter selon le raport de
Lucian. Aves vous bien le tout entendu, beuvez
donc un bon coup sans eaue. Car si
ne le croiez, non foys je fist elle.

De la nativite du tresredoubte
Pantagruel. Chap. ij.

GArgantua en son eage de quatre
cens quatre vingtz quarante
et quatre ans engendra son filz

[10v]
Pantagruel de sa femme nommee Badebec,
fille du Roy des Amaurotes en
Utopie laquelle mourut du mal d'enfant,
car il estoit si merveilleusement
grand et si lourd, qu'il ne peut venir a lumiere,
sans ainsi suffocquer sa mere.
Mais pour entendre pleinement la cause
et raison de son nom qui luy feut baille
en baptesme.Vous noterez qu'en
icelle annee feut seicheresse tant grande
en tout le pays de Africque, que passerent .
xxxvj. moys, troys sepmaines
quatre jours, treze heures, et quelque peu
d'advantaige sans pluye, avec chaleur
de soleil si vehemente que toute la terre
en estoit aride. Et ne fut au temps de
Helye, plus eschauffee que fut pour
lors.Car il n'estoit arbre sus terre qui
eust ny fueille ny fleur, les herbes estoient
sans verdure, les rivieres taries,
les fontaines a sec, les pauvres poissons
delaissez de leurs propres elemens, vagans
et crians par la terre horriblement,
les oyseaux tumbans de l'air par faulte

Fu.11.
de rosee, les loups, les regnars, cerfz,
sangliers, dains, lievres, connifz, belettes,
foynes, blereaux, et aultres bestes
l'on trouvoit par les champs mortes la
gueulle baye.Au regard des hommes,
c'estoit la grande pitie, vous les eussiez
veuz tirans la langue comme levriers
qui ont couru six heures. Plusieurs se
gettoyent dedans les puys. Aultres se
mettoyent au ventre d'une vache pour
estre a l'hombre: et les appelle Homere
Alibantes.Toute la contree estoit a
l'ancre, c'estoit pitoyable cas, de veoir le
travail des humains pour se garentir
de ceste horrificque alteration. Car il
avoit prou affaire de sauver l'eaue benoiste
par les eglises: a ce que ne feust
desconfite, mais l'on y donna tel ordre
par le conseil de messieurs les Cardinaulx
et du sainct pere, que nul n'en osoit
prendre que une venue. Encores quand
quelcun entroit en l'eglise, vous en eussiez
veu a vingtaines de pauvres alterez
qui venoyent au derriere de celluy qui la

[11v]
distribuoit a quelcun, la gueulle ouverte
pour en avoir quelque goutellete, comme
le maulvais Riche affin que rien ne
se perdist.O que bien heureux fut en
icelle annee celluy qui eut cave fresche
et bien garnie.Le philosophe raconte
en mouvent la question. Parquoy c'est,
que l'eaue de la mer est salee? que au temps
que Phebus bailla le gouvernement de
son chariot lucificque a son filz Phaeton,
ledict Phaeton mal apris en l'art,
et ne scavant ensuyvre la line ecliptique
entre les deux tropiques de la sphere du
Soleil, varia de son chemin, et tant approcha
de terre, qu'il mist a sec toutes les
contrees subjacentes, bruslant une grande
partie du ciel, que les philosophes appellent
via lactea: et les Lifrelofres, nomment
le chemin sainct Jacques . Combien
que les plus Huppez poetes disent
estre la part ou tomba le laict de Juno,
lors qu'elle allaicta Hercules. Adoncques la
terre fut tant eschaufee, que il luy vint
une sueur enorme, dont elle sua toute la

Fu.12.
mer, qui par ce est salee: car toute sueur
est salee: ce que vous direz estre vray si
voulez taster de la vostre propre ou bien
de celles des verollez quand on les faict
suer, ce me est tout un.Quasi pareil
cas arriva en ceste dicte annee, car
un jour de vendredy que tout le monde
s'estoit mis en devotion, et faisoit une belle
procession avecques forces letanies et
beaux preschans, supplians, a dieu omnipotent
les vouloir regarder de son oeil
de clemence en tel desconfort, visiblement
furent veues de terre sortir grosses gouttes
deaue comme quand quelque personne
sue copieusement. Et le pauvre peuple
commenca a s'esjouyr comme si ce eust este
chose a eulx proffitable, car les aulcuns
disoient que de humeur il n'y en avoit
goute en l'air, dont on esperast avoir pluye,
et que la tere supplioit au deffault.
Les aultres gens scavans disoyent que
c'estoit pluye des Antipodes: comme Senecque
narre au quart livre questionum
naturalium, parlant de l'origine et source

[12v]
du Nil, mais ilz y furent trompes,
car la procession finie alors que chascun
vouloit recueillir de ceste rosee et en boire
a plein godet, trouverent que ce n'estoit
que saulmure pire et plus salee que n'estoit
l'eaue de la mer.Et par ce que
en ce propre jour nasquit Pantagruel,
son pere luy imposa tel nom. Car Panta
en Grec vault autant a dire comme
tout, et Gruel en langue Hagarene vault
autant comme alteré, voulent inferer, que
a l'heure de sa nativite le monde estoit
tout altere. Et voyant en esperit de prophetie
qu'il seroit quelque jour dominateur
des alterez, Ce que luy fut monstre
a celle heure mesmes par aultre signe
plus evident.Car alors que sa
mere Badebec l'enfantoit, et que les sages
femmes attendoyent pour le recepvoir,
yssirent premier de son ventre soixante
et huyt tregeniers chascun tirant
par le licol un mulet tout charge de sel,
apres lesquelz sortirent neuf dromadaires
charges de jambons et langues de

Fu.13.
beuf fumees, sept chameaulx chargez
d'anguillettes, puis.xxv. charretees de
porreaulx, d'aulx, d'oignons, et de cibotz
ce que espoventa bien lesdictes saiges
femmes, mais les aulcunes d'entre elles
disoyent. Voicy bonne provision aussy
bien ne bevyons nous que lachement
non en lancement, cecy n'est que bon signe,
ce sont aguillons de vin.Et comme
elles caquetoyent de ces menus propos
entre elles, voicy sorty Pantagruel,
tout velu comme un Ours, dont dict
une d'elles en esperit propheticque. Il est
né a tout le poil, il fera choses merveilleuses,
et s'il vit il aura de l'eage.

Du dueil que mena Gargantua
de la mort de sa femme Badebec.
Chapitre. iij.

QUand Pantagruel fut né
qui fut bien esbahy et perplex
ce fut Gargantua son
pere, car voyant d'un cousté
sa femme Badebec morte, et

[13v]
de l'aultre son filz Pantagruel né, tant
beau et tant grand, ne scavoit que dire
ny que faire. Et le doubte qui troubloit
son entendement estoit, assavoir s'il devoit
plorer pour le dueil de sa femme,
ou rire pour la joye de son filz? D'un costé
et d'aultre il avoit argumens sophisticques
qui le suffocquoyent, car il les
faisoit tresbien in modo et figura, mais
il ne les povoit souldre. Et par ce moyen
demouroit empestre comme la souriz
empeigee, ou un Milan prins au lasset.
Pleureray je, disoit il? ouy: car
pourquoy? Ma tant bonne femme est
morte, qui estoit la plus cecy la plus cela
qui feust au monde. Jamais je ne la
verray, jamais je n'en recouvreray une
telle: ce m'est une perte inestimable. O
mon dieu, que te avoys je faict pour ainsi
me punir? Que ne envoyas tu la mort
a moy premier que a elle? car vivre sans
elle ne m'est que languir. Ha Badebec,
ma mignonne, mamye, mon petit con
(toutesfois elle en avoit bien troys arpens

Fu.14.
et deux sexterees) ma tendrette, ma braguette,
ma savate, ma pantofle jamais
je ne te verray. Ha pauvre Pantagruel
tu as perdu ta bonne mere, ta doulce
nourrisse, ta dame tresaymee. Ha faulce
mort tant tu me es malivole, tant tu me
es oultrageuse de me tollir celle a laquelle
immortalite appartenoit de droict.

Et ce disant pleuroit comme une vache,
mais tout soubdain rioit comme un
veau, quand Pantagruel luy venoit en
memoire.Ho mon petit filz (disoit il)
mon coillon, mon peton, que tu es joly,
et tant je suis tenu a dieu de ce qu'il m'a
donne un si beau filz tant joyeux, tant
riant, tant joly. Ho, ho, ho, ho, que suis
ayse, beuvons ho, laissons toute melancholie,
apporte du meilleur, rince les verres,
boute la nappe, chasse ces chiens,
souffle ce feu, allume la chandelle, ferme
ceste porte, taille ces souppes, envoye
ces pauvres, baille leur ce qu'ilz deman
dent tiens ma robbe, que je me mette en
pourpoint pour mieux festoyer les commeres.

[14v]
Ce disant ouyt la letanie et
les mementos des prebstres qui portoyent
sa femme en terre, dont laissa son
bon propos et tout soubdain fut ravy
ailleurs, disant, Seigneur dieu fault il
que je me contriste encores? cela me fasche,
je ne suis plus jeune, je deviens vieulx
le temps est dangereux, je pourray prendre
quelque fiebvre, me voyla affolé.
Foy de gentil homme il vault mieulx
pleurer moins et boire d'advantaige.
Ma femme est morte, et bien: par dieu
(da jurandi) je ne la resusciteray pas
par mes pleurs, elle est bien, elle est en
paradis pour le moins si mieulx ne est:
elle prie dieu pour nous, elle est bien heureuse,
elle ne se soucie plus de nos miseres
et calamitez, autant nous en pend a
l'oeil, dieu gard le demourant, il me fault
penser d'en trouver une aultre. Mais
voicy que vous ferez, dict il es saiges
femmes (ou sont elles bonnes gens, je ne
vous peulx veoyr) allez a l'enterrement
d'elle, et ce pendent je berceray icy mon

Fu.15.
filz, car je me sens bien fort altere, et serois
en danger de tomber malade, mais
beuvez quelque bon traict devant: car
vous vous en trouverez bien et m'en croyez
sur mon honneur. A quoy obtemperantz
allerent a l'enterrement et funerailles,
et le pauvre Gargantua demoura
a l'hostel. Et ce pendent feist l'epitaphe
pour estre engravé en la maniere
que s'ensuyt.

Elle en mourut la noble Badebec
Du mal d'enfant, que tant me sembloit nice:
Car elle avoit visaige de rebec,
Corps d'espaignole, et ventre de Souyce
Priez a dieu, qu'a elle soit propice,
Luy perdonnant sans rien oultrepassa:
Cy gist son corps lequel vesquit sans vice,
Et mourut l'an et jour que trespassa.

De l'enfance de Pantagruel.
Chapitre. iiij.

JE trouve par les anciens historiographes
et poetes, que plusieurs
sont nez en ce monde en facons bien

[15v]
estranges que seroient trop longues a
racompter, lisez le. vij. livre de Pline,
si aves loysir, Mais vous n'en ouystes
jamais d'une si merveilleuse comme fut
celle de Pantagruel, car c'estoit chose
difficille a croyre comment il creut en corps
et en force en peu de temps. Et n'estoit
rien Hercules qui estant au berseau tua
les deux serpens: car lesdictz serpens
estoyent bien petitz et fragiles, Mais
Pantagruel estant encores au berseau
feist cas bien espouventables. Je laisse
icy a dire comment a chascun de ses repas
il humoit le laict de quatre mille six
cens vaches. Et comment pour luy faire
un paeslon a cuire sa bouillie furent occupez
tous les pesliers de Saumur en
Anjou, de Villedieu en Normandie, de
Bramont en Lorraine, et luy bailloit on
ladicte bouillie en un grand timbre qui
est encores de present a Bourges pres
du palays, mais les dentz luy estoient
desja tant crues et fortifiées qu'il en rompit
dudict tymbre un grand morceau comme

Fu.16.
tresbien apparoist.Certains jours
vers le matin que on le vouloit faire tetter
une de ses vaches (car de nourrisses
il n'en eut jamais aultrement comme
dict l'hystoire) Il se deffit des liens qui
le tenoyent au berceau un des bras, et
vous prent ladicte vache par dessoubz
le jarret, et luy mangea les deux tetins
et la moytie du ventre, avecques le foye
et les roignons, et l'eust toute devoree,
n'eust este qu'elle cryoit horriblement comme
si les loups la tenoient aux jambes,
auquel cry le monde arriva, et osterent
ladicte vache a Pantagruel, mais ilz
ne sceurent si bien faire que le jarret ne
luy en demourast comme il le tenoit, et
le mangeoit tresbien comme vous feriez
d'une saulcisse, et quand on luy voulut
oster l'os, il l'avalla bien tost, comme un
Cormoran feroit un petit poisson, et
apres commenca a dire, bon bon bon,
car il ne scavoit encores bien parler,
voulant donner a entendre, que il avoit
trouve fort bon: et qu'il n'en failloit plus

[16v]
que autant. Ce que voyans ceulx qui
le servoyent, le lierent a gros cables comme
sont ceulx que l'on faict a Tain pour
le voyage du sel a Lyon: ou comme sont
ceulx de la grand nauf Francoyse qui
est au port de Grace en Normandie.
Mais quelquefoys que un grand Ours
que nourrissoit son pere eschappa, et luy
venoit lescher le visaige, car les nourrisses
ne luy avoyent bien apoinct torche
les babines, il se deffist desdictz Cables
aussi facillement comme Sanson
d'entre les Philistins, et vous print monsieur
de l'Ours, et le mist en pieces comme
un poulet, et vous en fist une bonne gorge
chaulde pour ce repas. Parquoy craignant
Gargantua qu'il se gastast, fist
faire quatre grosses chaines de fer pour
le lyer, et fist faire des arboutans a son
berceau bien afustez. Et de ces chaines
en avez une a la Rochelle, que l'on leve
au soir entre les deux grosses tours du
havre. l'Aultre est a Lyon, l'Aultre a
Angiers. Et la quarte fut emportee des

Fu.17.
diables pour lier. Lucifer qui se deschainoit
en ce temps la a cause d'une colicque
qui le tormentoit extraordinairement, pour
avoir mangé l'ame d'un sergeant en fricassee
a son desjeuner. Dont povez bien
croire ce que dict Nicolas de Lyra sur le
passaige du psaultier ou il est escript.
Et Og regem Basan . Que ledict Og
estant encores petit estoit tant fort et robuste,
qu'il le failloit lyer de chaisnes de
fer en son berceau. Et ainsi demoura
coy et pacificque: car il ne pouvoit rompre
tant facillement lesdictes chaisnes, mesmement
qu'il n'avoit pas espace au berceau
de donner la secousse des bras. Mais
voicy que arriva un jour d'une grande feste,
que son pere Gargantua faisoit un beau
banquet a tous les princes de sa court. Je
croy bien que tous les officiers de sa court
estoyent tant occupes au service du festin,
que l'on ne se soucyoit du pauvre Pantagruel,
et demouroit ainsi a reculorum.
Que fist il, qu'il fist, mes bonnes gens, escoutez.
Il essaya de rompre les chaisnes du

[17v]
berceau avecques les bras, mais il ne peut,
car elles estoyent trop fortes: adonc il trepigna
tant des piedz qu'il rompit le bout de
son berceau qui toutesfoys estoit d'une
grosse poste de sept empans en quarré, et
ainsi qu'il eut mys les piedz dehors il se
avalla le mieux qu'il peut, en sorte que il touchoit
les piedz en terre Et alors avecques
grande puissance se leva emportant son
berceau sur l'eschine ainsi lye comme une
tortue qui monte contre une muraille, et a le
veoir sembloit que ce feust une grande carracque
de cinq cens tonneaulx qui feust debout
En ce point entra en la salle ou l'on
banquetoit, et hardiment qu'il espoventa bien
l'assistance, mais par autant qu'il avoit les
bras lyez dedans il ne povoit rien prendre
a manger, mais en grande peine se enclinoit
pour prendre a tout la langue quelque
lippee. Quoy voyant son pere entendit
bien que l'on l'avoit laisse sans luy bailler
a repaistre et commanda qu'il fut deslye desdictes
chesnes par le conseil des princes
et seigneurs assistans, ensemble aussi que

Fu.18.
les medicins de Gargantua disoyent que si
l'on le tenoit ainsi au berseau qu'il seroit
toute sa vie subject a la gravelleLors
qu'il feust deschaine, l'on le fist asseoir et repeut
fort bien, et mist son dict berceau en
plus de cinq cens mille pieces d'un coup de
poing qu'il frappa au millieu par despit,
avec protestation de jamais n'y retourner.

Des faictz du noble Pantagruel en
son jeune eage. Chap. v.

AInsi croissoit Pantagruel, de
jour en jour et prouffitoit a veu
d'oeil, dont son pere s'esjouyssoit

[18v]
par affection naturelle. Et luy feist faire
comme il estoit petit une arbaleste pour
s'esbatre apres les oysillons qu'on appelle
de present la grand arbaleste de
Chantelle.Puis l'envoya a l'eschole
pour apprendre et passer son jeune eage.
De faict vint a Poictiers, pour estudier,
et proffita beaucoup, auquel lieu voyant
que les escoliers estoyent aulcunesfoys
de loysir et ne scavoient a quoy
passer temps, en eut compassion. Et
un jour print d'un grand rochier qu'on
nomme Passelourdin, une grosse Roche,
ayant environ de douze toizes en quarre,
et d'espesseur quatorze pans. Et la
mist sur quatre pilliers au millieu d'un
champ bien a son ayse: affin que lesdictz
escoliers quand ilz ne scauroyent aultre
chose faire passassent temps a monter
sur ladicte pierre, et la banqueter a
force flacons, jambons, et pastez, et escripre
leurs noms dessus avec un cousteau,
et de present l'apelle on la Pierre levee.
Et en memoire de ce n'est aujourd'huy

Fu.19.
passé aulcun en la matricule de ladicte
universite de Poictiers sinon qu'il ait
beu en la fontaine Caballine de Croustelles,
passe a Passelourdin, et monté
sur la Pierre levee. En apres lisant
les belles chronicques de ces ancestres,
trouva que Geoffroy de Lusignan ,
dict Geoffroy a la grand dent, grand
pere du beau cousin de la seur aisnee de
la tante du gendre de l'oncle de la bruz
de sa belle mere: estoit enterré a Maillezays,
dont print un jour campos pour
le visiter comme homme de bien. Et partant
de Poictiers avecques aulcuns de
ses compaignons, passerent par Leguge
visitant le noble Ardillon abbe par
Lusignan, par Sansay, par Celles,
par Colonges, par Fontenay le conte
saluant le docte Tiraqueau, et de la arriverent
a Maillezays, ou visita le sepulchre
dudict Geoffroy a la grand dent,
dont eut quelque peu de frayeur, voyant
sa pourtraicture, car il y est en image
comme d'un homme furieux, tirant a demy

[19v]
son grand malchus de la guaine Et demandoit
la cause de ce, les chanoines dudict
lieu luy dirent que n'estoit aultre cause
sinon que Pictoribus atque poetis etc.
c'est a dire que les Painctres et Poetes
ont liberté de paindre a leur plaisir ce
qu'ilz veullent. Mais il ne se contenta de
leur responce, et dist, Il n'est ainsi painct
sans cause. Et me doubte que a sa mort
on luy a faict quelque tord, duquel il demande
vengeance a ses parens. Je m'en
enquesteray plus a plein et en feray ce
que de raison.Puys retourna non
a Poictiers, mais voulut visiter les
aultres universitez de France, dont passant
a La Rochelle se mist sur mer et vint
a Bourdeaulx, on quel lieu ne trouva
grand excercice, sinon des guabarriers
jouans aux luettes sur la grave, de la
vint a Thoulouse ou aprint fort bien a
dancer et a jouer de l'espee a deux mains,
comme est l'usance des escholiers de ladicte
université, mais il n'y demoura
gueres, quand il vit qu'ilz faisoyent brusler

Fu.20.
leurs regens tout vifz comme harans
soretz: disant, Ja dieu ne plaise que ainsi
je meure, car je suis de ma nature assez
alteré sans me chauffer davantaige.

Puis vint a Montpellier ou il trouva
fort bons vins de Mirevaulx et joyeuse
compagnie, et se cuida mettre a estudier
en Medicine, mais il considera que
l'estast estoit fascheux par trop et melancholicque
et que les medicins sentoyent
les clisteres comme vieulx diables.
Pourtant vouloit estudier en loix, mais
voyant que la n'estoient que troys teigneux
et un pelé de legistes audict lieu
s'en partit. Et au chemin fist le pont du
Guard et l'amphitheatre de Nimes en
moins de troys heures, qui toutesfoys
semble oeuvre plus divin que humain.
Et vint en Avignon ou il ne fut troys
jours qu'il ne devint amoureux, car les
femmes y jouent voluntiers du serrecropyere
par ce que c'est terre papale, Ce
que voyant son pedagogue nomme Epistemon
l'en tira, et le mena a Valence au

[20v]
Daulphine, mais il vit qu'il n'y avoit
grand exercice, et que les marroufles de
la vile batoyent les escholiers, dont eut
despit, et un beau Dimanche que tout le
monde dansoit publiquement, un escholier
se voulut mettre en dance, ce que ne
permirent lesdictz marroufles.Quoy
voyant Pantagruel leur bailla a tous
la chasse jusques au bort du Rosne, et
les vouloit faire tous noyer, mais ilz se
musserent contre terre comme taulpes
bien demye lieue soubz le rosne. Le pertuys
encores y apparoist.Apres il
s'en partit et a troys pas et un sault vint
a Angiers, ou il se trouvoit fort bien et y
eust demeure quelque espace, n'eust este
que la peste les en chassa.Ainsi vint
a Bourges ou estudia bien long temps
et proffita beaucoup en la faculté des
loix,Et disoit aulcunesfois que les
livres des loix luy sembloyent une belle
robbe d'or triumphante et precieuse a merveilles,
qui feust brodee de merde, car disoit
il, au monde n'y a livres tant beaulx

Fu.21.
tant aornes, tant elegans, comme sont
les textes des Pandectes, mais la brodure
d'iceulx, c'est assavoir la glose de
Accurse est tant salle, tant infame, et punaise,
que ce n'est que ordure et villenie.
Partant de Bourges vint a Orleans et
la trouva force rustres d'escholiers, qui
luy firent grand chere a sa venue et en
peu de temps aprint avecque eulx a
jouer a la paulme si bien qu'il en estoit
maistre. Car les estudians dudict lieu
en font bel exercice et le menoyent aulcunesfoys
es isles pour s'esbatre au jeu
du poussavant. Et au regard de se rompre
fort la teste a estudier, il ne le faisoit
mie de peur que la veue luy diminuast.
Mesmement que un quidam des regens
disoit souvent en ses lectures qu'il n'y a
chose tant contraire a la veue comme
est la maladie des yeulx. Et quelque
jour que l'on passa Lincentié en loix
quelcun des escholliers de sa congnoissance,
qui de science n'en avoit gueres
plus que sa portee, mais en recompense

[21v]
scavoit fort bien danser et jouer a la paulme.
Il fist le blason et divise des licentiez,
en ladicte université disant. Un
esteuf en la braguette, en la main une
raquette, une loy en la cornette, une bas
se dance au talon, vous voyez la passe
coquillon.

Comment Pantagruel rencontra
un Limosin, qui contrefaisoit
le langaige Francoys.
Chapitre. vj.

QUelque jour je ne scay quand
Pantagruel se pourmenoit apres
soupper avecques ses compaignons
par la porte dont l'on va a Paris,
la rencontra un escholier tout jolliet,
qui venoit par icelluy chemin: et apres
qu'ilz se furent saluez, luy demanda, Mon
amy dont viens tu a ceste heure? L'escholier
luy respondit. De l'alme inclyte
et celebre academie, que l'on vocite Lutece.
Qu'est ce a dire? dist Pantagruel, a
un de ses gens, c'est (respondit il) de Paris.

Fu.22.
Tu viens doncques de Paris, dist
il. Et a quoy passez vous le temps vous
aultres messieurs estudiens audict Paris?
Respondit l'escolier. Nous transfretons
la Sequane au dilucule, et crepuscule,
nous deambulons par les compites
et quadriviers de l'urbe, nous despumons
la verbocination Latiale et comme
verisimiles amorabonds captons
la benevolence de l'omijuge omniforme
et omnigene sexe feminin, certaines diecules
nous invisons les lupanares, et
en ecstase Venereique inculcons nos
veretres es penitissimes recesses des
pudendes de ces meritricules amicabilissimes,
puis cauponizons es tabernes
meritoires, de la pomme de pin, du castel,
de la Magdaleine et de la Mulle,
belles spatules vervecines perforaminees
de petrosil. Et si par forte fortune
y a rarité ou penurie de pecune en nos
marsupies et soyent exhaustes de metal
ferruginé, pour l'escot nous dimittons
nos codices et vestes opignerees, prestolans

[22v]
les tabellaires a venir des penates
et lares patriotiques. A quoy Pantagruel
dist. Que diable de langaige
est cecy? Par dieu tu es quelque heretique.
Seignor non dist l'escholier, car libentissiment
des ce qu'il illucesce quelque
minutule lesche du jour je demigre en
quelcun de ces tant bien architectez monstiers:
et la me irrorant de belle eaue lustrale,
grignotte d'un transon de quelque
missicque precation de nos sacrificules.
Et submirmillant mes precules horaires
elue, et absterge mon anime de ses
inquinamens nocturnes, Je revere les
olimpicoles, Je venere latrialement le
supernel astripotent, Je dilige et redamemes
proximes.Je serve les prescriptz
decalogicques, et selon la facultatule de
mes vivres, n'en discede le late unguicule.
Bien est veriforme que a cause que
Mammone ne supergurgite goutte en
mes locules, je suis quelque peu rare et
lend a supereroger les eleemosynes a
ces egenes queritans leurs stipe hostiatement.

Fu.23.
Et bren bren dist Pantagruel,
qu'est ce que veult dire ce fol? Je croys
qu'il nous forge icy quelque langaige diabolique,
et qu'il nous cherme comme enchanteur.
A quoy dist un de ses gens.
Seigneur sans doubte ce gallant veult
contrefaire la langue des Parisians,
mais il ne faict que escorcher le latin et
cuide ainsi Pindariser, et luy semble
bien qu'il est quelque grand orateur en
Francoys: par ce qu'il dedaigne l'usance
commun de parler. A quoy dict Pantagruel.
Est il vray? L'escholier respondit.
Seignor Missayre, mon genie n'est poinct
apte nate a ce que dict, ce flagitiose nebulon,
pour escorier la cuticule de nostre
vernacule Gallicque, mais vice versement
je gnave opere et par vele et rames
je me enite de le locupleter de la redundance
latinicome. Par dieu (dist Pantagruel)
je vous apprendray a parler.
Mais devant responds moy dont es
tu? A quoy dist l'escholier, l'Origine primeve
de mes aves et ataves fut indigene

[23v]
des regions Lemovicques, ou requiesce
le corpore de lagiotade sainct Marcial.
J'entens bien, dist Pantagruel. Tu
es Lymosin, pour tout potaige. Et tu
veulx icy contrefaire le Parisian. Or
vien cza que je te donne un tour de pigne
Lors le print a la gorge, luy disant. Tu
escorche le latin, par sainct Jan je te feray
escorcher le renard, car je te escorcheray
tout vif. Lors commenca le pauvre
Lymosin a dire. Vee dicou gentilastre.
Ho sainct Marsault adjouda my.
Hau hau laissas a quau au nom de
dious, et ne me touquas grou. A quoy
dist Pantagruel. A ceste heure parles
tu naturellement, et ainsi le laissa: car le
pauvre Lymosin conchioit toutes ses
chausses qui estoient faictes a queheue
de merluz, et non a plein fons, dont dist
Pantagruel Sainct Alipentin, quelle
civette? Au diable soit le mascherable
tant il put Et le laissa.Mais ce luy
fut un tel remord toute sa vie a tant fut
alteré, qu'il disoit souvent que Pantagruel

Fu.24.
le tenoit a la gorge. Et apres quelque
annees mourut de la mort Roland
ce faisant la vengeance divine et nous
demonstrant ce que dit le Philosophe
et Aule Gelle , qu'il nous convient parler
selon le langaige usité. Et comme disoit
Octavian Auguste qu'il fault eviter
les motz espaves en pareille diligence
que les patrons des navires evitent
les rochiers de mer.

Comment Pantagruel vint a Paris:
et des beaulx livres de la librairie
de sainct Victor.
Chapitre. vij.

APres que Pantagruel
eut fort bien estudie en
Aurelians, il delibera visiter
la grande universite
de Paris, mais devant
que partir fut adverty que
une grosse et enorme cloche estoit a sainct
Aignan dudict Aurelians, en terre: passez
deux cens quatorze ans: car elle estoit

[24v]
tant grosse que par engin aulcun ne la
povoit on mettre seullement hors terre,
combien que l'on y eust applicque tous
les moyens que mettent Vitruvius de
architectura, Albertus de re edificatoria,
Euclides, Theon, Archimedes, et
Hero de ingeniis, car tout n'y servit de
rien. Dont voluntiers encliné a l'humble
requeste des citoyens et habitans de
ladicte ville, delibera la porter au clochier
a ce destine.De faict vint au
lieu ou elle estoit: et la leva de terre avecques
ques le petit doigt aussi facillement que
feriez une sonnette d'esparvier. Et devant
que la porter au clochier, Pantagruel
en voulut donner une aubade par
la ville, et la faire sonner par toutes les
rues en la portant en sa main, dont tout
le monde se resjouyst fort: mais il en advint
un inconvenient bien grand, car la
portant ainsi, et la faisant sonner par
les rues, tout le bon vin D'orleans poulsa,
et se gasta. De quoy le monde ne se
advisa que la nuyct ensuyvant: car un

Fu.25.
chascun se sentit tant alteré de avoir
beu de ces vins poulsez, qu'ilz ne faisoient
que cracher aussi blanc comme cotton
de Malthe disans, nous avons du
Pantagruel, et avons les gorges sallees.

Ce faict vint a Paris avecques ses
gens. Et a son entree tout le monde sortit
hors pour le veoir, comme vous scavez
bien que le peuple de Paris est sot par
nature, par bequare, et per bemol, et le
regardoyent en grand esbahyssement,
et non sans grande peur qu'il n'emportast
le Palais ailleurs en quelque pays
a remotis, comme son pere avoit emporté
les campanes de nostre dame, pour atacher
au col de sa jument.Et apres
quelque espace de temps qu'il y eut demouré
et fort bien estudie en tous les sept
ars liberaulx, Il disoit que c'estoit une
bonne ville pour vivre, mais non pour
mourir car le guenaulx de sainct Innocent
se chauffoyent le cul des ossemens
des mors. Et trouva la librairie
de sainct Victor fort magnificque, mesmement

[25v]
d'aulcuns livres qu'il y trouva
desquelz s'ensuit le repertoyre, et primo.

BIgua salutis.

Bregueta juris.

Pantofla decretorum.

Malogranatum vitiorum.

Le peloton de theologie.

Le vistempenard des prescheurs, compose
par Turelupin.

La couillebarine des preux.

Les hanebanes des evesques.

Marmotretus de baboinis et cingis cum
commento Dorbellis.

Decretum universitatis Parisiensis
super gorgiasitate muliercularum
ad placitum.

L'apparition de saincte Geltrude a une
nonnain de Poissy estant en mal d'enfant.

Ars honeste pettandi in societate per M.
Ortuinum.

Le moustardier de penitence.

Les hoseaulx, alias les bottes de patien (ce.

Formicarium artium.

De brodiorum usu et honestate chopinandi,

Fu.26.
per Silvestrem prieratem Jacospinum.

Le beliné en court.

Le cabat des notaires.

Le pacquet de mariage.

Le creziou de contemplation.

Les fariboles de droict.

L'aguillon de vin.

L'esperon de fromaige.

Decrotatorium scholarium.

Tartaretus de modo cacandi.

Les fanfares de Rome.

Bricot de differentiis soupparum.

Le culot de discipline.

La savate de humilité.

Le tripier de bon pensement.

Le chaulderon de magnanimité.

Les hanicrochemens des confesseurs.

La croquignolle des curés.

Reverendi patris fratris Lubini provincialis
Bavardie, de croquendis
lardonibus libri tres.

Pasquili doctoris marmorei. de capreolis
cum chardoneta comedendis tempore
papali ab ecclesia interdicto.

[26v]

L'invention saincte croix a six personaiges
jouée par les clercs de finesse.

Les lunettes des Romipetes.

Majoris de modo faciendi boudinos.

La cornemuse des prelatz.

Beda de optimitate triparum.

La complainte des advocatz sus la reformation
des dragees.

Le chatfourré des procureurs.

Des poys au lart cum commento.

La profiterolle des indulgences.

Preclarissimi juris utriusque doctoris
Maistre. Pilloti.
Racquedenari de bobelidandis glosse.

Accursiane baguenaudis repetitio enucidilu
culidissima.

Stratagemata Francarchieri de Baignolet.

Franctopinus de re militari cum figuris
Tevoti.

De usu et utilitate escorchandi equos et
equas, autore m. nostro de Quebecu.

La rustrie des prestolans.

Magistri nostri Rostocostojambedanesse, de moustarda

Fu.27.
post prandium servienda lib. quatuordeci,
apostilati p. M. Vaurrillonis

Le couillaige des promoteurs.

Questio subtilissima, Utrum Chimera
in vacuo bombinans possit comedere
secundas intentiones? et fuit debatuta
per decem hebdomadas in concilio
Constantiensi.

Le maschefain des advocatz.

Bar bouilamenta Scoti.

Le retepenade des cardinaulx.

De calcaribus removendis decades undecim,
per m. Albericum de rosata .

Ejusdem de castrametandis crinibus
lib. tres.

L'entree de anthoine de Leive es terres
du Bresil.

Marforii. bacalarii cubentis Rome, de
pelendis mascarendisque cardinalium mulis

Apologie d'icelluy contre ceulx qui disent
que la mule du pape ne mange
qu'a ses heures.

Pronostication que incipit Silvius triquebille
balata per m. n Songecrusyon.

[27v]

Boudarini episcopi de emulgentiarum
profectibus eneades novem cum privilegio
papali ad triennium et postea non.

Le chiabrena des pucelles.

Le culpelé des vefves.

La cocqueluche des moines.

Les brimborions des padres Celestins.

Le barrage de manducité.

Le clacquedent des marroufles.

La ratouere des theologiens

L'embouchouoir des maistres en ars.

Les marmitons de Olcam a simple
tonsure.

Magistri n. Fripesaulcetis de grabellationibus.
horrarum canonicarum,
lib. quadraginta.

Cullebutatorium confratriarum, incerto (autore.

La cabourne des briffaulx.

Le faguenat des Hespaignolz super coquelicanticqué
par frai Inigo.

La barbotine des marmiteux.

Poiltronismus rerum Italicarum autore
magistro Bruslefer.

Raymond Lullius de batisfolagiis principum.

Fu.28.

Callibistratorium caffardie, autore M.
Jacobo Hocstratem hereticometra.

Chault couillons de magistro nostrandorum
magistro nostratorumque beuvetis
lib. octo gualantissimi.

Les petarrades des bullistes, copistes,
scripteurs, abbreviateurs, referendaires,
et dataires compillees par Regis.

Almanach perpetuel pour les gouteux
et verollez.

Maneries ramonandi fournellos, par
M. Eccium.

Le poulemart des marchans.

Les aisez de vie monachale.

La gualimaffree des Bigotz.

L'histoire des farfadetz.

La belistrandie des Millesouldiers.

Les happelourdes des officiaulx.

La bauduffe des thesauriers.

Badinatorium sophistarum.

Antipericatametanaparbeugedamphicribrationes
merdicantium.

Le limasson des rimasseurs.

Le boutavent des Alchymistes.

[28v]

La nicquenocque des questeurs cababezacee
par frere Serratis.

Les entraves de religion.

La racquette des brimbaleurs.

L'acoudoir de vieillesse.

La museliere de noblesse.

La patenostre du cinge.

Les grezillons de devotion.

La marmite des quatre temps.

Le mortier de vie politicque.

Le mouschet des hermites.

La barbute des penitenciers.

Le trictrac des freres frapars.

Lourdaudus de vita et honestate braguardorum,

Lyrippii Sorbonici moralisationes,
per m. Lupoldum.

Les brimbelettes des voyageurs.

Les potingues des evesques potatifz.

Tarraballationes doctorum Coloniensium
adversus Reuchlin.

Les cymbales des dames.

La martingalle des fianteurs.

Virevoustatorum nac quettorum per. f.

Fu.29
Pedebilletis.

Les bobelis de franc couraige.

La mommerie des rebatz et lutins.

Gerson de auferibilitate pape ab acclesia.

La ramasse des nommez et graduez.

Johannes Dytebrodii de terribiliditate excomunicationum
libellus acephalos.

Ingeniositas invocandi diabolos et diabolas
per M. Guinguolfum.

Le hoschepot des perpetuons.

La morisque des hereticques.

Les henilles de Gaietan.

Moillegroin doctoris cherubici de origine
patepelutarum et torticollorum
ritibus lib. septem.

Soixante et neuf breviaires de haulte
gresse.

Le godemarre des cinq ordres des mendians.

La pelletiere des tyrelupins, extraicte
de la bote fauve incornifistibulee en
la somme angelicque.

Le Ravasseur des cas de conscience.

La bedondaine des presidens.

[29v]

Le vietdazouer des abbés.

Sutoris adversus quendam qui vocaverat
eum fripponnatorem, et quod
fripponnatores non sunt damnati
ab ecclesia.

Cacatorium medicorum.

Le rammonneur d'astrologie.

Campi clysteriorum per.§. C.

Le tyrepet des apothecaires,

Le baisecul de chirurgie.

Justinianus, de cagotis tollendis,
Antidotarium anime.

Merlinus Coccaius de patria diabolorum,
Desquelz aulcuns sont ja imprimez,
et les aultres l'on Imprime maintenant
en ceste noble ville de Tubinge

Comment Pantagruel estant a Paris,
receut letres de son pere Gargantua,
et la copie d'icelles.
Chapitre. viij.

PAntagruel estudioit fort bien comme
assez entendez, et proufitoit de
mesmes, car il avoit l'entendement

Fu.30.
a double rebras et capacité de memoire
a la mesure de douze oyres et botes dolif.
Et comme il estoit ainsi la demourant
receut un jour lettres de son Pere
en la maniere que s'ensuyt.Treschier
filz entre les dons, graces et prerogatives
desquelles le souverain plasmateur Dieu
tout puissant a endouayré et aorné l'humaine
nature a son commencement, celle
me semble singuliere et excellente, par
laquelle elle peut en estat mortel acquerir
espece de immortalité, et en decours
de vie transitoire perpetuer son nom et
sa semence. Ce que est faict par lignee
yssue de nous en mariage legitime, Dont
nous est aulcunement instauré ce que
nous feut tollu par le peché de nos premiers
parens, esquelz fut dict, que par
ce qu'ilz n'avoyent este obeyssans au commendement
de Dieu le createur, ilz mourroyent:
et par mort seroit reduicte a neant
ceste tant magnificque plasmature, en
laquelle avoit esté l'homme creé. Mais
par ce moyen de propagation seminale

[30v]
demoure es enfans ce que estoit de perdu
es parens, et es nepveux, ce que deperissoit
es enfans, et ainsi successivement
jusques a l'heure du jugement final,
quand Jesuchrist aura rendu a Dieu le
pere son Royaulme pacificque hors
tout dangier et contamination de peché,
car alors cesseront toutes generations
et corruptions, et seront les elemens
hors de leurs transmutations continues
veu que la paix tant desiree sera consumee,
et parfaicte, et que toutes choses seront
reduites a leur fin et periode.Non
doncques sans juste et equitable cause
je rends graces a Dieu mon conservateur,
de ce qu'il m'a donné povoir veoir
mon antiquité chanue refleurir en ta
jeunesse, car quand par le plaisir de luy
qui tout regist et modere, mon ame laissera
ceste habitation humaine, Je ne me
reputeray totallement mourir, ains
passer d'un lieu en aultre, attendu que
en toy et par toy je demeure en mon image
visible en ce monde vivant, voyant,

Fu.31.
et conversant entre gens de honneur et
mes amys comme je souloys. Laquelle
mienne conversation a este moyennant
l'ayde et grace divine, non sans peche, je
le confesse (car nous pechons tous, et continuellement
requerons a dieu qu'il efface
noz pechez) mais sans reproche.

Parquoy ainsi comme en toy demeure
l'image de mon corps, si pareillement
ne reluysoient les meurs de l'ame, l'on
ne te jugeroit estre garde et tresor de l'immortallité
de nostre nom, et le plaisir
que prendroys ce voyant, seroit petit,
considerant que la moindre partie de
moy, qui est le corps, demoureroit, et la
meilleure qui est l'ame: et par laquelle demeure
nostre nom en benediction entre
les hommes, seroit degenerante et abastardie.
Ce que je ne dis par defiance
que je aye de ta vertu, laquelle ma este
ja par cy devant esprouvee, Mais pour
plus fort te encourager a proffiter de
bien en mieulx. Et ce que presentement
te escriz, n'est tant affin qu'en ce train vertueux

[31v]
tu vives, que de ainsi vivre et avoir
vescu tu te resjouisses et te refraischisses
en courage pareil pour l'advenir. A laquelle
entreprinse parfaire et consommer,
il te peut assez souvenir comment
je n'ay rien espargné: mais ainsi y ay je
secouru comme si je n'eusse aultre thesor
en ce monde, que de te veoir une foys en
ma vie absolu et parfaict, tant en vertu
honesteté et preudhommie, comme en tout
scavoir liberal et honeste, et tel te laisser
apres ma mort comme un mirouoir representant
la personne de moy ton pere,
et sinon tant excellent, et tel de faict,
comme je te souhaite, certes bien tel en
desir.Mais encores que mon feu pere
de bonne memoire Grand Gousier
eust adonné tout son estude, a ce que je
proffitasse en toute perfection et scavoir
politique, et que mon labeur et estude correspondit
tresbien, voire encores oultre
passast son desir: toutesfoys comme tu
peulx bien entendre, le temps n'estoit
tant idoine ne commode es lettres comme

Fu.32.
est de present, et n'avoys copie de telz
precepteurs comme tu as eu. Le temps
estoit encores tenebreux et sentant l'infelicité
et calamite des Gothz, qui avoient
mis a destruction toute bonne literature,
Mais par la bonte divine, la lumiere
et dignité a esté de mon eage rendue
es lettres, et y voy tel amendement que
de present a difficulté seroys je receu en
la premiere classe des petitz grimaulx
qui en mon eage virile estoys (non a tord)
reputé le plus scavant dudict siecle.

Ce que je ne dis par jactance vaine,
encores que je le puisse louablement faire
en t'escripvant comme tu as l'autorité
de Marc Tulle en son livre de vieillesse,
et la sentence de Plutarche au livre
intitule, comment on se peut louer sans
envie, mais pour te donner affection de
plus hault tendre.Maintenant toutes
disciplines sont restituées, les langues
instaurees, Grecque sans laquelle
c'est honte que une personne se die scavant.
Hebraicque, Caldaicque, Latine

[32v]
Les impressions tant elegantes et correctes
en usance, qui ont este inventees
de mon eage par inspiration divine, comme
a contrefil l'artillerie par suggestion
diabolicque. Tout le monde est plein
de gens savans, de precepteurs tresdoctes,
de librairies tresamples, qu'il m'est
advis que ny au temps de Platon, ny
de Ciceron, ny de Papinian, n'estoit telle
commodité d'estude qu'on y veoit maintenant.
Et ne se fauldra plus doresnavant
trouver en place ny en compaignie
qui ne sera bien expoly en l'officine de
Minerve. Je voy les brigans, les boureaulx,
les avanturiers, les palefreniers,
de maintenant plus doctes que
les docteurs et prescheurs de mon temps.

Que diray je? Les femmes et filles
ont aspire a ceste louange et manne celeste
de bonne doctrine. Tant y a que
en l'eage ou je suis j'ay esté contrainct de
apprendre les lettres Grecques, lesquelles
je n'avois contemné comme Caton,
mais je n'avoys eu loysir de comprendre

Fu.33.
en mon jeune eage. Et voluntiers me
delecte a lire les moraulx de Plutarche,
les beaulx dialogues de Platon,
les monuemens de Pausanias, et antiquitez
de Atheneus, attendant l'heure qu'il
plaira a dieu mon createur me appeller
et commander yssir de ceste terre.Parquoy
mon filz je te admoneste que employe
ta jeunesse a bien profiter en estude
et en vertus. Tu es a Paris, tu as
ton precepteur Epistemon dont l'un par
vives et vocables instructions, l'aultre
par louables exemples te peut endoctriner.
J'entens et veulx que tu aprenes
les langues parfaictement. Premierement
la Grecque comme le veult Quintilian.
Secondement la Latine. Et puis
l'hebraicque pour les sainctes letres,
et la Chaldaicque et Arabicque pareillement,
et que tu formes ton stille quand
a la Grecque, a l'imitation de Platon:
quand a la latine, a Ciceron. Qu'il n'y
ait hystoire que tu ne tienne en memoire
presente, a quoy te aydera la Cosmographie

[33v]
de ceulx qui en ont escript. Des
ars liberaux, Geometrie, Arismeticque
et Musicque. Je t'en donnay quelque
goust quand tu estoys encores petit en
l'eage de cinq a six ans, poursuys la reste,
et de Astronomie saiche en tous les
canons, laisse moy l'Astrologie divinatrice,
et l'art de Lullius comme abuz et vanitez
Du droit civil, je veulx que tu saiche
par cueur les beaulx textes, et me
les confere avecques philosophieEt
quand a la congnoissance des faictz de
nature, je veulx que tu te y adonne curieusement,
qu'il n'y ayt mer, riviere, ny
fontaine, dont tu ne congnoisse les poissons,
tous les oyseaulx de l'air, tous les
arbres arbustes et fructices des foretz,
toutes les herbes de la terre, tous les
metaulx cachez au ventre des abysmes,
les pierreries de tout Orient et midy,
rien ne te soit incongneu.Puis songneusement
revisite les livres des medicins
Grecz, Arabes, et Latins, sans
contemner les Thalmudistes, et Cabalistes,

Fu.34.
et par frequentes anatomies acquiers
toy parfaicte congnoissance de
l'aultre monde, qui est l'hommeEt par
lesquelles heures du jour commence a
visiter les sainctes lettres. Premierement
en Grec, le nouveau testament et
Epistres des apostres, et puis en Hebrieu
le vieulx testament. Somme que
je voy un abysme de science: car doresnavant
que tu deviens homme et te fais
grand, il te fauldra yssir de ceste tranquillite
et repos d'estude: et apprendre la
chevalerie, et les armes pour defendre
ma maison, et nos amys secourir en
tous leurs affaires contre les assaulx
des mal faisansEt veux que de brief
tu essaye combien tu as proffite, ce que
tu ne pourras mieulx faire, que tenent
conclusions en tout scavoir publiquement
envers tous et contre tous: et hantant
les gens lettrez, qui sont tant a Paris
comme ailleurs.Mais par ce que
selon le saige Salomon. Sapience n'entre
point en ame malivole, et science sans

[34v]
conscience n'est que ruine de l'ame. Il te
convient servir, aymer, et craindre Dieu
et en luy mettre toutes tes pensées, et
tout ton espoir, et par foy formee de charite
estre a luy adjoinct, en sorte que jamais
n'en soys desamparé par peché,
aye suspectz les abus du monde, ne metz
ton cueur a vanité: car ceste vie est transitoire:
mais la parolle de Dieu demeure
eternellement. Soys serviable a tous
tes prochains, et les ayme comme toymesmes.
Revere tes precepteurs, fuis
les compaignies de gens esquelz tu ne
veulx point resembler. et les graces que
Dieu te a donnees, icelles ne recoipz en
en vain. Et quand tu congnoistras que
auras tout le scavoir de par dela acquis,
retourne vers moy, affin que je te
voye et donne ma benediction devant
que mourir. Mon filz la paix et grace
de nostre seigneur soit avecques toy,
Amen, de Utopie ce dix septiesme jour
du moys de mars, ton pere Gargantua.

Fu.35.

Ces lettres receues et veues Pantagruel
print nouveau courage et feut enflambe
a proffiter plus que jamais en
sorte que le voyant estudier et proffiter,
eussiez dict que tel estoit son esperit entre
les livres, comme est le feu parmy les
brandes, tant il avoit infatigable et strident.

Comment Pantagruel trouva
Panurge lequel il ayma
toute sa vie. Chapitre.
ix.

UN jour Pantagruel se pourmenant
hors la ville vers l'abbaye
sainct Antoine devisant et

[35v]
philosophant avecques ses gens et aulcuns
escholiers, rencontra un homme
beau de stature et elegant en tous lineamens
du corps, mais pitoyablement navre
en divers lieux: et tant mal en ordre
qu'il sembloit estre eschappe es chiens,
ou mieulx resembloit un cueilleur de
pommes du pais du Perche. De tant
loing que le vit Pantagruel, il dist es
assistans. Voyez vous cest homme qui
vient par le chemin du pont Charanton?
Par ma foy, il n'est pauvre que par
fortune: car je vous asseure que a sa physonomie
nature la produict de riche et noble
lignee, mais les adventures des gens
curieulx le ont reduict en telle penurie
et indigence. Et ainsi qu'il fut au droict
d'entre eulx, il luy demanda. Mon amy
je vous prie que un peu vueillez icy arrester
et me respondre a ce que vous demanderay,
et vous ne vous en repentirez
point, car j'ay affection tresgrande de
vous donner ayde a mon povoir en la
calamite ou je vous voy: car vous me

Fu.36.
faictes grand pitié. Pourtant mon amy
dictes moy qui estes vous, dont venez
vous, ou allez vous, que querez vous, et
quel est vostre nom.Le compaignon
luy respond en langue Germanicque.
Juncker gott geb euch gluck unnd
hail. Luvor lieber juncker ichlas euch
wissendas da ir mich von fragt, ist ein
arm unnd erbarmglich din, unnd wer
vil darvon zu sagen welches euch verdruslich
zuhoerem, unnd mir zu erzelen
wer, vievol die Poeten unnd Orators
vorzeiten haben gesagt in irem spruchen
unnd sentenzen das die gedechtnus des
elleds unnd armuot vorlangs erlitten,
ist ain grosser lust.A quoy respondit
Pantagruel. Mon amy je n'entens
poinct ce barragouin, pourtant si voulez
qu'on vous entende, parlez aultre langaige.
Adoncques le compaignon luy
respondit. Ai barildim gotfano dech
min brin alabo dordin falbroth ringuan
albaras. Nin porthzadikim almucathin
milko prin al elmim enthoth dal

[36v]
heben ensouim: kuthim al dum alkatim
nim broth dechoth porth min michais
im endoth, pruch dal maisoulum
hol moth dansrilrim lupaldas im voldemoth.
Nin hur diavosth mnarbotim
dal gousch palfrapin duch im scoth
pruch galeth dal chinon, min foulchrich
al conin butathen doth dal prim.En
tendez vous rien la: dist Pantagruel
es assistans. A quoy dist Epistemon. Je
croy que c'est langaige des Antipodes,
le diable ny mordroit mie. Lors dist Pantagruel.
Compere, je ne scay si les murailles
vous entendront, mais de nous
nul n'y entend note. Dont dist le compaignon.
Signor mio voividete per exemplo
che la Cornamusa non suona mai
se la non a il ventre pieno, Cosi io parimente
non vi saperi contare le mio fortune,
se prima il tribulato ventre non a
la solita refectione. Al quale e adviso
che le mani et li denti abbui perso illoro
ordine naturale et del tuto annichillati.

A quoy respondit Epistemon. Autant

Fu.37.
de l'un comme de l'aultre. Dont dist Panurge.
Lard gesttholb be sua virtiuss
be intelligence: ass yi body schalbiss be
naturall relutht tholb suld ofme pety
have for natur hass ulss egualy maide:
bot fortune sum exaltit hess andoyis
deprevit: non yeless vioiss mou virtiuss
deprevit and virtiuss men discriviss for
anen ye lad end iss non gud.Encores
moins, respondit Pantagruel. Adoncques
dist Panurge. Jona andie guaus
sa goussy etan be harda er remedio beharde
versela ysser landa. Anbates otoy
y es nausu ey nessassu gourray proposian
ordine den. Nonyssena bayta
fascheria egabe gen herassy badia sadassu
noura assia. Aran Hondovan gual
de eydassu naydassuna. Estou oussyc
eguinan soury hin er darstura eguy
harm. Genicoa plasar vadu.Estez
vous la respondit Eudemon Genicoa.

A quoy dist Carpalin. Sainct Treignan
foutys vous D'escoss. ou j'ay failly
a entendre, Lors respondit Panurge.

[37v]
Prug frest strinst sorgdmand strochdt
drhds pag brleland. Gravot chavygny
pomardiere rusth pkallhdracg deviniere
pres Nays. Bouille kalmuch monach
drupp delmenpplist rincq dlrnd
dodelb up drent loch minc stz rinquald
de vins ders cordelis hur jocst stzampe
nards.A quoy dist Epistemon. Par
lez vous christian? mon amy, ou langaige
Patelinoys. Non c'est langaige lanternoys.
Dont dist Panurge. Her re ie
en spreke anders gheen taele dan kersten
taele my dunct nochtans, al en seg
ie v met een word, myuen noot vclaert
ghenonch wat ie beglere, gheest my unyt
ber mher ticheyt yet waer un ie ghevoet
mach zunch.A quoy respondit
Pantagruel Autant de cestuy la. Dont
dist Panurge. Seignor de tanto hablar
yo soy cansado, por que supplico a vostra
reverentia que mire a los preceptos
evangeliquos, para que ellos movant
vostra reverentia a lo ques de conscientia,
y sy ellos non bastarent para mover

Fu.38.
vostra reverentia a piedad, supplico que
mire ala piedad natural, laqual yo creo
que le movra como es de razon, y con
esto non digo mas.Aquoy respondit
Pantagruel, dea mon amy Je ne fais
doubte aulcun que ne sachez bien parler
divers langaiges, mais dictes nous
ce que vouldrez en quelque langue que
puissions entendre. Lors dist le compaignon.
Mynherre endog jeg met inghen
tunge talede, lyge som boeen ocg usk
vvlig creatner: myne Kleebon och my
ne, legoms mager hed vvduyser allygue
Klalig hvvad tyng meg meest behoff
girereb, somaer sandeligh mad och drycke:
hvvar for forbar me teg om syder
offver meg: och befael atgyffuc meg no
geth: aff huylket ieg kand styre myne
groeendes maghe lygeruss son mand Cerbero
en soppeforsetthr. Soa schal tue
loeffve lenge ochlyk saligth.Je croy
(dist Eustenes) que les Gothz parloient
ainsi. Et si Dieu vouloit, ainsi parlerions
nous du cul.Adoncques dist le compaignon.

[38v]
Adoni scolomlecha: im ischar
harob halhabdeca bemeherah thithen
li Kikar lehem, chancathub laah al
adonai cho nen ral.Aquoy respondit
Epistemon. A ceste heure ay je bien entendu:
Car c'est langue Hebraicque
bien Rhetoricquement pronuncee.

Dont dist le compaignon. Despota
tinyn panagathe, doiti sy mi uc artodo
tis, horas gar limo analiscomenon
eme atlhios, ce en to metaxyeme uc eleis
udamos, zetis de par emu ha u chre ce
homos philo logi pamdes homologusi
tote logus te ce rhemeta peritta hyrpar
chin, opo te pragma asto pasi delon esti,
Entha gar anancei monon logi isin,
hina pragmata (hon peri amphibetumen)
me prosphoros epiphenete, Quoy?
dist Carpalim lacquays de Pantagruel,
c'est Grec, je l'ay entendu. Et comment,
as tu demoure en Grece?Doncques
dist le compaignon. Agonou dont oussys
vou denaguez algarou. nou den farou
zamist vous mariston ulbrou, fousquez

Fu.39.
vou brol tam bredaguez moupreton den
goul houst, daguez daguez nou croupys
fost bardounnoflist nou grou. Agou pa
ston tol nalprissys hourtou los echatonous,
prou dhouquys brol panygou den
bascrou noudous caguons goulfren
goul oust troppassou.J'entends si me
semble, dist Pantagruel: car ou c'est langaige
de mon pays de Utopie, ou bien
luy ressemble quant au son. Et comme
il vouloit commencer quelque propos,
le compaignon dist.Jam toties vos
per sacra perque deos deasque omnis obtestatus
sum, ut si qua vos pietas permovet,
egestatem meam solaremini, nec
hilum proficio clamans et ejulans. Sinite,
queso, sinite viri impii quo me fata
vocant abire, nec ultra vanis vestris interpellationibus
obtundatis, memores
veteris illius adagi, quo venter famelicus
auriculis carere dicitur.Dea mon
amy dist Pantagruel, ne scavez vous
parler Francoys? Si faictz tresbien seigneur,
respondit le compaignon, Dieu mercy?

[39v]
c'est ma langue naturelle, et maternelle,
car je suis ne et ay este nourry jeune
au jardin de France, c'est Touraine.
Doncques. dist Pantagruel, racomtez
nous quel est vostre nom, et dont
vous venez, Car par foy je vous ay ja
prins en amour si grand que si vous
condescendez a mon vouloir, vous ne
bougerez jamais de ma compaignie, et
vous et moy ferons un nouveau pair
d'amitie telle que feut entre Enee et Achates.
Seigneur dist le compaignon.
Mon vray et propre nom de baptesme,
est Panurge, et a present viens de Turquie,
ou je fuz mené prisonnier lors qu'on
alla a Metelin en la male heure. Et
voluntiers vous racompteroys mes
fortunes qui sont plus merveilleuses,
que celles de Ulysses, mais puis qu'il
vous plaist me retenir avecques vous,
et je accepte voluntiers l'offre, protestant
jamais ne vous laisser, et alissiez vous
a tous les diables, nous aurons en aultre
temps plus commode, assez loysir

Fu.40.
d'en racompter, car pour ceste heure j'ay
necessite bien urgente de repaistre, dentz
agues, ventre vuyde, gorge seiche, appetit
strident tout y est delibere si me voulez
mettre en oeuvre, ce sera basme de
me veoir briber, pour Dieu donnez y ordre.
Lors commenda Pantagruel qu'on
le menast en son logis et qu'on luy apportast
force vivres. Ce que fut faict, et
mangea tresbien a ce soir: et s'en alla coucher
en chappon, et dormit jusques au lendemain
heure de disner, en sorte qu'il ne feist
que troys pas et un sault du lict a table.

Comment Pantagruel equitablement
jugea d'une controverse merveilleusement
obscure et difficile
si justement, que son jugement
fut dict fort
admirable.
Chap. x.

PAntagruel bien records des lettres
et admonition de son pere,
voulut un jour essayer son scavoir,

[40v]
De faict par tous les carrefours
de la ville mist conclusions en nombre
de neuf mille sept cens soixante et quatre
en tout scavoir, touchant en ycelles
les plus fors doubtes qui feussent en
toutes sciences.Et premierement en
la rue du feurre tint contre tous les regens,
artiens, et orateurs, et les mist tous
de cul, Puis en Sorbonne tint contre
tous les Theologiens par l'espace de
six sepmaines despuis le matin quatre
heures, jusques a six du soir: exceptez
deux heures d'intervalle pour repaistre
et prendre sa refection. Et a ce assisterent
la plus part des seigneurs de la court:
maistres des requestes, presidens, conseilliers,
les gens des comptes, secretaires,
advocatz, et aultres: ensemble les
eschevins de ladicte ville, avecques les
medicins et canonistes.Et notez que
d'iceulx la plus part prindrent bien le
frain au dentz: mais nonobstant leurs
ergotz et fallaces, il les feist tous quinaulx,
et leurs monstra visiblement qu'ilz

Fu.41.
n'estoient que veaulx engiponnez.

Dont tout le monde commenca a bruyre
et parler de son scavoir si merveilleux
jusques es bonnes femmes lavandieres,
courratieres, roustissieres: ganyvetieres,
et aultres, lesquelles quand il passoit
par les rues disoient, c'est luy, a quoy il
prenoit plaisir, comme Demosthenes
prince des orateurs Grecz faisoit quand
de luy dist une vieille acropie le monstrant
au doigt, c'est cestuy la.Or en
ceste propre saison estoit un proces pendent
en la court entre deux gros seigneurs,
desquelz l'un estoit monsieur de
Baysecul demandeur d'une part, l'aultre
monsieur de Humevesne defendeur
de l'aultre.Desquelz la controverse
estoit si haulte et difficile en droict que la
court de Parlement n'y entendoit que
le hault Alemant. Dont par le commandement
du Roy furent assemblez quatre
les plus scavans et les plus gras
de tous les Parlemens de France, ensemble
le grand conseil, et tous les principaulx

[41v]
Regens des universitez, non
seulement de France, mais aussi d'Angleterre
et Italie, comme Jason, Philippe
Dece, Petrus de petronibus , et un
tas d'aultres vieulx Rabanistes. Ainsi
assemblez par l'espace de quarente et
six sepmaines n'y avoyent sceu mordre,
ny entendre le cas au net, pour le mettre
en droict en facon quelconques: dont
ilz estoyent si despitz qu'ilz se conchioyent
de honte villainement.Mais un d'entre
eulx nomme Du douhet, le plus scavant,
le plus expert et prudent de tous
les aultres, un jour qu'ilz estoyent tous
philogrobolizez du cerveau, leur dist,
Messieurs ja long temps a que sommes
icy sans rien faire que despendre, et
ne pouvons trouver fond ny rive en ce
ste matiere, et tant plus y estudions tant
moins y entendons, qui nous est grand
honte et charge de conscience, et a mon
advis que nous n'en sortirons que a des
honneur, car nous ne faisons que ravasser
en noz consultations Mais voicy

Fu.42.
que j'ay advise, vous avez bien ouy parler
de ce grand personnaige nomme maistre
Pantagruel, lequel on a congneu estre
scavant dessus la capacité du temps
de maintenant: es grandes disputations
qu'il a tenu contre tous publiquement.
Je suis d'opinion, que nous l'apellons, et
conferons de cest affaire avecques luy,
car jamais homme n'en viendra a bout
si cestuy la n'en vient.A quoy voluntiers
consentirent tous ces conseilliers
et docteurs: de faict l'envoyerent querir
sur l'heure, et le prierent vouloir le proces
canabasser et grabeler a poinct, et
leur en faire le raport tel que de bon luy
sembleroit en vraye science legale, et luy
livrerent les sacs et pantarques entre
ses mains, qui faisoyent presque le fais
de quatre gros asnes couillars. Mais
Pantagruel leur dist. Messieurs, les
deux Seigneurs qui ont ce proces entre
eulx, sont ilz encore vivans? A quoy
luy fut respondu, que ouy. De quoy diable
donc (dist il) servent tant de fatrasseries

[42v]
de papiers et copies que me bailliez?
N'est ce le mieulx ouyr par leur vive
voix leur debat, que lire ces babouyneries
icy, qui ne sont que tromperies,
cautelles diabolicques de Cepola, et
subversions de droict? Car je suis sceur
que vous et tous ceulx par les mains
desquelz a passe le proces, y avez machine
ce que avez peu: pro et contra, et au cas
que leur controverse estoit patente et facile
a juger, vous l'avez obscurcie par
sottes et desraisonnables raisons et ineptes
opinions de Accurse, Balde, Bartole,
de castro, de Imola, Hippolytus,
Panorme, Bertachin, Alexandre, Curtius,
et ces aultres vieulx mastins, qui
jamais n'entendirent la moindre loy des
Pandectes, et n'estoyent que gros veaulx
de disme ignorans de tout ce qu'est necessaire
a l'intelligence des loix, Car (comme
il est tout certain) ilz n'avoyent congnoissance
de langue ny Grecque ny
Latine: mais seullement de Gothique
et Barbare, Et toutesfoys les loix sont

Fu.43.
premierement prinses des Grecz, comme
vous avez le tesmoignage de Ulpian.
l posteriori. de orig. juris. et toutes
les loix sont pleines de sentences et motz
Grecz: et secondement sont redigees en
Latin le plus elegant et aorné qui soit
en toute la langue Latine, et n'en excepteroys
voluntiers ny Saluste, ny Var
ron, ny Ciceron, ny Senecque, ny Tite
Live , ny Quintilian. Comment doncques
eussent peu entendre ces vieulx
resveurs le texte des loix, qui jamais
ne virent bon livre de langue Latine?
comme manifestement appert a leur stile
qui est stille de ramonneur de cheminee,
ou de cuysinier et marmiteux: non de jurisconsulte.
Davantaige veu que les
loix sont extirpees du mylieu de philosophie
moralle et naturelle, comment l'entendront
ces folz qui ont par dieu moins
estudie en philosophie que ma mulle? Au
regard des lettres de humanité, et congnoissance
des antiquitez et histoire, ilz
en estoyent chargez comme un crapault

[43v]
de plumes, dont toutesfoys les droictz
sont tous pleins, et sans ce ne pevent
estre entenduz, comme quelque jour je
monstreray plus apertement par escript.
Par ce si voulez que je congnoisse
de ce proces, premierement faictez moy
brusler tous ces papiers: et secondement
faictez moy venir les deux gentilz hommes
personnellement devant moy, et
quand je les auray ouy, je vous en diray
mon opinion sans fiction ny dissimulation
quelconques.A quoy aulcuns
d'entre eulx contredisoient, comme
vous scavez, que en toutes compaignies
il y a plus de folz que de saiges, et la plus
grande partie surmonte tousjours la
meilleure, ainsi que dict Tite Live parlant
des Cartagiens. Mais ledict du
Douhet tint au contraire virilement
contendent que Pantagruel avoit bien
dict, que ces registres, enquestes, replicques,
reproches, salvations, et aultres
telles diableries, n'estoient que subversions
de droict, et allongement de proces,

Fu.44.
et que le diable les emporteroit tous
s'ilz ne procedoient aultrement selon
equite evangelicque et philosophicque.
Somme tous les papiers furent bruslez,
et les deux gentilz hommes personnellement
convocquez.Et lors Pantagruel
leur dist. Estes vous ceulx qui
avez ce grand different ensemble? Ouy
dirent ilz monsieur. Lequel de vous
est demandeur? C'est moy dist le seigneur
de Baisecul. Or mon amy, contez
moy de poinct en poinct vostre affaire,
selon la verite, car par le corps
bieu si vous en mentes d'un mot, je vous
osteray la teste de dessus les espaules,

et vous monstreray que en justice et
jugement l'on ne doibt dire que
verite, par ce donnez vous
garde de adjouster ny
diminuer au narre
de vostre cas,
dictes?

[44v]

Comment les seigneurs de Baisecul
et Hume vesne plaidoient
devant Pantagruel
sans advocatz,
Chap. xj.

DOnc commenca Baisecul en
la maniere que s'ensuyt. Monsieur
il est vray que une bonne
femme de ma maison portoit vendre des
oeufz au marchez, Couvrez vous Baisecul,
dist Pantagruel. Grand mercy
monsieur, dist le seigneur de Baisecul.
Mais a propos, passoit entre les deux
tropicques six blans vers le zenith et
maille par autant que les mons Rhiphees

Fu.45.
avoyent eu celle annee grande sterilité
de happelourdes, moyennant une sedition
de ballivernes meue entre les
Barragouyns et les Accoursiers pour
la rebellion des Souyces qui s'estoyent
assemblez jusques au nombre de bon
bies, pour aller a l'aguillanneuf, le premier
trou de l'an, que l'on livre la souppe
aux boeufz, et la clef du charbon aux
filles, pour donner l'avoine aux chiens.
Toute la nuict l'on ne feist la main sur
le pot, que despescher bulles a pied et
bulles a cheval pour retenir les bateaulx,
car les cousturiers vouloyent
faire des retaillons desrobez une sarbataine
pour couvrir la mer Oceane, qui
pour lors estoit grosse d'une potee de
chous selon l'opinion des boteleurs de
foin: mais les physiciens disoyent que
a son urine ilz ne congnoissoyent signe
evident au pas d'ostarde de manger bezagues
a la moustarde, si non que messieurs
de la court feissent par bemol commandement
a la verolle, de non plus

[45v]
allebouter apres les maignans, car les
marroufles avoient ja bon commencement
a danser l'estrindore au diapason
un pied au feu et la teste au mylieu comme
disoit le bon Ragot. Ha messieurs
Dieu modere tout a son plaisir, et contre
fortune la diverse un chartier rompit
nazardes son fouet, ce fut au retour de
la Bicocque, a lors qu'on passa licentie
maistre Antitus des crossonniers en
toute lourderie: comme disent les canonistes.
Beati lourdes quoniam ipsi
trebuchaverunt. Mais ce que faict la
quaresme si hault, par sainct Fiacre de
Brye , ce n'est pour aultre chose que la
Penthecoste ne vient foys qu'elle ne me
couste: mais hay avant peu de pluye
abat grand vent, entendu que le sergeant
me mist si hault le blanc a la butte, que
le greffier ne s'en leschat orbiculairement
ses doigtz empenez de jardz, et nous voyons
manifestement que chascun s'en
prent au nez, sinon qu'on regardast en
perspective oculairement vers la cheminee

Fu.46.
a l'endroit ou pend l'enseigne du
vin a quarente sangles, qui sont necessaire
a vingt bas de quinquenelle: a tout
le moins qui ne vouldroit lascher l'oyseau
devant talemouses que le descouvrir,
car la memoire souvent se pert
quand on se chausse au rebours: sa dieu
gard de mal Thibault mitaine . Alors
dist Pantagruel. Tout beau mon amy,
tout beau, parlez a traict et sans cholere.
J'entends le cas, poursuyvez.Or
monsieur dist Baisecul, ladicte bonne
femme disant ses gaudez et audinos, ne
peut se couvrir d'un revers fault montant
par la vertuz guoy des privileges
de l'université, sinon par bien soy bassiner
anglicquement le couvrant d'un
sept de quarreaulx et luy tirant un estoc
vollant, au plus pres du lieu ou l'on vent
les vieux drapeaulx, dont usent les paintres
de Flandres, quand ilz veullent
bien a droict ferrer les cigalles, et mesbahys
bien fort comment le monde ne pont
veu qu'il faict si beau couver.Icy voulut

[46v]
interpeller et dire quelque chose le
seigneur de Humevesne, dont luy dist
Pantagruel. Et ventre sainct Antoine
t'appertient il de parler sans commandement?
Je sue icy de haan, pour entendre
la procedure de vostre different, et tu
me viens encores tabuster? paix, de par
le diable paix, tu parleras ton sou, quand
cestuy cy aura achevé. Poursuyvez,
dist il a Baisecul, et ne vous hastez point.

Voyant doncques, dist Baisecul, que
la Pragmatique sanction n'en faisoit
nulle mention, et que le pape donnoit liberté
a un chascun de peter a son aise,
si les blanchetz n'estoyent rayez, quelque
pauvreté que feust au monde, pourveu
qu'on ne se signast de ribaudaille, l'arcanciel
fraischement esmoulu a Milan
pour esclourre les alouettes, consentit
que la bonne femme escullast les isciaticques
par le protest des petitz poissons
couillatrys qui estoyent pour lors necessaires
a entendre la construction des
vieilles bottes pourtant Jan le veau son

Fu.47.
cousin gervays remué d'une busche de
moulle, luy conseilla qu'elle ne se mist
poinct en ce hazard de seconder la buee
brimballatoyre sans premier aluner le
papier: a tant pille, nade, jocque, fore,
car non de ponte vadit qui cum sapientia
cadit, attendu que messieurs des
comptes ne convenoyent en la sommation
des fleutes d'allemant, dont on avoit
basty les lunettes des princes imprimee
nouvellement a Anvers. Et voyla
messieurs que faict maulvais raport.
Et en croy partie adverse in sacer verbo
dotis, car voulant obtemperer au
plaisir du roy je me estois armé de pied
en cap d'une carrelure de ventre pour
aller veoir comment mes vendangeurs
avoyent dechicqueté leurs haulx bonnetz,
pour mieulx jouer des manequins
et le temps estoit quelque peu dangereux
de la foire, dont plusieurs francz archiers
avoyent este refusez a la monstre,
nonobstant que les cheminees feussent
assez haultes selon la proportion du

[47v]
javart et des malandres l'ami baudichon.
Et par ce moyen fut grande annee de
quaquerolles en tout le pays de Artoys
qui ne feust petit amandement pour
messieurs les porteurs de cousteretz,
quand on mangeoit sans desguainer
cocques cigrues a ventre deboutonne.
Et a la mienne volunte que chascun
eust aussi belle voix, l'on en jourroit beaucoup
mieulx a la paulme, et ces petites
finesses qu'on faict a etymologizer les
pattins, descendroyent plus aisement
en Seine pour tousjours servir au pont
aux meusniers, comme jadis feut decrete
par le Roy de Canarre, et l'arrest en
est au greffe de ceans. Pour ce monsieur
je requiers que par vostre seigneurie soit
dict et declaire sur le cas ce que de raison
avecques despens, dommaiges et interestz.

Lors dist PantagruelMon amy
voulez vous plus rien dire? Respondit
Baisecul, non monsieur: car je ay dict
tout le tu autem, et n'en ay en rien varié sur
mon honneur. Vous doncques (dist Pantagruel)

Fu.48.
monsieur de Humevesne, dictes
ce que vouldrez et abreviez, sans rien toutesfoys
laisser de ce que servira au propos.

Comment le seigneur de Humevesne
plaidoie davant Pantagruel.
Chap. xij.

LOrs commenca le seigneur de
Humevesne ainsi que s'ensuit.Monsieur
et messieurs, si l'iniquite des
hommes estoit aussi facilement veue en
jugement categoricque comme on congnoist
mousches en laict, le monde, quatre
beufz ne seroit tant mange de ratz
comme il est, et seroient aureilles maintes

[48v]
sur terre, qui en ont este rongees trop
laschement. Car combien que tout ce
que a dit partie adverse soit de dumet
bien vray quand a la lettre et histoire du
factum, toutesfoys messieurs la finesse,
la tricherie, les petitz hanicrochemens,
sont cachez soubz le pot aux roses.
Doibs je endurer que a l'heure que je
mange au pair ma souppe sans mal penser
ny mal dire l'on me vienne ratisser et
tabuster le cerveau me sonnant l'antiquaille,
et disant, qui boit en mangeant
sa souppe, quand il est mort il n'y voit
goutte. Et saincte dame combien avons
nous veu de gros cappitaines en plein
camp de bataille, alors qu'on donnoit
les horions du pain benist de la confrarie,
pour plus honnestement se dodeliner,
jouer du luc sonner du cul, et faire les
petiz saulx en plate forme? mais maintenant
le monde est tout detravé de louchetz
des balles de lucestre, l'un se desbauchez,
l'aultre cinq quatre et deux et si la
court n'y donne ordre, il fera aussi mal

Fu.49.
glener ceste annee, qu'il feist ou bien fera
des goubeletz. Si une pauvre personne
va aux estuves pour se faire enluminer
le museau de bouzes de vache ou
acheter bottes de hyver, et les sergeans
passans, ou bien ceulx du guet receuvent
la decoction d'un clystere, ou la matiere fecale
d'une celle persee sur leurs tintamarres,
en doibt l'on pourtant roigner les testons
et fricasser les escutz elles de boys?
Aulcunesfoys nous pensons l'un mais
Dieu faict l'aultre, et quand le soleil est
couché, toutes bestes sont a l'ombre, je n'en
veulx estre creu, si je ne le prouve hugrement
par gens de plain jour. L'an trente
et six achaptant un courtault d'Alemaigne
hault et court d'assez bonne laine
et tainct en grene, comme asseuroyent
les orfevres, toutesfoys le notaire y mist
du cetera. Je ne suis poinct clerc pour
prendre la lune avecques les dentz, mais
au pot de beurre ou l'on selloit les instrumens
Vulcaniques le bruyt estoit, que
le boeuf sale faisoit trouver le vin sans

[49v]
chandelle et feust il caiche au fond d'un
sac de charbonnier, houzé et bardé avecques
le chanfrain et hoguines requises
a bien fricasser rusterie, c'est teste de mouton,
et c'est bien ce qu'on dict en proverbe,
qu'il faict bon veoir vaches noires en
boys brusle, quand on jouist de ses
amours. J'en fis consulter la matiere
a messieurs les clercs, et pour resolution
conclurent en Frisesomorum qu'il n'est
tel que faucher lesté en cave bien garnie
de papier et d'ancre, de plumes et ganivet
de Lyon sur le Rosne tarabin tarebas:
car incontinent que un harnoys
sent les aulx, la rouille luy mangeue le
foye, et puis l'on ne faict que rebecquer
torty colli fleuretant le dormir d'apres
disner, et voyla qui faict le sel tant cher.
Messieurs ne croyez que au temps que
ladicte bonne femme englua la pochecuilliere
pour le record du sergeant
mieulx apanager et que la fressure boudinalle
tergiversa par les bourses des
usuriers, il n'y eust rien meilleur a soy

Fu.50.
garder des Canibales, que prendre une
liasse d'oignons liee de troys cens naveaulx,
et quelque peu d'une fraize de
veau du meilleur alloy que ayent les alchistunes,
et bien luter et calciner ces pantoufles
mouflin mouflart avecques belle
saulce de raballe et soy mucer en quelque
petit trou de taulpe, saulvant tousjours
les lardons. Et si le dez ne vous
veult aultrement ambezars, ternes du
gros bout. guare daz, mettez la dame au
coing du lict, fringuez la toureloura la
la, et bevez a oultrance: depiscando grenoillibus
a tout beaulx houseaulx coturnicques,
ce sera pour les petitz oysons
de mue qui s'esbatent au jeu de foucquet,
attendant battre le metal, et chauffer
la cyre aux bavars de godale. Bien
vray est il que les quatre beufz desquelz
est question, avoyent quelque peu la memoire
courte, toutesfoys pour scavoir
la game ilz n'en craignoyent courmaran
ny quanard de Savoye, et les bonnes
gens de ma terre en avoyent bonne esperance,

[50v]
disant ces enfans deviendront
grands en Algorisme, ce nous sera une
rubrique de droict, nous ne pouvons
faillir a prendre le loup, faisans nos hayes
dessus le moulin a vent duquel a
este parlé par partie adverse. Mais le
grand diole y eut envie: et mist les Allemans
par le derriere, qui firent diables
de humer her tringue, tringue, de doublet
en case. Car il n'y a nulle apparence
de dire que a Paris sur petit pont
geline de feurre, et feussent ilz aussi huppez
que duppes de marays, sinon vrayement
qu'on scacrifiast les pompetes
au moret fraichement esmoulu de lettres
versalles ou coursives ce m'est tout
un, pourveu que la tranchefille n'y engendre
les vers. Et posé le cas que au
coublement des chiens courans, les marmouzelles
eussent corne prinse devant
que le notaire eust baille sa relation par art
Cabalisticque, il ne s'ensuit (saulve meilleur
jugement de la court) que six arpens
de pre a la grand laize feissent troys

Fu.51.
bottes de fine ancre sans souffler au
bassin, considere que aulx funerailles
du Roy Charles l'on avoit en plain
marché la toyson pour deux et ar j'entens
par mon serment de laine, Et je voy ordinairement
en toutes bonnes cornemuses
que quand l'on va a la pipee, faisant
troys tours de balay par la cheminee,
et insinuant sa nomination: l'on
ne faict que bander aux reins et soufler
au cul, si d'adventure il est trop chault,
et qu'ille luy bille, incontinent les lettres
veues, les vaches luy furent rendues.
Et an fut donne pareil arrest a la martingalle
l'an dix et sept pour le maulgou
vert de Louzefougerouse, a quoy il plaira
a la court d'avoir esguard. Je ne dis
vrayement qu'on ne puisse par equité
desposseder en juste tiltre ceulx qui de
l'eaue beniste beuvroyent comme on faict
d'un rancon de tisserant dont on faict
les suppositoires a ceulx qui ne voulent
resigner, sinon a beau jeu bel argent.
Tunc messieurs quid juris pro minoribus?

[51v]
Car lusance commune de la loy Salicque
est telle, que le premier boute feu
qui escornifle la vache qui mousche en
plein chant de Musicque, sans solfier
les poinctz des savatiers, doibt en temps
de godemarre sublimer la penurie de
son membre par la mousse cuillie alors
qu'on se morfond a la messe de minuict
pour bailler l'estrapade a ces vins blancs
d'Anjou, qui font la jambette collet a
collet a la mode de Bretaigne.Concluent
comme dessus avecques despens,
dommaiges, et interestz. Apres, que le
seigneur de Humevesne eut achevé, Pantagruel
dist au seigneur de Baisecul
Mon amy voulez vous rien replicquer?
A quoy respondit Baisecul. Non monsieur:

car je n'en ay dict que la verite:
et pour dieu donnons fin a nostre
different: car nous
ne sommes icy
sans grand
frais.

Fu.52.

Comment Pantagruel donna
sentence sus le different
des deux seigneurs.
Chapitre. xiij.

ALors Pantagruel se leve,
et assemble tous les
Presidens, Conseilliers
et Docteurs la assistans,
et leur dist. Or cza messieurs,
vous avez ouy (vive
vocis oraculo) le different dont est question,
que vous en semble? A quoy respondirent.
Nous l'avons veritablement
ouy, mais nous n'y avons entendu au
diable la cause. Par ce nous vous prions

[52v]
una voce et supplions par grace, que
vueilliez donner la sentence telle que verrez,
et ex nunc prout ex tunc nous l'avons
aggreable, et ratifions de nos pleins
consentemens.Et bien messieurs, dist
Pantagruel, puis qu'il vous plaist je le
feray: mais je ne trouve le cas tant difficile
que vous le faictes. Vostre paraphe
Caton, la loy Frater, la loy Gallus
la loy Quinque pedum, la loy Vinum,
la loy Si dominus, la loy Mater, la
loy Mulier bona, la loy Si quis, la loy
Pomponius, la loy Fundi, la loy Emptor,
la loy Pretor, la loy Venditor, et
tant d'aultres, sont bien plus difficiles
en mon oppinion. Et apres ce dict, il se
pourmena un tour ou deux par la sale,
pensant bien profundement, comme
l'on povoit estimer, car il gehaignoyt comme
un asne qu'on sangle trop fort pensant
qu'il failloit a un chascun faire
droict, sans varier ny accepter personne,
puis retourna s'asseoir et commenca
pronuncer la sentence comme s'ensuyt.

Fu.53.

Veu, entendu, et bien calculé le different
d'entre les Seigneurs de Baisecul
et Humevesne, la court leur dict que consideree
l'orripilation de la ratepenade
declinent bravement du solstice estival
pour mugueter les billes vesees qui ont
eu mat du pyon par les males vexations
des lucifuges qui sont au climat
diarhomes d'un matagot a cheval bendant
une arbaleste au reins, le demandeur
eut juste cause de callafater le gallion
que la bonne femme boursouffloit
un pied chausse et l'aultre nud, le remboursant
bas et roidde en sa conscience
d'aultant de baguenaudes, comme y a de
poil en dixhuit vaches, et autant pour
le brodeur. Semblablement est declaire
innocent du cas privilegié des gringuenaudes,
qu'on pensoit qu'il eust encouru
de ce qu'il ne pouvoit baudement
fianter par la decision d'une paire de
gands parfumes de petarrades a la
chandelle de noix, comme on use en son
pays de Mirebaloys, laschant la bouline

[53v]
avecques les bouletz de bronze, dont
les houssepailleurs pastissoyent conestablement
ses legumaiges interbastez
du Loyrre a tout les sonnettes desparvier
faictes apoinct de Hongrie, que son
beau frere portoit memoriallement en
un penier limitrophe, brode de gueulles
a troys chevrons hallebrenez de canabasserie,
au caignard angulaire dont
on tire au papeguay vermiforme avecques
la vistempenarde. Mais en ce qu'il
met sus au defendeur qu'il fut rataconneur
tyrofageux et goildronneur de mommye,
que n'a este en brimbalant trouvé
vray, comme bien la debastu ledict defendeur,
la court le condemne en troys
verrassees de caillebotes assimentees
prelorelitantees et gaudepisees comme
est la coustume du pays envers ledict
defendeur payables a la My doust en
May, mais ledict defendeur sera tenu
de fournir de foin et destoupes a l'embouchement
des chassetrapes guitturales
emburelucocquees de guilverdons bien

Fu.54.
grabelez a rouelle, et amis comme devant
sans despens, et pour cause.Laquelle
sentence pronuncee les deux parties
departirent toutes deux contentes de
l'arrest, qui fust quasi chose increable.
Car venu n'estoyt despuys les grandes
pluyes et n'adviendra de treze Jubilez
que deux parties contendentes en jugement
contradictoires soient egualement
contentez d'un arrest diffinitif.Au regard
des Conseilliers et aultres Docteurs
qui la assistoyent, ilz demeurerent
en ecstase esvanoys bien troys heures,
et tous ravys en admiration de la prudence
de Pantagruel plus que humaine
laquelle avoyent congneu clerement
en la decision de ce jugement tant difficile
et espineux. Et y feussent encores,
sinon qu'on apporta force vinaigre et

eaue rose pour leur faire revenir
le sens et entendement
acoustumé, dont dieu
soit loué par
tout.

[54v]

Comment Panurge racompte la
maniere comment il eschappa de
la main des Turcqs.
Chapitre. xiiij.

LE jugement de Pantagruel
feut incontinent sceu et entendu
de tout le monde, et imprimé
a force, et redigé es Archives
du Palays, en sorte que le monde
commenca a dire. Salomon qui rendit
par soubson l'enfant a sa mere, jamais
ne monstra tel chief d'oeuvre de
prudence comme a faict le bon Pantagruel:
nous sommes heureux de l'avoir
en notre pays. Et de faict on le voulut

Fu.55.
faire maistre des requestes, et president
en la court: mais il refusa tout, les
remerciant gracieusement, car il y a (dist
il) trop grande servitude a ces offices, et
a trop grande poine peuvent estre saulvez
ceulx qui les exercent, veu la corruption
des hommes. Et croy que si les sieges
vuides des anges ne sont rempliz
d'aultre sorte de gens, que de trente sept
Jubilez nous n'aurons le jugement final
et sera Cusanus trompé en ses conjectures.
Je vous en advertis de bonne heure.
Mais si avez quelque muitz de bon vin,
voluntiers j'en recepvray le present.

Ce que ilz firent voluntiers et luy
envoyerent du meilleur de la ville, et beut
assez bien, Mais le pauvre Panurge en
beut vaillamment, car il estoit eximé
comme un haran soret. Aussi alloit il
du pied comme un chat maigre. Et quelcun
l'admonesta a demye alaine d'un grand
hanat plein de vin vermeil, disant. Compere
tout beau, vous faictes rage de
humer. Je doncq au diesble (dist il) tu

[55v]
n'as pas trouvé tes petitz beuvreaux
de Paris qui ne beuvent en plus q'un
pinson, et ne prenent leur bechee sinon
qu'on leurs tape la queue a la mode des
passereaux. O compaing si je montasse
aussi bien comme je avalle, je feusse desja
au dessus la sphere de la lune, avecques
Empedocles. Mais je ne scay que diable
cecy veult dire, ce vin est fort bon et
bien delicieux, mais plus j'en boy plus
j'ay de soif. Je croy que l'ombre de monseigneur
Pantagruel engendre les alterez,
comme la lune faict les catharres.
Auquel commencerent rire les assistans.

Ce que voyant Pantagruel dist.
Panurge qu'est ce que avez a rire? Seigneur,
(dist il) Je leur contoys, comment
ces diables de Turcqs sont bien malheureux
de ne boire goutte de vin. Si
aultre mal n'estoit en Lalchoran de Mahumeth,
encores ne me mettroys je mie
de sa loy.Mais or me dictes comment
(dist Pantagruel) vous eschappastes
leurs mains? Par dieu seigneur, dist

Fu.56.
Panurge, je ne vous en mentiray de
mot.Les paillards Turcqs m'avoient
mys en broche tout lardé, comme
un connil, car j'estois tant exime que aultrement
de ma chair eust este fort maulvaise
viande, et en ce poinct me faisoyent
roustir tout vif. Ainsi comme ilz me routissoyent,
je me recommandoys a la grace
divine, ayant en memoyre le bon sainct
Laurent , et tousjours esperoys en Dieu,
qu'il me delivreroit de ce torment, ce qui
feut faict bien estrangement. Car ainsi
que me recommandoys bien de bon
cueur a dieu, cryant. Seigneur dieu ayde
moy, Seigneur dieu saulve moy,
Seigneur Dieu oste moy de ce torment,
auquel ces traistres chiens me detiennent,
pour la maintenance de ta loy? le
routisseur s'endormit par le vouloir divin,
ou bien de quelque bon Mercure
qui endormit cautement Argus qui avoit
cent yeulx.Quand je vys qu'il ne me
tournoit plus en routissant, je le regarde,
et voy qu'il s'endort, lors je prens avec

[56v]
ques les dents un tyson par le bout ou
il n'estoit point bruslé, et vous le gette au
gyron de mon routisseur, et un aultre je
gette le mieulx que je peuz soubz un lict
de camp, qui estoit aupres de la cheminee,
ou estoit la paillasse de monsieur
mon roustisseur.Incontinent le feu se
print a la paille, et de la paille au lict, et
du lict au solier qui estoit embrunche de
sapin faict a quehues de lampes. Mais
le bon feut, que le feu que j'avoys getté
au gyron de mon paillard routisseur
luy brusla tout le penil et se prenoit aux
couillons, sinon qu'il n'estoit tant punays
qu'il ne le sentit plus tost que le jour,
et debouq estourdy se levant crya a la
fenestre tant qu'il peut dal baroth, dalbaroth,
qui vault autant a dire comme
au feu, au feu: et vint droict a moy pour
me getter du tout au feu, et desja avoit
couppé les cordes dont on m'avoit lye
les mains, et couppoit les lyens des
piedz, mais le maistre de la maison ouyant
le cry du feu, et sentent ja la fumee

Fu.57.
de la rue ou il se pourmenoit avecques
quelques aultres Baschatz et Musaffiz,
courut tant qu'il peut y donner secours
et pour emporter les bagues.De pleine
arrivee il tire la broche ou j'estoys embroché,
et tua tout roidde mon routisseur,
dont il mourut la par faulte de gouvernement
ou aultrement, car il luy passa
la broche peu au dessus du nombril vers
le flan droict, et luy percea la tierce lobe
du foye et le coup haussant luy penetra
le diaphragme, et par atravers la capsule
du cueur luy sortit la broche par
le hault des espaules entre les spondyles
et l'omoplate senestre.Vray est
que en tirant la broche de mon corps je
tumbe a terre pres des landiers, et me
feist peu de mal la cheute toutesfoys
non grand: car les lardons soustindrent
le coup.Puis voyant mon Baschaz,
que le cas estoit desespere, et que sa maison
estoit bruslee sans remission, et tout
son bien perdu: se donna a tous les diables,
appellant Grilgoth, Astarost Rappallus

[57v]
et Gribouillis par neuf foys.

Quoy voyant je euz de peur pour plus
de cinq solz, craignant: les diables viendront
a ceste heure pour emporter ce fol
icy, seroyent ilz bien gens pour m'emporter
aussi? Je suis ja demy rousty, mes
lardons seront cause de mon mal: car
ces diables icy sont frians de lardons,
comme vous avez l'autorite du philosophe
Jamblicque et Murmault en l'apologie
de bossutis et contrefactis pro Magistros
nostros, mais je fis le signe de
de la croix, criant agyos, athanatos, hotheos,
et nul ne venoit,Ce que congnoissant
mon villain Baschatz se vouloit
tuer de ma broche, et s'en percer le
cueur, de faict la mist contre sa poictrine:
mais elle ne povoit oultre passer car
elle n'estoit assez poinctue: et poulsoit tant
qu'il povoit, mais il ne prouffitoit rien.
Alors je vins a luy, disant. Missaire
bougrino tu pers icy ton temps: car tu
ne te tueras jamais ainsi: bien te blesseras
quelque hurte, dont tu languiras

Fu.58.
toute ta vie entre les mains des barbiers:
mais si tu veulx je te tueray icy
tout franc, en sorte que tu n'en sentiras
rien, et m'en croys: car j'en ay bien tué
d'aultres qui s'en sont bien trouvez. Ha
mon amy (dist il) je t'en prie, et ce faisant
je te donne ma bougette, tiens voy la la
il y a six cens seraphz dedans, et quelques
dyamans et rubiz en perfection. Et
ou sont ilz (dist Epistemon) Par sainct
Joan , dist Panurge, ilz sont bien loing
s'ilz vont tousjours, mais ou sont les
neiges d'antan? c'estoit le plus grand soucy
que eust Villon le poete Parisien.
Acheve (dist Pantagruel) je te prie que
nous saichons comment tu acoustras
ton Baschatz.Foy d'homme de bien,
dist Panurge, je n'en mentz de mot. Je
le bande d'une meschante braye que je
trouve la demy bruslee, et vous le lye rustrement
piedz et mains de mes cordes,
si bien qu'il n'eust sceu regimber, puis
luy passay ma broche a travers la gargamelle,
et le pendys acrochant la broche

[58v]
a deux gros crampons, qui soustenoient
des alebardes. Et vous attise
un beau feu au dessoubz et vous flamboys
mon milourt comme on faict les
harans soretz a la cheminee, puis prenant
sa bougette et un petit javelot qui
estoit sur les crampons m'en fuys le beau
galot. Et dieu scait comme je sentoys
mon espaule de mouton.Quand je
fuz descendu en la rue, je trouvay tout
le monde qui estoit acouru au feu a force
d'eau pour l'estaindre. Et me voyans
ainsi a demy rousty eurent pitie de moy
naturellement et me getterent toute leur
eau sur moy, et me refraicherent joyeusement,
ce que me fist fort grand bien,
puis me donnerent quelque peu a repaistre,
mais je ne mangeoys gueres: car
ilz ne me bailloient que de l'eau a boyre
a leur mode.Aultre mal ne me firent
sinon un villain petit Turq bossu par
devant, qui furtivement me crocquoit
mes lardons: mais je luy baillys si vert
dronos sur les doigtz a tout mon javelot

Fu.59.
qu'il n'y retourna pas deux foys.

Et une jeune Corinthiace, qui m'avoit
aporté un pot de Myrobolans embliez
confictz a leur mode, laquelle regardoit
mon pauvre haire esmoucheté,
comment il s'estoit retiré au feu, car il ne
me alloit plus que jusques sur les genoulx.
Mais notez que cestuy rotissement
me guerist d'une Isciaticque entierement
a la quelle j'estoys subject plus
de sept ans avoit du cousté au quel mon
rotisseur s'endorment me laissa brusler.

Or ce pendent qu'ilz se amusoyent a
moy, le feu triumphoit ne demandez comment
a prendre en plus de deux mille
maisons, tant que quelcun d'entre eulx
l'advisa et s'escria, disant. Ventre Mahom
toute la ville brusle, et nous amusons
icy. Ainsi chascun s'en va a sa chascuniere.
De moy je prens mon chemin
vers la porte.Quand je fuz sur un
petit tucquet qui est aupres, je me retourne
arriere, comme la femme de Loth, et
vys toute la ville bruslant, dont je fuz

[59v]
tant aise que je me cuyde conchier de
joye: mais Dieu m'en punit bien. Comment?
(dist Pantagruel).Ainsi (dist
Panurge) que je regardoys en grand
liesse ce beau feu, me gabelant: et disant.
Ha pauvres pulses, ha pauvres souris,
vous aurez maulvais hyver, le feu est
en vostre paillier, sortirent plus de six
voire plus de treze cens et unze chiens
gros et menutz tous ensemble de la ville
fuyant le feu. De premiere venue acoururent
droict a moy, sentant l'odeur de
ma paillarde chair demy rostie, et me
eussent devoré a l'heure, si mon bon ange
ne m'eust bien inspire me enseignant
un remede bien oportun contre le mal
des dens. Et a quel propous (dist Pantagruel)
craignois tu le mal des dens.
N'estois tu guery de tes rheumes? Pas
ques de soles (respondit Panurge) est il
mal de dens plus grand, que quand les
chiens vous tenent au jambes. Mais
soudain je me advise de mes lardons,
et les gettoys au mylieu d'entre eulx,

Fu.60.
lors chiens d'aller, et de se entrebatre l'un
l'aultre a belles dentz, a qui auroit le
lardon. Par ce moyen me laisserent, et
je les laisse aussi se pelaudans l'un l'autre.
Ainsi eschappe gaillard et dehayt;
et vive la roustisserie.

Comment Panurge enseigne une maniere
bien nouvelle de bastir les
murailles de Paris.
Chapitre. xv.

PAntagruel quelque jour pour se
recreer de son estude se pourmenoit
vers les faulxbours sainct
Marceau voulant veoir la follie Goubelin.
Panurge estoit avecques luy,
ayant tousjours le Flacon soubz sa robbe,
et quelque morceau de jambon: car
sans cela jamais ne alloit il, disant que
c'estoit son garde corps, aultre espee ne
portoit il. Et quand Pantagruel luy
en voulut bailler une, il respondit, quelle
luy eschaufferoit la ratelle.Voire
mais, dist Epistemon, si l'on te assailloit.

[60v]
comment te defendroys tu? A grands
coups de brodequin: respondit il, pourveu
que les estocz feussent defenduz.

A leur retour Panurge consideroit
les murailles de la ville de Paris, et en
irrision dist a Pantagruel. Voyez cy
ces belles murailles. O que fortes sont
et bien en poinct pour garder les oysons
en mue? Par ma barbe, elles sont competement
meschantes pour une telle ville
comme ceste cy: car une vache avecques
un pet en abbatroit plus de six brasses.

O mon amy, dist Pantagruel, scaitz
tu bien ce que dist Agesilaus, quand on
luy demanda: Pourquoy la grande cite
de Lacedemone n'estoit ceincte de murailles?
Car monstrant les habitans et
citoyens de la ville tant bien expers en
discipline militaire: et tant fors et bien
armez. Voicy (dist il) les murailles de
la Cite. Signifiant qu'il n'est muraille
que de os, et que les Villes et Citez ne
scauroyent avoir muraille plus seure
et plus forte que la vertus des citoyens

Fu.61.
et habitans. Ainsi ceste ville est si forte
par la multitude du peuple belliqueux
qui est dedans, qu'ilz ne se soucient de
faire aultres murailles, Davantaige,
qui la vouldroit emmurailler comme
Strasbourg, Orleans, ou Ferrare, il
ne seroit possible, tant les frais et despens
seroyent excessifz,Voire mais
dist Panurge, si faict il bon avoir quelque
visaige de pierre, quand on est envahy
de ses ennemys, et ne feust ce que pour
demander, qui est la bas? Au regard des
frays enormes que dictes estre necessaires
si on la vouloit murer. Si messieurs
de la ville me voulent donner quelque
bon pot de vin, je leurs enseigneray une
maniere bien nouvelle, comment ilz les
pourront bastir a bon marché.Comment
dist Pantagruel. Ne le dictes
doncques mie (respondit Panurge) si je
vous l'enseigne.Je voy que les callibistrys
des femmes de ce pays, sont a
meilleur marché que les pierres, d'iceulx
fauldroit bastir les murailles en les

[61v]
arrengeant par bonne symmeterye d'architecture,
et mettant les plus grans au
premiers rancz, et puis en taluant a doz
d'asne arranger les moyens, et finablement
les petitz. Puis faire un beau petit
entrelardement, a poinctes de diamans
comme la grosse tour de Bourges
de tant de bracquemars enroiddys
qui habitent par les braguettes claustrales.
Quel diable defferoit telles
murailles? Il n'y a metal qui tant resistast
aux coups. Et puis que les couillevrines
se y vinsent froter, vous en verriez
(par dieu) incontinent distiller de ce
benoist fruict de grosse verolle menu comme
pluye. Sec au nom des diables Dadvantaige
la fouldre ne tumberoit jamais
dessus. Car pourquoy? ilz sont tous benists
ou sacrez.Je n'y voy q'un inconvenient
ho, ho, ha, ha, ha, (dist Pantagruel)
Et quel? C'est que les mousches
en sont tant friandes que merveilles, et
se y cueilleroyent facillement et y feroient
leur ordure: et voyla l'ouvrage gasté.

Fu.62.
Mais voicy comment l'on y remediroit:
Il fauldroit tresbien les esmoucheter
avecques belles quehues de renards,
ou bon gros vietz d'azes de Provence.
Et a ce propos je vous veux dire (nous
en allans pour soupper) un bel exemple
que met frater Lubinus, libro de compotationibus
mendicantium. Au temps
que les bestes parloyent (il n'y a pas
troys jours) un pauvre Lyon par la forest
de Bievre se pourmenant et disant
ses menus suffrages passa par dessoubz
un arbre auquel estoit monte un villain
charbonnier pour abastre du boys. Lequel
voyant le Lyon, lui getta sa coignee,
et le blessa enormement en une cuisse.
Dont le Lyon cloppant tant courut
et tracassa par la forest pour trouver ay
de qu'il rencontra un charpantier, lequel
voluntiers regarda sa playe, la nettoya
le mieux qu'il peust, et l'emplit de mousse,
luy disant, qu'il esmouchast bien sa
playe, que les mousches ne y feissent
ordure, attendant qu'il yroit chercher de

[62v]
l'herbe au charpentier. Ainsi le Lyon guery,
se pourmenoist par la forest, a quelle
heure une vieille sempiterneuse ebuschetoit
et amassoit du boys par ladicte forest,
laquelle voyant le Lyon venir, tumba
de peur a la renverse en telle faczon,
que le vent luy renversa robbe, cotte, et
chemise jusques au dessus des espaules.
Ce que voyant le Lyon accourut
de pitie, veoir si elle s'estoit faict aulcun
mal, et considerant son comment a nom? dist,
O pauvre femme qui t'a ainsi blessee? et
ce disant, apperceut un regnard, lequel
il l'appella, disant. Compere regnard,
hau cza cza, et pour cause.Quand le
regnard fut venu, il luy dict. Compere
mon amy, l'on a blessé ceste bonne femme
ici entre les jambes bien villainement
et y a solution de continuité manifeste, regarde
que la playe est grande depuis le
cul jusques au nombril mesure quatre:
mais bien cinq empans et demy, c'est un
coup de coignie, je me doubte que la playe
soit vieille, pourtant affin que les

Fu.63.
mousches n'y prennent, esmouche la bien
fort je t'en prie, et dedans et dehors, tu as
bonne quehue et longue esmouche mon amy
esmouche je t'en supplye, et ce pendent je
voys querir de la mousse pour y mettre
Car ainsi nous fault il secourir et ayder
l'un l'aultre. Esmouche fort, ainsi
mon amy, esmouche bien: car ceste playe
veult estre esmouchee souvent, aultrement
la personne ne peut estre a son aise.
Or esmouche bien mon petit compere, esmouche,
dieu t'a bien pourveu de quehue,
tu l'as grande et grosse a l'advenent, esmouche
fort et ne t'ennuye poinct, un bon
esmoucheteur qui en esmouchetant continuellement
esmouche de son mouchet
par mousches jamais emousché ne sera.
Esmouche couillaud, esmouche mon petit
bedaud je n'arresteray gueres. Puis
va chercher force mousse, et quand il feut
quelque peu loing il s'escrya parlant au
regnard. Esmouche bien tousjours compere,
esmouche, et ne te fasche jamais de
bien esmoucher, mon petit compere je te

[63v]
feray estre a gaiges, esmoucheteur de
don Pietro de Castille. Esmouche seulement,
esmouche et rien plus. Le pauvre
regnard esmouchoit fort bien et deca
et dela et dedans et dehors: mais la
faulse vieille vesnoit et vessoit puant comme
cent diables.Le pauvre regnard
estoit bien mal a son ayse: car il ne scavoit
dequel cousté se virer: pour evader
le parfun des vesses de la vieille: et ainsi
qu'il se tournoit il veit que au derriere
estoit encores un aultre pertuys, non si
grand que celluy qu'il esmouchoit, dont
luy venoit ce vent tant puant et infect.
Le lyon finablement retourne, portant
de mousse plus que n'en tiendroyent dix
et huyt basles, et commenca en mettre dedans
la playe, avecques un baston qu'il
aporta, et y en avoit ja bien mys seize
basles et demye, et s'esbahyssoit que diable
ceste playe est parfonde, il y entreroit
de mousse plus de deux charrettees,
Mais le regnard l'advisa. O
compere lyon mon amy, je te prie ne metz

Fu.64.
icy toute la mousse, gardes en quelque
peu, car y a encores icy dessoubz un aultre
petit pertuys, qui put comme cinq
cens diables. J'en suis empoisonné de
l'odeur, tant il est punays.Ainsi fauldroit
garder ces murailles des mousches,
et mettre esmoucheteurs a gaiges.

Lors dist Pantagruel Comment scez
tu que les membres honteux des femmes
sont a si bon marche: car en ceste ville
il y a force preudes femmes, chastes et
pucelles. Et ubi prenus? dist Panurge.
Je vous en diray non oppinion, mais
vraye certitude et asseurance.Je ne
me vante d'en avoir embourré quatre
cens dix et sept despuis que suis en ceste
ville, et n'y a que neuf jours.Mais a ce
matin j'ay trouve un bon homme, qui en
un bissac tel comme celluy de Esopet portoit
deux petites fillettes de l'eage de
deux ou troys ans au plus, l'une d'avant,
l'aultre derriere. Il me demande
l'aulmosne, mais je luy feis responce que
j'avoys beaucoup plus de couillons que

[64v]
de deniers Et apres luy demande, Bon
homme ces deux fillettes sont elles pucelles?
Frere dist il. Il y a deux ans que
ainsi je les porte, et au regard de ceste
cy devant: laquelle je voy continuellement
en mon advis elle est pucelle toutesfoys
je n'en vouldroys mettre mon doigt au
feu, quand est de celle que je porte derriere,
je ne scay sans faulte rien. Vrayement
dist Pantagruel: tu es gentil
compaignon, je te veulx habiller de ma
livree. Et le feist vestir galantement selon
la mode du temps qui couroit: excepte
que Panurge voulut que la braguette
de ses chausses feust longue de
troys piedz, et quarree non ronde, ce que
feust faict, et la faisoit bon veoir. Et disoit
souvent que le monde n'avoit encores
congneu l'emolument et utilité qui est
de porter grande braguette: mais le temps
leur enseigneroit quelque jour, comme
toutes choses ont este inventees en temps.

Dieu gard de mal (disoit il) le compaignon
a qui la longue braguette a

Fu.65.
saulve la vie. Dieu gard de mal a qui la
longue braguette a valu pour un jour
cent soixante mille et neuf escutz. Dieu
gard de mal, qui par sa longue braguette
a saulvé toute une ville de mourir de
fain. Et par dieu je feray un livre de la
commodité des longues braguettes, quand
j'auray plus de loysir. De faict en composa
un beau et grand livre avecques
les figures: mais il n'est encores imprime,
que je saiche.

Des meurs et condictions de Panurge.
Chapitre. xvj.

PAnurge estoit de stature moyenne
ny trop grand, ny trop petit, et
avoit le nez un peu aquillin faict
a manche de rasouer. Et pour lors estoit
de l'eage de trente et cinq ans ou environ,
fin a dorer comme une dague de plomb
bien galand homme de sa personne, sinon
qu'il estoit quelque peu paillard, et
subject de nature a une maladie qu'on
appelloit en ce temps la, faulte d'argent

[65v]
c'est doleur non pareille , toutesfoys il
avoit soixante et troys manieres d'en
trouver tousjours a son besoing, dont
la plus honorable et la plus commune
estoit par facon de larrecin furtivement
faict, malfaisant, pipeur, beuveur, bateur
de pavez, ribleur s'il en estoit a Paris:
au demourant le meilleur filz du
monde et tousjours machinoit quelque
chose contre les sergeans et contre le guet.

A l'une foys il assembloit troys ou
quatre bons rustres, les faisoit boire comme
Templiers sur le soir, apres les menoit
au dessoubz de saincte Geneviefve
ou aupres du colliege de Navarre et a
l'heure que le guet montoit par la: ce que
il congnoissoit en mettant son espee sur
le pave et l'aureille aupres, et lors qu'il
oyoit son espee bransler: c'estoit signe infallible
que le guet estoit pres: a l'heure
doncques luy et ses compaignons prenoyent
un tombereau, et luy bailloyent
le bransle le ruant de grande force contre
la vallee, et ainsi mettoyent tout le pauvre

Fu.66.
guet par terre comme porcs, puis
fuyoyent de l'aultre couste, car en moins
de deux jours, il sceut toutes les rues,
ruelles et traverses de Paris comme son
Deus det.A l'aultre foys faisoit en
quelque belle place par ou ledict guet
debvoit passer une trainnee de pouldre
de canon, et a l'heure que passoit mettoit
le feu dedans, et puis prenoit son passetemps
a veoir la bonne grace qu'il avoyent
en fuyant pensans que le feu sainct
Antoine les tint aux jambes.Et au
regard des pauvres maistres es ars, il
les persecutoit sur tous aultres, quand
il recontroit quelcun d'entre eulx par
la rue, jamais ne failloit de leur faire
quelque mal, maintenant leurs mettant
un estronc dedans leurs chaperons au
bourlet, maintenant leur attachant de
petites quehues de regnard, ou des aureilles
de lievres par derriere, ou quelque
aultre mal. Un jour que l'on avoit
assigne a yceulx se trouver en la rue du
feurre, il feist une tartre borbonnoise

[66v]
composee de force de hailz, de galbanum,
de assa fetida, de castoreum: d'estroncs
tous chaulx, et la destrampit en sanie
de bosses chancreuses, et de fort bon matin
engressa et oignit tout le pavé en sorte
que le diable n'y eust pas duré. Et
tous ces bonnes gens rendoyent la leurs
gorges devant tout le monde, comme s'ilz
eussent escorché le regnard, et en mourut
dix ou douze, de peste, quatorze en feurent
ladres, dix et huyct en furent pouacres:
et plus de vingt et sept en eurent la verolle,
mais il ne s'en soucioit mie.Et
portoit ordinairement un fouet soubz
sa robbe, duquel il fouettoyt sans remission
les paiges qu'il trouvoit portans
du vin a leurs maistres, pour les avancer
d'aller.En son saye avoit plus de
vingt et six petites bougettes et fasques
tousjours pleines, l'une d'un petit deau de
plomb, et d'un petit cousteau affilé comme
l'aguille d'un peletier, dont il couppoit
les bourses: l'aultre de aigrest qu'il gettoit
aux yeulx de ceulx qu'il trouvoit,

Fu.67.
l'aultre de glaterons empenez de petites
plumes de oysons ou de chappons, qu'ilz
gettoit sus les robes et bonnetz des bonnes
gens: et souvent leur en faisoit de belles
cornes qu'ilz portoyent par toute la
ville, aulcunesfoys toute leur vie.

Aux femmes aussi par dessus leurs
chapperons au derriere, aulcunesfoys
en mettoit faictz en forme d'un membre
d'homme.En l'aultre un tas de cornetz
tous pleins de pulses et de poux,
qu'il empruntoit des guenaulx de sainct
Innocent, et les gettoit avecques belles
petites cannes ou plumes dont on escript
sur les colletz des plus sucrees damoiselles
qu'il trouvoit, et mesmement en l'eglise:
car jamais ne se mettoit au cueur au
hault, mais tousjours demouroit en la
nef entre les femmes, tant a la messe, a
vespres, comme au sermon.En l'aultre
force provision de haims et claveaulx
dont il acouploit souvent les hommes
et les femmes en compaignies ou ilz estoient
serrez, et mesmement celles qui portoyent

[67v]
robbes de tafetas armoisy, et a
l'heure qu'elles se vouloyent departir, elles
rompoyent toutes leurs robbes.

En l'aultre un fouzil garny desmorche,
d'allumettes, de pierre a feu, et tout
aultre appareil a ce requis.En l'aultre
deux ou troys mirouers ardens, dont
il faisoit enrager aulcunesfoys les hommes
et les femmes, et leur faisoit perdre
contenence a l'eglise: car il disoit qu'il n'y
avoit q'un antistrophe entre femme folle
a la messe, et femme molle a la fesse.

En l'aultre avoit provision de fil et
d'agueilles, dont il faisoit mille petites
diableries.Une foys a l'issue du Palays
a la grand salle lors que un cordelier
disoit la messe de messieurs: il luy
ayda a soy habiller et revestir, mais
en l'acoustrant il luy cousit l'aulbe avec
sa robbe et chemise, et puis se retira quand
messieurs de la court vindrent s'asseoir
pour ouyr icelle messe. Mais quand ce
fut a l'ite missa est, que le pauvre frater
se voulut devestir son aulbe, il emporta

Fu.68.
ensemble et habit et chemise qui estoyent
bien cousuz ensemble, et se rebassit jusques
aux espaules, monstrant son callibistris
a tout le monde, qui n'estoit pas
petit: sans doubte. Et le frater tousjours
tiroit, mais tant plus se descouvroit il,
jusques a ce q'un de messieurs de la court
dist. Et quoy ce beaupere nous veult il
icy faire l'offrande et baiser son cul? le
feu sainct Antoine le baise.Des lors
fut ordonne que les pauvres beaulx peres
ne se despouilleroyent plus devant
le monde: mais en leur sacristie, mesmement
en presence des femmes: car ce leur
seroit occasion du peche d'envie.Et le
monde demandoit. Pourquoy est ce que
ces fratres avoyent la couille si longue?
ledict Panurge soulut tresbien le probleme,
disant. Ce que faict les aureilles
des asnes si grandes, ce est par ce que
leurs meres ne leurs mettoyent poinct
de beguin en la teste, comme dict de Alliaco
en ses suppositions.A pareille
raison, ce que faict la couille des pauvres

[68v]
beatz peres, c'est qu'ilz ne portent point
de chausses foncees, et leur pauvre membre
s'estend en liberté a bride avallee, et
leur va ainsi triballant sur les genoulx,
comme font les patenostres aux femmes.
Mais la cause pourquoy ilz l'avoyent
gros a l'equipollent, c'estoit que en
ce triballement les humeurs du corps
descendent audict membre: car selon les
Legistes, agitation et motion continuelle
est cause d'atraction.Item il avoit
un aultre poche pleine de alun de plume,
dont il gettoit dedans le doz des femmes
qu'il voyoit les plus acrestées, et les
faisoit despouiller devant tout le monde,
les aultres dancer comme jau sur breze
ou bille sur tabour: les aultres courir
les rues, et luy apres couroit: et a celles
qui se despouilloyent, il mettoit sa cappe
sur le doz, comme homme courtoys
et gracieux.Item en un aultre il avoit
une petite guedoufle pleine de vieille
huyle, et quand il trouvoit ou femme ou
homme qui eust quelque belle robbe il

Fu.69.
leurs engressoit et guastoit tous les plus
beaulx endroictz, soubz le semblant de
les toucher et dire, voicy de bon drap,
voicy bon satin, bon tafetas, ma dame
dieu vous doint ce que vostre noble cueur
desire: voz aves robbe neufve, novel
amy, dieu vous y maintienne, ce disant
leurs mettoit la main sur le collet, ensemble
la male tache y demouroit perpetuellement,
si enormement engravee
en l'ame, en corps, et renommee, que le diable
ne l'eust poinct ostee, puis a la fin leur
disoit. Ma damez donne vous garde de
tomber: car il y a icy un grand et sale trou
devant vous.Et un aultre il avoit
tout plein de Euphorbe pulverisé bien
subtilement, et la dedans mettoit un
mouschenez beau et bien ouvré qu'il avoit
desrobé a la belle lingere du palays, en
luy oustant un poul dessus son sein, lequel
toutesfoys il y avoit mis. Et quand
il se trouvoit en compaignie de quelques
bonnes dames, il leur mettoit sus le
propos de lingerie, et leur mettoit la

[69v]
main au sein demandant, et c'est ouvraige
est il de Flandre ou de Haynault? et
puis tiroit son mouschenez disant, tenez
tenez voyez en cy de l'ouvrage, elle est de
foutignan ou de Foutarabie, et le secouoit
bien fort a leur nez, et les faisoit
esternuer quatre heures sans repos:
Ce pendent il petoit comme un rousin
et les femmes ryoient luy disans comment
vous petez Panurge? Non foys:
disoit il ma dame: mais je accorde au contrepoint
de la musicque que vous sonnes
du nez.En l'aultre un daviet, un
pellican, un crochet et quelques aultres
ferremens dont il n'y avoit porte ny coffre
qu'il ne crochetast.En l'aultre tout
plein de petitz goubeletz: dont il jouoit
fort artificiellement: car il avoit les
doigts faictz a la main comme Minerve
ou Arachne, Et avoit aultresfoys
crie le theriacle.Et quand il changeoit
un teston, ou quelque aultre piece, le changeur
eust este plus fin que maistre mousche
si Panurge n'eust faict esvanouyr

Fu.70.
a chascune foys cinq ou six grans blancs
visiblement, apertement, manifestement,
sans faire lesion ne blessure aulcune, dont
le changeur n'en eust senty que le vent.

Comment Panurge guaingnoyt
les pardons et maryoit les
vieilles et des proces
qu'il eut a Paris.
Chap. xvij.

UN jour je trouvay Panurge
quelque peu escorné et taciturne,
et me doubtay bien qu'il n'avoit
denare dont je luy dys. Panurge
vous estes malade a ce que je voy a vostre
physionomie, et j'entens le mal, vous
avez un fluz de bourse, mais ne vous
souciez. J'ay encores six solx et maille,
qui ne virent oncq pere ny mere, qui ne
vous fauldront non plus que la verolle,
en vostre necessité. A quoy il me respondit.
Et bren pour l'argent, Je n'en
auray quelque jour que trop: car j'ay
une pierre philosophale qui me attire

[70v]
l'argent des bourses, comme l'aymant
attire le fer. Mais voules vous venir
gaigner les pardons? dist il. Et par ma
foy: (je luy respons) Je ne suis grand
pardonneur en ce monde icy, je ne scay
si je seray en l'aultre, bien allons au nom
de dieu, pour un denier ny plus ny moins.
Mais (dist il) prestez moy doncques un
denier a l'interest. Rien rien, dis je. Je
vous le donne de bon cueur, grates vobis
dominos dist il. Ainsi allasmes commanceant
a sainct Gervays , et je gaigne
les pardons au premier tronc seulement:
car je me contente de peu en ces
matieres, puis disoys mes menuz suffrages,
et oraisons de saincte Brigide: mais
il gaigna a tous les tronc, et tousjours
bailloit argent a chascun des pardonnaires.
De la nous transportasmes a
nostre Dame, a sainct Jean , a sainct
Antoine , et ainsi des aultres eglises ou
estoit bancque de pardons. de ma part
je n'en gaignoys plus: mais luy a tous
les troncz, il baisoit les relicques, et a

Fu.71.
chascun donnoit. Brief quand nous
fusmes de retour il me mena boire au
cabaret du chasteau et me monstra dix
ou douze de ses bougettes pleines d'argent.
A quoy je me seignay faisant la
croix, et disant. Dont avez vous tant recouvert
d'argent en si peu de temps?
A quoy il me respondit que il avoit prins
es bessains des pardons: car en leur
baillant le premier denier (dist il) je le
mis si souplement que il sembla que feust
un grand blanc, ainsi d'une main je prins
douze deniers, voyre bien douze liards
ou doubles pour le moins, et de l'aultre
troys ou quatre douzains: et ainsi par
toutes les eglises ou nous avons esté.

Voire mais (dis je) vous vous dampnez
comme une sarpe, et estes larron et
sacrilege Ouy bien (dist il) comme il vous
semble, mais il ne me semble quand a
moy. Car les pardonnaires me le donnent:
quand ilz me disent en presentant
les relicques a baiser, centuplum accipies,
que pour un denier j'en prene cent:

[71v]
car accipies est dict selon la maniere des
Hebreux qui usent du futur en lieu de
l'imperatif, comme vous avez en la loy.
diliges dominum et dilige. Ainsi quand
le pardonnigere me dict, centuplum accipies,
il veult dire, centuplum accipe, et
ainsi l'expose Rabi Kimy: et Rabi aben
Ezra et tous les Massoretz: et ibi Bartolus.
Dadvantaige le pape Sixte
me donna quinze cens livres de rente
sur son dommaine et thesor ecclesiasticque
pour luy avoir guery une bosse chancreuse,
qui tant le tormentoit qu'il en cuida
devenir boyteux toute sa vie. Ainsi
je me paye par mes mains: car il n'est
tel, sur ledict thesor ecclesiasticque.

Ho mon amy (disoit il) si tu scavoys
comment je fis mes chous gras de la
croysade, tu seroys tout esbahy. Elle
me valut plus de six mille fleurins. Et
ou diable sont ilz allez? dis je, car tu n'en
as une maille Dont ilz estoyent venuz
(dist il) Ilz ne feirent seulement que changer
maistre,Mais j'en emploiay bien

Fu.72.
troys mille a marier non les jeunes filles:
car elles ne trouvent que trop marys,
mais grandes vieilles sempiterneuses
qui n'avoyent dentz en gueulle.
Considerant, ces bonnes femmes icy
ont tresbien employe leur temps en jeunesse
et ont joue du serrecropiere a cul levé
a tous venans, jusques a ce que on
n'en a plus voulu Et par dieu je les feray
saccader encores une foys devant
qu'elles meurent. Par ce moyen a l'une
donnois cent fleurins, a l'aultre six vingtz
a l'aultre troys cens. selon qu'elles estoient
bien infames, detestables, et abhomina
bles, car d'aultant qu'elles estoyent plus
horribles, et execrables, d'autant il leur
failloyt donner dadvantage, aultrement
le diable ne les eust voulu biscoter. Incontinent
m'en alloys a quelque porteur
de coustretz gros et gras, et faisoys moy
mesmes le mariage, mais premier que
lui monstrer les vieilles, je luy monstroys
les escutz disant. Compere, voicy
qui est a toy si tu veulx fretin fretailler

[72v]
un bon coup. Des lors les pauvres hayres
bubajalloient comme vieulx mulletz,
ainsi leur faisoys bien aprester a
bancqueter, boire du meilleur et force espiceries
pour mettre les vieilles en ruyt
et en chaleur. Fin de compte ilz besoingnoyent
comme toutes bonnes ames,
sinon que a celles qui estoyent horriblement
villaines et defaictes, je leur faisoys
mettre un sac sur le visaige.Davantaige
j'en ay perdu beaucoup en proces.
Et quelz proces as tu peu avoir?
(disoys je,) tu ne as ny terre ny maison,
Mon amy (dist il) les damoyselles
de ceste ville avoyent trouvé par instigation
du diable d'enfer, une maniere
de colletz ou cachecoulx a la haulte facon,
qui leur cachoyent si bien les seins,
que l'on n'y povoit plus mettre la main
par dessoubz: car la fente diceulx elles
avoyent mise par derriere, et estoyent
tous cloz par devant, dont les pauvres
amans dolens contemplatifz n'estoyent
contens, un beau jour de Mardy, j'en

Fu.73.
presentay requeste a la court, me formant
partie contre lesdictes damoyselles
et remonstrant les grans interestz
que je y prendroys, protestant que a mesme
raison je feroys couldre la braguette
de mes chausses au derriere, si la court
n'y donnoit ordre, somme toute les damoyselles
formerent syndicat monstrerent
leurs fondemens et passerent procuration
a defendre leur cause: mais je
les poursuivy si vertement, que par arrest
de la court fut dict, que ces haulx
cachecoulx ne seroyent plus portez, sinon
qu'ilz feussent quelque peu fenduz
par devant. Mais il me cousta beaucoup.
J'euz un aultre proces bien
hord et bien sale contre Maistre Fy fy
et ses suppostz, a ce qu'ilz n'eussent plus
a lire clandestinement de nuyct. la pipe
de bussart, ne le quart de Sentences:
mais de beau plein jour, et ce es
escholes du Feurre, en face de tous les
aultres Sophistes, ou je fuz condenné
es despens pour quelque formalité de

[73v]
la relation du sergeant.Une aultre
foys je fourmay complainte a la court
contre les mulles des Presidens et Conseilliers,
et aultres: tendent a fin que quand
en la basse court du Palays l'on les mettroit
a ronger leur frain, les Conseillieres
leur feissent de belles baverettes affin
que de leur bave elles ne gastassent le
pavé en sorte que les pages du palais
peussent jouer dessus a beaulx detz,
ou au reniguebieu a leur ayse, sans y
guaster leurs chausses aulx genoulx.
Et de ce en euz bel arrest: mais il me couste
bon.Or sommez a ceste heure combien
me coustent les petitz bancquetz
que je fais aux paiges du palays de
jour en jour. Et a quelle fin dis je.

Mon amy (dist il) tu ne as passetemps
aulcun en ce monde. J'en ay plus
que le Roy. Et si vouloys te raislier
avecques moy, nous ferions diables.
Non non (dis je) par sainct Adauras:
car tu seras une foys pendu, Et toy (dist
il) tu seras une foys enterre, lequel est

Fu.74.
plus honorablement ou l'air ou la terre?
He grosse pecore.Ce pendent que
ces paiges banquetoient je garde leurs
mulles: et couppe a quelcune l'estriviere
du couste du montouoir, en sorte qu'elle
ne tient que a un fillet. Quand le gros
enflé de Conseiller ou aultre a prins
son bransle pour monter sus, ilz tombent
tous platz comme porcz devant
tout le monde, et aprestent a rire pour
plus de cent francs.Mais je me rys
encores dadvantage, c'est que eulx arrivez
au logis ilz font fouetter monsieur
du paige comme seigle vert, par ainsi je
ne plains poinct ce que m'a couste a les
bancqueter.Fin de compte il avoit
(comme ay dict dessus) soixante et troys
manieres de recouvrer argent: mais
il en avoit deux cens quatorze de le despendre,
hors mis la reparation de dessoubz
le nez.

[74v]

Comment un grand clerc de Angleterre
vouloit arguer contre
Pantagruel, et fut vaincu
par Panurge.
Chap. xviij.

EN ces mesmes jours un scavant
homme nommé Thaumaste oyant
le bruict et renommee du scavoir
incomparable de Pantagruel vint de
pays de Angleterre en ceste seule intention
de veoir Pantagruel, et le congnoistre.
et esprouver si tel estoit son scavoir
comme en estoit la renommee. De faict
arrivé a Paris se transporta vers l'hostel
dudict Pantagruel qui estoit logé

Fu.75.
a l'hostel sainct Denys , et pour lors se
pourmenoit par le jardin avecques Panurge,
philosophant a la mode des Peripateticques.
De premiere entree tressaillit
tout de paour, le voyant si grand
et si gros: puis le salua, comme est la facon,
courtoysement luy disant.Bien
vray est il ce dit Platon prince des philosophes,
que si l'imaige de science et sapience
estoit corporelle et spectable es
yeulx des humains, elle exciteroit tout
le monde en admiration de soy.Car
seullement le bruyt d'icelle espendu par
l'air, s'il est receu es aureilles des studieux
et amateurs d'icelle, qu'on nomme
Philosophes, ne les laisse dormir ny reposer
a leur ayse, tant les stimule et embrase
de acourir au lieu, et veoir la personne,
en qui est dicte science avoir estably
son temple, et produyre ses oracles.

Comme il nous feust manifestement
demonstre en la Royne de Saba, que
vint des limites d'Orient et mer Persicque
pour veoir l'ordre de la maison

[75v]
du saige Salomon et ouyr sa sapience.

En Anacharsis qui de Scithie alla
jusques en Athenes pour veoir Solon.

En Pythagoras, qui visita les vaticinateurs
Memphiticques.En Platon
qui visita les Mages de Egypte et
Architas de Tarente .En Apolonius
Tyaneus. qui alla jusques au mont
Caucase, passa les Scytes, les Massagettes,
les Indiens, naviga le grand
fleuve Physon, jusques es Brachmanes
pour veoir Hiarchas. Et en Babyloine,
Caldee, Medee, Assyrie, Parthie,
Syrie, Phoenice, Arabie, Palestine,
Alexandrie, jusques en Ethiopie, pour
veoir les Gymnosophistes.Pareil
exemple avons nous de Tite Live , pour
lequel veoir et ouyr plusieurs gens studieux
vindrent en Rome, des fins limitrophes
de France et Hespagne.Je ne
me ause recenser au nombre et ordre de
ces gens tant parfaictz: mais bien je
veulx, estre dict studieux, et amateur,
non seulement des lettres, mais aussi

Fu.76.
des gens lettrez.De faict ouyant le
bruyt de ton scavoir tant inestimable,
ay delaisse pays, parens et maison, et me
suis icy transporte, rien ne estimant la
longueur du chemin, l'attediation de la
mer, la nouveaulté des contrees, pour
seulement te veoir, et conferer avecques
toy d'aulcuns passages de Philosophie,
de Geomantie, et de Caballe, desquelz
je doubte et ne puis contenter mon esprit,
lesquelz si tu me peulx souldre: je me
rens des a present ton esclave moy et toute
ma posterite: car aultre don ne ay que
assez je estimasse pour la recompense.
Je les redigeray par escript et demain
le feray scavoir a tous les gens scavans
de la ville: affin que devant eulx
publicquement nous en disputons.

Mais voicy la maniere comment
j'entens que nous disputerons.Je ne
veulx disputer, pro et contra, comme font
ces sotz sophistes de ceste ville et de ailleurs
Semblablement je ne veulx disputer
en la maniere des Academicques:

[76v]
par declamation, ny aussi par nombres
comme faisoit Pythagoras, et comme
voulut faire Picus Mirandula a Romme.
Mais je veulx disputer par signes
seulement sans parler: car les matieres
sont tant ardues, que les parolles
humaines ne seroyent suffisantes a
les expliquer a mon plaisir. Par ce il
plaira a ta magnificence de soy y trouver,
ce sera en la grande salle de Navarre
a sept heures de matin.Ces parolles
achevees, Pantagruel luy dist
honorablement. Seigneur des graces
que Dieu m'a donné. Je ne vouldroyes
denier a personne en despartir a mon
pouvoir: car tout bien vient de luy: et
son plaisir est que soit multiplie quand
on se trouve entre gens dignes et ydoines
de recepvoir ceste celeste manne de
honneste scavoir.Au nombre desquelz
par ce que en ce temps, comme ja bien
appercoy, tu tiens le premier ranc Je te
notifie que a toutes heures me trouveras
prest de optemperer a une chascune

Fu.77.
de tes requestes, selon mon petit pouvoir.
Combien que plus de toy je deusse
apprendre que toy de moy: mais comme
as protesté nous confererons de tes
doubtes ensemble, et en chercherons la
resolution, jusques au fond du puis
inespuisable au quel disoit Heraclite
estre la verite cachee.Et loue grandement
la maniere d'arguer que as proposee,
c'est assavoir par signes sans parler:
car ce faisant toy et moy nous entendrons:
et serons hors de ces frapemens
de mains, que font ces badaulx sophistes
quand on argue: alors qu'on est au
bon de l'argument.Or demain je ne
fauldray me trouver au lieu et heure
que me as assigné: mais je te prye que
entre nous n'y ait debat ny tumulte, et
que ne cherchons honeur ny applausement
des hommes: mais la verite seule.

A quoy respondit Thaumaste. Seigneur,
dieu te maintienne en sa grace, te
remerciant de ce que ta haulte magnificence
tant se veult condescendre a ma

[77v]
petite vilité.Or a dieu jusques a demain.
A dieu dist Pantagruel.Messieurs
vous qui lisez ce present escript,
ne pensez que jamais gens plus feussent
eslevez et transportez en pensee, que furent
toute celle nuict, tant Thaumaste
que Pantagruel. Car ledict Thaumaste
dist au concierge de l'hostel de
Cluny, auquel il estoit loge, que de sa
vie ne se estoit trouve tant altere comme
il estoit celle nuyct. Il m'est (disoit il) advis
que Pantagruel me tient a la gorge,
donnez ordre que beuvons je vous
prie, et faictes tant que ayons de l'eaue
fresche, pour me guargariser le palat.

De l'aultre couste Pantagruel entra
en la haulte game et toute la nuict
ne faisoit que ravasser apres:

Le livre de Beda de numeris et signis.

Le livre de Plotin de inenarrabilibus.

Le livre de Procle de magia.

Les livres de Artemidore per onirocriticon.

De Anaxagoras perisemion.

Dynarius periaphaton.

Fu.78.

Les livres de Philistion.

Hipponax peri anecphoneton, et un
tas d'aultres, tant que Panurge luy dist.

Seigneur laissez toutes ces pensees
et vous allez coucher: car je vous sens
tant esmeu en vostre esprit, que bien tost
tomberiez en quelque fievre ephemere
par cest exces de pensement: mais premier
beuvant vingt et cinq ou trente bonnes
foys retirez vous et dormez a vostre
aise, car de matin je respondray et argueray
contre monsieur l'Angloys, et au
cas que je ne le mette ad metan non loqui,
dictes mal de moy.Voire mes
(dist Pantagruel) Panurge mon amy,
il est merveilleusement scavant, comment
luy pourras tu satisfaire? Tresbien,
respondit Panurge. Je vous prye
n'en parlez plus, et m'en laissez faire, y a
il homme tant scavant que sont les diables.
Non vrayement (dist Pantagruel)
sans grace divine especiale. Et toutesfoys
(dist Panurge) j'ai argué maintesfoys
contre eulx, et les ay faictz quinaulx

[78v]
et mis de cul. Par ce soyez asseure
de ce glorieux Angloys, que je vous
le feray demain chier vinaigre devant
tout le monde. Ainsi passa la nuyct Panurge
a chopiner avecques les paiges,
et jouer toutes les aigueillettes de ses
chausses a primus et secondus, et a la vergette.
Et quand vint l'heure assignee
il conduysit son maistre Pantagruel
au lieu constitué. Et hardiment croyez
qu'il n'y eut petit ne grand dedans Paris
qu'il ne se trouvast au lieu: pensant, ce
diable de Pantagruel, qui a convaincu
tous les ruseurs et bejaunes Sophistes,
a ceste heure aura son vin: car c'est
Angloys est un aultre diable de Vauvert,
nous verrons qui en gaignera.

Ainsi tout le monde assemblé, Thaumaste
les attendoit. Et lors que Pantagruel
et Panurge arriverent a la salle,
tous ces grimaulx, artiens, et Intrans
commencerent frapper des mains
comme est leur badaude coustume.

Mais Pantagruel s'escrya a haulte

Fu.79.
voix, comme si ce eust esté le son d'un double
canon, disant, Paix de par le diable:
paix par dieu coquins si vous me
tabustez icy, je vous couperay la teste a
trestous.A laquelle parolle ilz demourerent
tous estonnez comme canes, et ne
ausoient seulement tousser, voire eussent
ilz mangé quinze livres de plume. Et furent
tant alterez de ceste seule voix qu'ilz
tiroyent la langue demy pied hors la
gueule, comme si Pantagruel leur eust
les gorges salees.Lors commenca Panurge
a parler disant a l'Angloys. Seigneur
est tu icy venu pour disputer contentieusement
de ces propositions que
tu as mis, ou bien pour aprendre et en
scavoir la verite?A quoy respondit
Thaumaste. Seigneur, aultre chose ne
me ameine sinon bon desir de apprendre
et scavoir ce, dont j'ay doubté toute ma
vie, et n'ay trouvé ny livre ny homme qui
me ayt contente en la resolution des
doubtes que j'ay proposez. Et au regard
de disputer par contention, Je ne le veulx

[79v]
faire, aussi est ce chose trop vile, et le laisse
a ces maraulx Sophistes, Lesquelz
en leurs disputations ne cherchent verite
mais contradiction et debat.Doncques
dist Panurge, si je qui suis petit
disciple de mon maistre monsieur Pantagruel,
te contente et satisfays en tout
et par tout, ce seroit chose indigne d'en
empescher mondict maistre, par ce
mieulx vauldra qu'il soit cathedrant,
jugeant de noz propos, et te contentent
au parsus, s'il te semble que je ne aye satisfaict
a ton studieux desir.

Vrayement, dist Thaumaste, c'est tresbien dict.
Commence doncques.

Or notez que Panurge avoit mis au
bout de sa longue braguette un beau
Floc de soye rouge blanche. verte, et
bleue, et dedans avoit mis une belle pomme
d'orange.

Comment Panurge feist quinaud
l'Angloys, qui arguoit par
signe. Chap. xix.

Fu.80.

ADoncques tout le monde
assistant et escoutant en
bonne silence, l'Angloys
leva hault en l'air les
deux mains separement
clouant toutes les extre
mitez des doigtz en forme qu'on nomme
en Chinonnoys, cul de poulle, et frappa
de l'une l'aultre par les ongles quatre
foys. puys les ouvrit, et ainsi a plat de
l'une frappa l'aultre en son strident, une
foys de rechief les joignant comme dessus
frappa deux foys, et quatre foys derechief
les ouvrant. Puys les remist
joinctes et extendues l'une jouxte l'aultre,

[80v]
comme semblant devotement dieu
prier.Panurge soubdain leva en
l'air la main dextre, puys d'ycelle mist
le poulse dedans la narine d'ycelluy cousté,
tenant les quatre doigtz estenduz et
serrez par leur ordre en ligne parallelle
a la pene du nez, fermant l'oeil gausche
entierement, et guaignant du dextre avecques
profonde depression de la sourcile
et paulpiere.Puys la gausche leva
hault, avecques fort serrement et extension
des quatre doigtz et elevation du
poulse, et la tenoyt en ligne directement
correspondente a l'assiete de la dextre,
avecques distance entre les deux d'une
couldee et demye. Cela faict, en pareille
forme baissa contre terre l'une et l'aultre
main: finablement les tint on my lieu,
comme visant droict au nez de l'Angloys.

Et si Mercure, dist l'Angloys.La
Panurge interrompt disant. Vous
avez parlé masque.Lors feist l'Angloys
tel signe. La main gausche toute
ouverte il leva hault en l'air. Puys ferma

Fu.81.
on poing les quatre doigts d'ycelle,
et le poulse extendu assist suz la pinne
du nez. Soubdain apres leva la dextre
toute ouverte, et toute ouverte la baissa
joignant le poulse on lieu que fermoyt
le petit doigt de la gausche, et les quatre
doigtz d'ycelle mouvoyt lentement
en l'air. Puys au rebours feist de la
dextre ce qu'il avoyt faict de la gausche
et de la gausche, ce que avoyt faict de la
dextre.Panurge de ce non estonné
tyra en l'air sa tresmegiste braguette de
la gausche, et de la dextre en tira un transon
de couste bovine blanche et deux pieces
de boys de forme pareille, l'une de
Ebene noir, l'aultre de Bresil incarnat
et les mist entre les doigtz d'ycelle en bonne
symmetrie, et les chocquant ensemble,
faisoyt son, tel que font les ladres
en Bretaigne avecques leurs clicquettes
mieulx toutesfoys resonnant et plus
harmonieux: et de la langue contracte
dedans la bouche fredonnoyt joyeusement,
tousjours reguardant l'Angloys.

[81v]

Les theologiens, medicins, et chirurgiens
penserent que par ce signe il inferoyt,
l'Angloys estre ladre. Les conseilliers,
legistes et decretistes, pensoient que
ce faisant il vouloyt conclurre, quelque
espece de felicite humaine consister en
estat de ladrye, comme jadys maintenoyt
le seigneur.L'angloys pource ne s'effraya,
et levant les deux mains en l'air
les tint en telle forme, que les troys maistres
doigtz serroyt on poing, et passoyt
les poulses entre le doigtz indice et moien
et les doigtz auriculaires demouroient
en leurs extendues ainsi les presentoyt
a Panurge, puys les acoubla de mode
que le poulse dextre touchoyt le gausche,
et le doigt petit gausche touchoyt le
dextre.A ce Panurge sans mot dire
leva les mains, et en feist tel signe: De
la main gauche il joingnit l'ongle du
doigt indice a l'ongle du poulce faisant
au meillieu de la distance comme une boucle,
et de la main dextre serroit tous les
doigts au poing, excepte le doigt indice,

Fu.82.
lequel il mettoit et tiroit souvent par entre
les deux aultres susdictes de la main
gauche, puis de la dextre estendit le doigt
indice et le mylieu les esloignant le mieulx
qu'il povoit, et les tirans vers Thaumaste,
puis mettoit le poulce de la main
gauche sur l'anglet de l'oeil gauche estendant
toute la main comme une aesle d'oyseau;
ou une pinne de poisson, et la meuvant
bien mignonnement decza et dela,
autant en faisoit de la dextre sur l'anglet
de l'oeil dextre.Thaumaste commencza
paslir et trembler, et luy feist tel
signe,De la main dextre il frappa
du doigt meillieu contre le muscle de la
vole, qui est au dessoubz le poulce, puis
mist le doigt indice de la dextre en
pareille boucle de la senestre: mais il le
mist par dessoubz, non par dessus, comme
faisoit Panurge.Adoncques Panurge
frappe la main l'une contre l'aultre,
et souffle en paulme, ce faict, met encores
le doigt indice de la dextre en la
boucle de la gauche le tirant et mettant

[82v]
souvent: puis estendit le menton, regardant
intentement Thaumaste.Le
monde qui n'entendoit rien a ces signes,
entendit bien que en ce il demandoit sans
dire mot a Thaumaste, que voulez vous
dire la?De faict Thaumaste commenca
suer a grosses gouttes, et sembloit
bien un homme qui feust ravy en haulte
contemplation. Puis se advisa, et mist
tous les ongles de la gauche contre ceulx
de la dextre. ouvrant les doigts, comme
si ce eussent este demys cercles, et elevoit
tant qu'il povoit les mains en ce signe.

A quoy Panurge soubdain mist le
poulce de la main dextre soubz les mandibules
et le doigt auriculaire d'icelle en
la boucle de la gauche, et en ce poinct
faisoit sonner ses dentz bien melodieusement
les basses contre les haultes.

Thaumaste de grand hahan se leva
mais en se levant fist un gros pet de boulangier:
car le bran vint apres et pissa
vinaigre bien fort, et puoit comme tous
les diables, les assistans commencerent

Fu.83.
se estouper les nez, car il se conchioit de
angustie, puis leva la main dextre la
clouant en telle faczon, qu'il assembloit
les boutz de tous les doigt ensemble, et
la main gauche assist toute pleine sur
la poictrine.A quoy Panurge tira
sa longue braguette avecques son Floc,
et l'estendit d'une couldee et demie, et la tenoit
en l'air de la main gauche, et de la
dextre print sa pomme d'orange, et la gettant
en l'air par sept foys, a la huytiesme
la cacha au poing de la dextre, la tenant
en hault tout coy, puis commenca
secouer sa belle braguette, la monstrant
a Thaumaste.Apres cella Thaumaste
commenca enfler les deux joues
comme un cornemuseur et souffloit, comme
se il enfloit une vessie de porc.A
quoy Panurge mist un doigt de la gauche
ou trou du cul, et de la bouche tiroit
l'air comme quand on mange des huytres
en escalle: ou quand on hume sa soupe,
ce faict ouvre quelque peu de la bou
che et avecques le plat de la main dextre

[83v]
frappoit dessus, faisant en ce un grand
son et parfond, comme s'il venoit de la
superficie du diaphragme par la trachee
artere, et le feist par seize foys. Mais
Thaumaste souffloit tousjours comme
une oye.Adoncques Panurge mist
le doigt indice de la dextre dedans la
bouche, le serrant bien fort avecques
les muscles de la bouche, puis le tiroit
et le tirant faisoit un grand son, comme
quand les petitz garsons tirent d'un canon
de sulz avecques belles rabbes, et le
fist par neuf foys.Alors Thaumaste
s'escria. Ha messieurs, le grand secret:
il y a mis la main jusques au coulde,
puis tira un poignard qu'il avoit, le tenant
par la poincte contre bas. A quoy
Panurge print sa longue braguette, et
la secouoit tant qu'il povoit contre ses
cuisses: puis mist ses deux mains lyeez
en forme de peigne sur sa teste, tirant la
langue tant qu'il povoit, et tournant les
yeulx en la teste, comme une chievre qui
meurt.Ha j'entens, dist Thaumaste,

Fu.84.
mais quoy? faisant tel signe, qu'il mettoit
le manche de son poignard contre
la poictrine et sur la poincte mettoit le
plat de la main en retournant quelque
peu le bout des doigts.A quoy Panurge
baissa sa teste du couste gauche et
mist le doigt mylieu en l'aureille dextre,
elevant le poulce contre mont.Puis
croisa les deux bras sur la poictrine,
toussant par cinq foys, et a la cinquiesme
frappant du pied droict contre terre,
puis leva le bras gauche, et serrant tous
les doigtz au poing, tenoit le poulse contre
le front, frappant de la main dextre
par six foys contre la poictrine, Mais
Thaumaste comme non content de ce
mist le poulse de la gauche sur le bout
du nez fermant la reste de ladicte main.

Dont Panurge mist les deux maistres
doigtz a chascun cousté de la bouche
le retirant tant qu'il pouvoit et monstrant
toutes ses dentz: et des deux poulses
rabaissoit les paulpiers des yeulx
bien parfondement en faisant assez layde

[84v]
grimace selon que sembloit es assistans.

Comment Thaumaste racompte les vertuz et scavoirs de Panurge
Chapitre. xx.

ADoncques se leva Thaumaste
et ostant son bonnet de la teste,
remercia ledict Panurge
doulcement. Puis dist a haulte voix a
toute l'assistance.Seigneurs a ceste
heure puis je bien dire le mot evangelicque.
Et ecce plusquam Salomon hic .
Vous avez icy un thesor incomparable
en vostre presence, c'est monsieur Pantagruel,
duquel la renommee me avoit
icy attire du fin fond de Angleterre, pour
conferer avecques luy des problemes
insolubles tant de Magie, Alchymie,
de Caballe, de Geomantie, de Astrologie,
que de Philosophie: lesquelz je avoys
en mon esprit. Mais de present je me
courrouce contre la renommee, laquelle
me semble estre envieuse contre luy,
car elle n'en raporte la miliesme partie,
de ce que en est par efficace. Vous avez
veu, comment son seul disciple me acontente

Fu.85.
et m'en a plus dict que n'en demandoys,
dabundand m'a ouvert et ensemble
solu d'aultres doubtes inestimables.
En quoy je vous puisse asseurer qu'il
m'a ouvert le vrays puys et abisme, de
Encyclopedie, voire en une sorte que je
ne pensoys trouver homme qui en sceust
les premiers elemens seulement, c'est
quand nous avons disputé par signes
sans dire mot ny demy. Mais a tant
je redigeray par escript ce que avons
dict et resolu, affin que l'on ne pense que
ce ayent este mocqueries, et le feray imprimer
a ce que chascun y apreigne comme
je ay faict. Dont povez juger, ce que
eust peu dire le maistre, veu que le disciple
a faict telle prouesse: car Non est
discipulus super magistrum . En tous
cas Dieu soit loué, et bien humblement
vous remercie de l'honneur que nous
avez faict a cest acte, Dieu vous le retribue
eternellement.Semblables
actions de graces rendit Pantagruel
a toute l'assistance, et de la partant mena

[85v]
disner Thaumaste avecques luy, et
croyez qu'ilz beurent a ventre deboutonné
(car en ce temps la on fermoit les
ventres a boutons, comme les colletz
de present). jusques a dire, dont venez
vous? Saincte dame comment ilz tiroyent
au chevrotin, et flaccons d'aller,
et eulx de corner, tyre, baille, paige, vin,
boutte de par le diable. boutte, il n'y eut
celluy qui ne beust vingt et cinq ou trente
muys. Et scavez comment, sicut terra
sine aqua , car il faisoit chault, et dadvantaige
se estoyent alterez.Au regard
de l'exposition des propositions mises
par Thaumaste, et significations des
signes desquelz ils userent en disputant
je vous les exposeroys selon la relation
d'entre eulx mesmes: mais l'on m'a
dict que Thaumaste en feist un grand
livre imprimé a Londres, auquel il declaire
tout sans rien laisser: par ce je
m'en deporte pour le present.

Fu.86.

Comment Panurge feut amoureux
d'une haulte dame de Paris.
Chapitre. xxj.

PAnurge commenca estre en reputation
en la ville de Paris par
ceste disputation que il obtint contre
l'Angloys, et faisoit des lors bien valoir
sa braguette, et la feist au dessus esmoucheter
de broderie a la Romanicque.
Et le monde le louoit publicquement, et
en feust faicte une Chanson, dont les
petitz enfans alloyent a la moustarde,
et estoit bien venu en toutes compaignies
des dames et damoiselles, en sorte qu'il

[86v]
devint glorieux, si bien qu'il entreprint
venir au dessus d'une des grandes dames
de la ville.De faict laissant un
tas de longs prologues et protestations
que font ordinairement ces dolens contemplatifz
amoureux de Karesme, lesquelz
poinct a la chair ne touchent, luy
dict un jour.Ma dame, ce seroit bien
fort utile a toute la republicque, delectable
a vous, honneste a vostre lignee,
et a moy necessaire, que feussiez couverte
de ma race, et le croyez, car l'experience
vous le demonstrera.La dame
a ceste parolle le reculla plus de cent
lieues, disant. Meschant fol vous appertient
il me tenir telz propos? A qui
pensez vous parler? allez, ne vous trouvez
jamais devant moy, car si n'estoit
pour un petit, je vous feroys coupper
bras et jambes.Or (dist il) ce me seroit
bien tout un d'avoir bras et jambes couppez,
en condition que nous fissions vous
et moy un transon de chere lie, jouans
des manequins a basses marches: car

Fu.87.
(monstrant sa longue braguette) voicy
maistre Jean Jeudy : qui vous sonneroit
une antiquaille, dont vous sentirez
jusques a la moelle des os.Il est galland
et vous scait tant bien trouver les
alibitz forains et petitz poullains grenez
en la ratouere, que apres luy n'y a
que espousseter.A quoy respondit la
dame. Allez meschant allez, si vous me
dictes encores un mot, je appelleray le
monde: et vous feray icy assommer de
coups. Ho (dist il) vous n'estez tant male
que vous dictez, non ou je suis bien
trompé a vostre physionomie: car plus
tost la terre monteroit es cieulx et les
haulx cieulx descendroyent en l'abisme
et tout ordre de nature seroyt parverty:
qu'en si grande beaulte et elegance comme
la vostre, y eust une goutte de fiel,
ny de malice. L'on dict bien que a grand
peine veit on jamais femme belle, qui
aussi ne feust rebelle: mais cella est dict
de ces beaultez vulgaires. La vostre est
tant excellente, tant singuliere: tant celeste,

[87v]
que je croy que nature l'a mise en
vous comme un parragon pour nous
donner entendre combien elle peut faire
quand elle veult employer toute sa puissance
et tout son scavoir.Ce n'est que
miel, ce n'est que sucre, ce n'est que manne
celeste, de tout ce qu'est en vous. C'estoit
a vous a qui Paris debvoit adjuger la
pomme d'or non a Venus non, ny a Juno,
ny a Minerve: car oncques n'y eut
tant de magnificence en Juno, tant de
prudence en Minerve, tant de elegance
en Venus, comme y a en vous. O dieux
et deesses celestes, que heureux sera celluy
a qui ferez celle grace de ceste cy accoller,
de la baiser et de frotter son lart
avecques elle. Par dieu ce sera moy, je
le voy bien, car desja elle me ayme tout
a plein, je le congnoys, et suis a ce predestine
des phees. Doncques pour gaigner
temps boutte poussenjambions.
Et la vouloit embrasser, mais elle fist
semblant de se mettre a la fenestre pour
appeller les voisins a la force. Adoncques

Fu.88.
sortit Panurge bien tost, et luy dist
en fuyant.Ma dame attendez moy
icy, je les voys querir moy mesme, n'en
prenez la poine.Ainsi s'en alla, sans
grandement se soucier du reffus qu'il
avoit eu, et n'en fist oncques pire chiere.

Au lendemain il se trouva a l'eglise a
l'heure qu'elle alloit a la messe. a l'entree
luy bailla de l'eau beniste se enclinant
parfondement devant elle, apres se agenouilla
aupres de elle familiairement, et
luy dist.Ma dame saichez que je suis
tant amoureux de vous, que je n'en peuz
ny pisser ny fianter, je ne scay comment
l'entendez. S'il m'en advenoit quelque
mal, que en seroit il?Allez (dist elle)
allez, je ne m'en soucie: laissez moy icy
prier dieu.Mais (dist il) equivocquez
sur A beau mont le viconte. Je ne scauroys,
dist elle. C'est (dist il) a beau con le
vit monte. Et sur cella priez dieu qu'il
me doint ce que vostre noble cueur desire,
et me donnez ces patenostres par
grace. Tenez (dist elle) et ne me tabustez

[88v]
plus. Ce dict, luy vouloit tirer ses patenostres
que estoyent de cestrin avecques
grosses marques d'or, mais Panurge
promptement tira un de ses cousteaux,
et les couppa tresbien et les emporta a
la fryperie, luy disant, voulez vous mon
cousteau? Non non, dist elle. Mais (dist
il) a propos, il est bien a vostre commendement
corps et biens, tripes et boyaulx.

Ce pendent la dame n'estoit fort contente
de ses patenostres: car c'estoit une
de ses contenences a l'eglise. Et pensoit
ce bon bavart icy est quelque esvente,
homme d'estrange pays, je ne recouvreray
jamais mes patenostres, que m'en
dira mon mary? Il se courroucera a
moy: mais je luy diray que un larron
me les a couppées dedans l'eglise, ce que
il croira facillement, voyant encores le
bout du ruban a ma ceincture.Apres
disner Panurge l'alla veoir portant en
sa manche une grande bourse pleine
d'escuz du palais et de gettons, et luy commenca
dire,Lequel des deux aymez

Fu.89.
plus l'aultre ou vous moy, ou moy vous?
A quoy elle respondit. Quant est de moy
je ne vous hays poinct: car comme dieu
le commande: je ayme tout le monde.

Mais a propos (dist il) n'estez vous
amoureuse de moy? Je vous ay (dist elle)
ja dict tant de foys que vous ne me tenissiez
plus telles parolles, si vous m'en
parlez encores je vous monstreray que
ce n'est a moy a qui vous debvez ainsi
parler de deshonneur, Partez d'icy, et me
rendez mes patenostres, a ce que mon
mary ne me les demande.Comment
(dist il) ma dame voz patenostres? non
feray par mon sergent, mais je vous en
veux bien donner d'aultres, en aymerez
vous mieulx d'or bien esmaillé en forme
de grosses spheres, ou de beaulx
lacz d'amours, ou bien toutes massifves
comme gros lingotz, ou si en voulez de
Ebene, ou de gros Hyacinthes, de gros
grenatz taillez avecques les marches de
fines Turquoyses, ou de beaulx Topazes
marchez de fins Saphiz ou de

[89v]
beaulx Balays a tout grosses marches
de Dyamans a vingt et huyt quarres,
Non non, c'est trop peu. J'en scay un
beau chapellet de fines Esmerauldes
marchees de Ambre gris, coscoté et a la
boucle un Union Persicque gros comme
une pomme d'orange: elles ne coustent
que vingt et cinq mille ducatz, je vous en
veulx faire un present: car j'en ay du content.
Et de ce disoit faisant sonner
ses gettons comme si se feussent escutz
au soleil.Voules vous une piece de
veloux violet cramoysi tainct en grene,
une piece de satin broché ou bien cramoysi.
Voulez vous chaisnes, doreures
templettes, bagues? il ne fault que dire
ouy. Jusques a cinquante mille ducatz,
ce ne m'est rien cela.Par la vertus
desquelles parolles il luy faisoit venir
l'eau a la bouche. Mais elle luy dict.
Non, je vous remercie: je ne veulx rien
de vous.Par dieu (dist il) si veulx
bien moy de vous: mais c'est chose qui
ne vous coustera rien, et n'en aurez rien

Fu.90.
moins, tenez, (monstrant sa longue braguette)
voicy maistre Jan Chouart qui
demande logis, et apres la vouloit accoller,
Mais elle commenca a s'escrier,
toutesfoys non trop hault.Adoncques
Panurge tourna son faulx visaige,
et luy dist. Vous ne voulez doncques
aultrement me laisser un peu faire?
Bren pour vous. Il ne vous appartient
tant de bien ny de honneur: mais par
Dieu je vous feray chevaucher aux
chiens: et se dict s'en fouit le grand pas
de peur des coups: lesquelz il craignoit
naturellement.

Comment Panurge feist un
tour a la dame Parisianne
qui ne fut poinct
a son adventage.
Chapitre.
xxij.

[90v]

OR notez que lendemain estoit
la grande feste du sacre, a laquelle
toutes les femmes se
mettent en leur triumphe de habillemens
et pour ce jour ladicte dame s'estoit vestue
d'une tresbelle robbe de satin cramoysi,
et d'une cotte de veloux blanc
bien precieux. Le jour de la vigile Panurge
chercha tant d'un couste et d'aultre
qu'il trouva une lycisque orgoose laquelle
il lya avecques sa ceincture et la
mena en sa chambre, et la nourrist tresbien
cedict jour et toute la nuyct, au matin la
tua, et en print ce que scavent les Geomantiens
Gregoys, et le mist en pieces

Fu.91.
le plus menu qu'il peut, et les emporta
bien cachees, et alla ou la dame devoit
aller pour suyvre la procession, comme est
de coustume a ladicte feste. Et alors
qu'elle entra, Panurge luy donna de l'eaue
beniste bien courtoisement la saluant, et
quelque peu de temps apres qu'elle eut
dict ses menuz suffrages il se va joindre
a elle en son banc, et luy bailla un Rondeau
par escript en la forme que s'ensuyt.

Rondeau.

Pour ceste foys, que a vous dame tresbelle
Mon cas disoys, par trop feustes rebelle.
De me chasser, sans espoir de retour:

[91v]
Veu que a vous oncq ne feis austere tour
En dict ny faict, en soubson ny libelle.
Si tant a vous deplaisoit ma querelle,
Vous pouviez par vous sans maquerelle,
Me dire, amy partez d'icy entour

Pour ceste foys.

Tort ne vous fays, si mon cueur vous decel (le.
En remonstrant comme lard l'estincelle.
De la beaulte que couvre vostre atour
Car rien n'y quiers, sinon qu'en vostre tour
Me faciez dehait la combrecelle,

Pour ceste foys.

Et ainsi qu'elle ouvrit se papier pour
veoir que c'estoit, Panurge promptement
sema la drogue qu'il avoit sur elle
en divers lieux, et mesmement au replis
de ses manches et de sa robbe, puis luy
dist.Ma dame, les pauvres amans
ne sont tousjours a leur aise. Quant
est de moy j'espere que les males nuictz,
les travaulx et ennuytz, esquelz me tient
l'amour de vous, me seront en deduction
de autant des poines de purgatoire. A
tout le moins priez dieu qu'il me doint

Fu.92.
en mon mal patience.Panurge n'eut
acheve ce mot, que tous les chiens qui
estoient en l'eglise acoururent a ceste dame
pour l'odeur des drogues que il avoit
espandu sur elle, petitz et grands, gros
et menuz tous y venoyent tirans le membre
et la sentens et pissans par tout sur elle,
c'estoyt la plus grande villanie du monde.
Panurge les chassa quelque peu,
puis d'elle print congé et se retira en quelque
chappelle pour veoir le deduyt: car
ces villains chiens compissoyent tous
ses habillemens, tant que un grand levrier
luy pissa sur la teste, les aultres
aux manches, les aultres a la croppe:
les petitz pissoient sus ses patins. En
sorte que toutes les femmes de la autour
avoyent beaucoup affaire a la saulver.
Et Panurge de rire, et dist a quelcun
des seigneurs de la ville.Je croy que
ceste dame la est en chaleur, ou bien que
quelque levrier la couverte fraischement
Et quand il veid que tous les chiens
grondoyent bien a l'entour de elle comme

[92v]
ilz font autour d'une chienne chaulde,
partit de la, et alla querir Pantagruel.
Par toutes les rues ou il trouvoit chiens
il leur bailloit un coup de pied, disant.
Ne yrez vous pas avec voz compaignons
aux nopces? devant devant de par le diable
devant.Et arrive au logis dist a
Pantagruel, Maistre je vous prye venez
veoir tous les chiens du pays qui
sont assembles a l'entour d'une dame la
plus belle de ceste ville, et la veullent jocqueter.
A quoy voluntiers consentit
Pantagruel, et veit le mystere lequel il
trouva fort beau et nouveau.Mais
le bon feut a la procession: en laquelle
feurent veuz plus de six cens mille et
quatorze chiens a l'entour d'elle, lesquelz
luy faisoyent mille hayres: et par tout
ou elle passoit les chiens frays venuz
la suyvoyent a la trasse, pissans par le
chemin ou ses robbes avoyent touché.

Tout le monde se arestoit a ce spectacle
considerant les contenences de ces
chiens qui luy montoyent jusques au

Fu.93.
col, et luy gasterent tous ces beaulx acoustremens,
a quoy ne sceust trouver aulcun
remede, sinon soy retirer en son hostel.

Et chiens d'aller apres, et elle de se cacher,
et chamberieres de rire.Quand elle
feut entree en sa maison et ferme la porte
apres elle, tous les chiens y acouroyent
de demye lieue, et compisserent si bien la porte
de sa maison qu'ilz y feirent un ruysseau
de leurs urines, auquel les cannes eussent
bien nagé. Et c'est celluy ruysseau qui de
present passe a sainct Victor, auquel
Guobelin tainct l'escarlatte, pour la vertu
specificque de ses pisse chiens, comme jadis
prescha publicquement nostre maistre Doribus.
Ainsi vous aist dieu, un moulin y
eust peu mouldre. Non tant toutesfoys
que ceulx du Bazacle a Thoulouse.

Comment Pantagruel partit de Paris
ouyant nouvelles que les Dipsodes envahyssoient
le pays des Amaurotes Et
la cause pourquoy les lieues sont tant
petites en France. Chapitre. xxiij.

[93v]

PEu de temps apres Pantagruel
ouyt nouvelles que son pere Gargantua
avoit este translaté au
pays des Phees par Morgue, comme
feut jadis Ogier et Artus, ensemble que
le bruyt de sa translation entendu, les
Dipsodes estoyent yssus de leurs limites,
et avoyent gasté un grand pays de
Utopie, et tenoyent pour lors la grande
ville des Amaurotes assiegée, Dont
partit de Paris sans dire a dieu a nul
luy: car l'affaire requeroit diligence, et
vint a Rouen.Or en cheminant voyant
Pantagruel que les lieues de France
estoient petites par trop au regard
des aultres pays. en demanda la cause
et raison a Panurge, lequel luy dist une
histoire que mect Marotus du lac monachus
es gestes des Roys de Canarre.

Disant que d'ancienneté les pays
n'estoyent distinctz par lieues, miliaires,
stades, ny parasanges, jusques a ce que
le roy Pharamond les distingua, ce
que feut faict en la maniere que s'ensuyt.

Fu.94.

Car il print dedans Paris cent beaulx
jeunes et gallans compaignons bien de
liberez, et cent belles garses Picardes,
et les feist bien traicter et bien penser
par huyt jours, puis les appella et a un
chascun bailla sa garse avecques force
argent pour les despens, leur faisant
commandement qu'ilz allassent en divers
lieux par cy et par la, Et a tous les
passaiges qu'ilz biscoteroyent leurs garses
que ilz missent une pierre, et ce seroit
une lieue. Ainsi les compaignons
joyeusement partirent, et pource qu'ilz
estoient frays et de sejour ilz fanfreluchoient
a chasque bout de champ, et
voyla pourquoy les lieues de France
sont tant petites.Mais quand ilz
eurent long chemin parfaict et estoient
ja las comme pauvres diables et n'y
avoit plus dolif en lycaleil, ilz ne belinoyent
si souvent et se contentoyent
bien (j'entends quand aux hommes) de
quelque meschante et paillarde foys le
jour, Et voyla qui faict les lieues de

[94v]
Bretaigne, De lanes, d'allemaigne,
et aultre pays plus esloignez, si grandes.
Les aultres mettent d'aultres raisons:
mais celle la me semble la meilleure.
A quoy consentit voluntiers
Pantagruel.Partans de Rouen
arriverent a Hommefleur ou se mirent
sur mer Pantagruel, Panurge, Epistemon,
Eusthenes, et Carpalim. Auquel
lieu attendans le vent propice et
calfretant leur nef receut d'une dame
de Paris (laquelle il avoit entretenue
bonne espace de temps) unes lettres
inscriptes au dessus.Au plus aymé
des belles, et moins loyal des preux.

PANTAGRUEL.

Lettres que un messagier aporta
a Pantagruel d'une dame de
Paris, et l'exposition
d'un mot escript en
un aneau d'or.
Chapitre.
xxiiij.

Fu.95.

QUand Pantagruel eut leue
l'Inscription il feut bien esbahy,
et demandant audict messagier
le nom de celle qui l'avoit envoyé,
ouvrit les lettres et rien ne trouva dedans
escript, mais seulement un aneau
d'or avecques un Diament en table.
Lors appella Panurge et luy monstra
le cas. A quoy Panurge luy dist, que la
fueille de papier estoit escripte, mais c'estoit
par telle subtilité que l'on n'y veoit
poinct d'escripture. Et pour le scavoir,
la mist aupres du feu pour veoir si l'escripture
estoit faicte avec du sel Ammoniac
destrempe en eau.Puis la mist

[95v]
dedans l'eau pour scavoir si la lettre
estoit escripte du suc de Tithymalle.

Puis la monstra a la chandelle, si
elle estoit poinct escripte du jus de oignons
blans.Puis en frotta une partie
d'huille de noix, pour veoir si elle estoit
poinct escripte de lexif de figuier. Puis
en frotta une part, de laict de femme allaictant
sa fille premiere nee, pour veoir
si elle estoit poinct escripte de sang de
Rubettes.Puis en frotta un coing
de cendres d'un nic de Arondelles, pour
veoir si elle estoit escripte de rousee qu'on
trouve dedans les pommes de Alicacabut.

Puis en frotta un aultre bout de la
sanie des aureilles, pour veoir si elle
estoit escripte de fiel de corbeau.Puis
les trempa en vinaigre pour veoir si
elle estoit escripte de laict de espurge.

Puis les gressa d'axunge de souris
chauves pour veoir si elle estoit escripte
avec sperme de baleine qu'on appelle
ambre gris.Puis la mist tout doulcement
dedans un bassin d'eau fresche,

Fu.96.
et soubdain la tira pour veoir si elle estoit
escripte avecques alum de plume.Et

Et voyant qu'il n'y congnoissoit rien,
appella le messagier et luy demanda.
Compaing la dame qui t'a icy envoyé,
t'a elle poinct baille de baston pour apporter?
pensant que feust la finesse que
mect Aulle Gelle, et le messagier luy respondit.
Non monsieur.Adoncques
Panurge luy voulut faire raire les cheveulx
pour scavoir si la dame avoit
faict escripre avecques fort moret sur
sa teste rase, ce qu'elle vouloit mander,
mais voyant que ses cheveulx estoyent
fort grandz, il desista: considerant que en
si peu de temps ses cheveulx n'eussent
creuz si longs.Alors dist a Pantagruel.
Maistre par les vertuz dieu je
n'y scauroys que faire ny dire. Je ay employe
pour congnoistre si rien y a icy
escript, une partie de ce que en met Messere
Francesco di Nianto le Thuscan
qui a escript la maniere de lire lettres
non apparentes, et ce que escript zoroaster

[96v]
peri grammato acriton. Et Calphurnius
Bassus de literis illegibilibus,
mais je n'y voy rien, et croy qu'il n'y a
aultre chose que l'aneau. Or le voyons.

Lors le regardant trouverent escript
par dedans en Hebrieu, Lamah hazabthani,
dont appellerent Epistemon,
luy demandant que c'estoit a dire? a quoy
respondit que c'estoyent motz Hebraicques
signifians, pourquoy me as tu laissé,
dont soubdain replicqua Panurge, j'Entens
le cas, voyez vous ce dyament? c'est
un dyamant faulx. Telle est doncques
l'exposition de ce que veult dire la dame.
Dyamant faulx pourquoy me as tu
laissee?Laquelle exposition entendit
Pantagruel incontinent: et luy souvint
comment a son departir n'avoit dict a
dieu a la dame, et s'en contristoit: et voluntiers
fust retourné a paris pour faire
sa paix avecques elle.Mais Epistemon
luy reduyt a memoire le departement
de Eneas d'avecques Dido, et le
dict de Heraclides Tarentin: que la

Fu.97.
navire restant a l'ancre, quand la necessite
presse, il fault coupper la chorde plus
tost que perdre temps a la deslier. Et
qu'il debvoit laisser tous pensemens pour
survenir a la ville de sa nativite, qui
estoit en dangier,De faict une heure
apres se leva le vent nomme Nordnord
west, auquel ilz donnerent pleines voilles
et prindrent la haulte mer, et en briefz
jours passans par porto sancto, et par
Medere, firent scalle es isles de Canarre.
De la partans passerent par Cap
blanco, par Senege, par Cap virido,
par Gambre, par Sagres, par Melli,
par le Cap de bona sperantza, et firent
scalle au royaulme de Melinde , de la
partans feirent voille au vent de la transmontane
passans par Meden, par Uti,
par Udem, par Gelasim, par les isles
des Phees, et jouxte le royaulme de Achorie,
finablement arriverent au port de
Utopie: distant de la ville des Amaurotes
par troys lieues, et quelque peu
davantaige.Quand ilz feurent en

[97v]
terre quelque peu refraichiz, Pantagruel
dist. Enfans la ville n'est loing
d'icy d'avant que marcher oultre il seroit
bon deliberer de ce qu'est a faire, affin que
ne semblons es Atheniens qui ne consultoient
jamais sinon apres le cas faict.
Estez vous deliberez de vivre et mourir
avecques moy? Seigneur ouy (dirent
ilz tous) tenez vous asseure de nous, comme
de voz doigtz propres.Or (dist il)
il n'y a q'un poinct que tienne mon esperit
suspend et doubteux, c'est que je ne
scay en quel ordre, ny en quel nombre
sont les ennemis qui tiennent la ville
assiegee: car quand je le scauroys. je m'y
en iroys en plus grande asseurance: par
ce advisons ensemble du moyen comment
nous le pourrons scavoir.A quoy
tous ensemble dirent. Laissez nous y
aller veoir, et nous attendez icy: car pour
tout le jourd'huy nous vous en apporterons
nouvelles certaines. Je (dist Panurge)
entreprens de entrer en leur camp
par le meillieu des gardes et du guet, et

Fu.98.
bancqueter avec eulx et bragmader a
leurs despens, sans estre congneu de
nully, visiter l'artillerie, les tentes de tous
les capitaines et me prelasser par les
bandes sans jamais estre descouvert:
le diable ne me affineroit pas, car je suis
de la lignee de zopyre.Je (dist Epistemon)
scay tous les stratagemates et prouesses
des vaillans capitaines et champions
du temps passe, et toutes les ruses
et finesses de discipline militaire, je
iray, et encores que feusse descouvert et
decele, j'eschapperay en leur faisant
croire de vous tout ce que me plaira:
car je suis de la lignee de Sinon.Je
(dist Eusthenes) entreray par atravers
leurs tranchees, maulgre le guet et tous
les gardes, car je leur passeray sur le
ventre et leur rompray bras et jambes,
et feussent ilz aussi fors que le diable: car
je suis de la lignee de Hercules.Je
(dist Carpalim) y entreray si les oyseaulx
y entrent: car j'ay le corps tant
allaigre que je auray saulte leurs tranchees

[98v]
et percé oultre tout leur camp, d'avant
qu'ilz me ayent apperceu. Et ne
crains ny traict ny flesche, ny cheval
tant soit legier et feust ce Pegase de Perseus,
ou Pacolet, que devant eulx je
n'eschappe gaillard et sauf. J'entreprens
de marcher sur les espiz de bled, sur l'herbe
des prez, sans qu'elle flechisse dessoubz
moy: car je suis de la lignee de
Camille Amazone.

Comment Panurge, Carpalim, Eusthenes,
Epistemon, compaignons
de Pantagruel desconfirent
six cens soixante chevaliers
bien subtilement.
Chapi.
xxv .

AInsi qu'il disoit cela ilz
adviserent six cens soixante
chevaliers montez
a l'advantage sus chevaulx
legiers, qui acouroyent
la veoir quelle navire

Fu.99.
c'estoit qui estoit de nouveau abordee
au port, et couroyent a bride avallee
pour les prendre s'ilz eussent peu.Lors
dist Pantagruel. Enfans retirez vous
en la navire, voyez cy de noz ennemys
qui accourent, mais je vous les tueray icy
comme bestes et feussent ilz dix foys autant:
ce pendent retirez vous et en prenez
vostre passetemps.Adonc respondit
Panurge Non seigneur, il n'est de raison
que ainsi faciez: mais au contraire
retirez vous en la navire et vous et les
aultres. Car tout seul les desconfiray
icy: mais y ne fauldra pas tarder: avancez
vous A quoy dirent les aultres, c'est
bien dict. Seigneur retirez vous, et nous
ayderons icy a Panurge, et vous congnoistrez
que nous scavons faire. Adonc
Pantagruel dist. Or je le veulx bien,
mais au cas que feussiez plus foybles:
je ne vous fauldray.Alors Panurge
tira deux grandes cordes de la nef, et
les atacha au tour qui estoit sur le tillac
et les mist en terre et en fist un long circuyt,

[99v]
l'un plus loing, l'aultre dedans cestuy
la. Et dist a Epistemon, entrez dedans
la navire, et quand je vous sonneray,
tournez le tour sus le tillac diligentement
en ramenant a vous ces deux
chordes.Puis dist a Eusthenes et a
Carpalim Enfans attendez icy et vous
offrez es ennemys franchement, et obtemperez
a eux et faictes semblant de vous
rendre, mais advisez, que ne entrez au
cerne de ces chordes: retirez vous tousjours
hors. Et incontinent entra dedans
la navire, et print un fais de paille et une
botte de pouldre de canon et espandit par
le cerne des chordes, et avec une migraine
de feu se tint aupres.Soubdain arriverent
a grande force les chevaliers,
et les premiers chocquerent jusques au
pres de la navire, et par ce que le rivage
glissoit, tumberent eux et leurs chevaulx
jusques au nombre de quarante et quatre.
Quoy voyans les aultres approcherent
pensans que on leur eust resisté a
l'arrivée, Mais Panurge leur dist.

Fu.100.
Messieurs je croy que vous soyez faict
mal, pardonnez le nous: car ce n'est de
nous, mais c'est de la lubricite de l'eau
de mer, qui est tousjours unctueuse.
Nous nous rendons a vostre bon plaisir.
Autant en dirent ses deux compaignons,
et Epistemon qui estoit sur le tillac.

Ce pendent Panurge s'esloignoit et
voyant que tous estoyent dedans le cerne
des chordes, et que ses deux compaignons
s'en estoyent esloignez faisans
place a tous ces chevaliers qui a foulle
alloyent pour veoir la nef et qui estoit
dedans, soubdain crya a Epistemon,
tire, tire,Lors Epistemon commenca
tirer au tour, et les deux chordes se
empestrerent entre les chevaulx et les
ruoyent par terre bien aysement avecques
les chevaucheurs: mais eulx ce
voyant tirerent a l'espee et les vouloyent
desfaire, dont Panurge met le feu en
la trainee et les fist tous la brusler comme
ames dannees, hommes et chevaulx
nul n'en eschappa, excepte un qui estoit

[100v]
monte sur un cheval turcq, qui le gaigna
a fouyr: mais quand Carpalim
l'apperceut, il courut apres en telle hastivete
et allaigresse qui le attrappa en
moins de cent pas, et saultant sur la
crouppe de son cheval l'embrassa par
derriere et l'amena a la naviere.Ceste
deffaicte parachevee Pantagruel feut
bien joyeux, et loua merveilleusement
l'industrie de ses compaignons, et les
fist refraichir et bien repaistre sur le rivaige
joyeusement et boire d'autant le
ventre contre terre, et leur prisonnier
avecques eulx familiairement: sinon
que le pauvre diable n'estoit point asseure
que Pantagruel ne le devorast
tout entier, ce qu'il eust faict tant avoit

la gorge large, aussi facillement que
feriez un grain de dragee, et ne
luy eust monte en sa bouche
en plus q'un grain de millet
en la gueulle
d'un
asne.

Fu.101.

Comment Pantagruel et ses compaignons
estoient fachez de manger
de la chair salee, et comme Carpalim
alla chasser pour
avoir de la venaison.
Cha. xxvj.

AInsi comme ilz bancquetoyent
Carpalim dist. Et ventre sainct
Quenet ne mangerons nous
jamais de venaison? Ceste chair sallee
me altere tout. Je vous voys apporter
icy une cuysse de ces chevaulx que avons
faict brusler elle sera assez bien rostie.

[101v]
Tout ainsi qu'il se levoit pour ce faire
apperceut a l'oree du boys un beau grand
chevreul qui estoit yssu du fort, voyant
le feu de Panurge, a mon advis.Incontinent
courut apres de telle roiddeur,
qu'il sembloit que feust un carreau d'arbaleste,
et l'attrapa en un moment: et en
courant print de ses mains en l'air

quatre
grandes Otardes.

Sept Bitars.

Vingt et six perdrys grises.

Trente et deux rouges.

Seize Faisans.

Neuf Beccasses.

Dix et neuf Herons.

Trente et deux Pigeons ramiers.

Et tua de ces pieds dix ou douze que

Levraulx que Lapins qui ja estoyent
hors de piege.

Dixhuyt Rasles parez ensemble.

Quinze sanglerons.

Deux Blereaux.

Troys grands Renards.

Frappant doncques le Chevreul de

Fu.102.
son Malcus a travers la teste le tua, et
l'apportant recueillit ses Levraulx, Rasles
et Sanglerons. Et de tant loing que
peust estre ouy, s'escria, disant. Panurge
mon amy: vinaigre, vinaigre.Dont
pensoit le bon Pantagruel, que le cueur
luy fist mal, et commanda qu'on lui apprestast
du vinaigre: Mais Panurge
entendit bien, qu'il y avoit Levrault au
croc, de faict monstra au noble Pantagruel
comment il portoit a son col un beau
chevreul, et toute sa ceincture brodee de
levraulx.Soubdain Epistemon fist
au nom des neuf Muses neuf belles
broches de boys a l'anticque: Eusthenes
aydoit a escorcher.Et Panurge
mist deux selles d'armes des chevaliers
en tel ordre qu'elles servirent de landiers,
et firent roustisseur leur prisonnier, et au
feu ou brusloyent les chevaliers, firent
roustir leur venaison. Et apres grand
chere a force vinaigre, au diable l'un qui
ce faignoit, c'estoit triumphe de les veoir
bauffrer.Lors dist Pantagruel,

[102v]
Pleust a dieu que chascun de vous eust
deux paires de sonnettes de Sacre au
menton, et que je eusse au mien les grosses
horologes de Renes, de Poictiers,
de Tours, et de Cambray, pour veoir
l'aubade que nous donnerions au remuement
de noz badiguoinces.Mais
dist Panurge, il vault mieulx penser
de nostre affaire un peu, et par quel moyen
nous pourrons venir au dessus de noz
ennemys. C'est bien advise, dist Pantagruel.
Pourtant demanda a leur
prisonnier. Mon amy, dys nous icy la
verité et ne nous mens en rien, si tu ne
veulx estre escorché tout vif: car c'est
moy qui mange les petiz enfans. Conte
nous entierement l'ordre, le nombre, et
la forteresse de l'armee.Aquoy respondit,
le prisonnier. Seigneur sachez pour
la verité que en l'armee sont troys cens
Geans tous armez de pierre de taille
grands a merveilles, toutesfoys non
tant du tout que vous, excepte un qui
est leur chef, et a nom Loupgarou, et est

Fu.103.
tout arme d'enclumes Cyclopicques.
Cent soixante et troys mille pietons
tous armes de peaulx de Lutins, gens
fortz et courageux: unze mille quatre
cens hommes d'armes, troys mille six
cens doubles canons, et d'espingarderie
sans nombre: quatre vingtz quatorze
mille pionniers: cent cinquante mille
putains belles comme deesses (voyla
pour moy, dist Panurge) dont les aulcunes
sont Amazones, les aultres Lyonnoyses,
les aultres Parisiannes, Tourangelles,
Angevines, Poictevines, Normandes,
Allemandes, de tous pays et
toutes langues y en a.Voire mais
(dist Pantagruel) le Roy y est il? Ouy
Sire, dist le prisonnier, il y est en personne:
et nous le nommons Anarche roy
des Dipsodes, qui vault autant a dire
comme gens alterez: car vous ne veistes
oncques gens tant alterez, ny beuvans
plus voluntiers. Et a sa tente en la garde
des geans.C'est assez, dist Pantagruel.
Sus enfans estez vous deliberez

[103v]
d'y venir avecques moy?A quoy respondit
Panurge. Dieu confonde qui
vous laissera, j'Ay ja pense comment je
vous les rendray tous mors comme porcs,
qu'il n'en eschappera au diable le jarret
Mais je me soucie quelque peu d'un cas.
Et qui est ce? dist Pantagruel.
C'est (dist Panurge) comment je pourray
avanger a braquemarder toutes
les putains qui y sont en ceste apres
disnee, qu'il n'en eschappe pas une, que
je ne taboure en forme commune.
Ha, ha, ha, dist Pantagruel.
Et Carpalim dist. Au diable de biterne:
par dieu j'en embourreray quelque une.
Et je, dist Eusthenes, quoy? qui ne dressay
oncques puis que bougeasmes de Rouen,
au moins que l'aguille montast jusques sur
les dix ou unze heures: voire encores que
laye dur et fort comme cent diables.
Vrayement dist Panurge, tu en auras
des plus grasses et des plus refaictes.
Comment (dist Epistemon) tout le monde
chevauchera et je meneray l'asne, le

Fu.104.
diable emport qui en fera rien. Nous
userons du droict de guerre, qui potest
capere capiat. Non, non, dist Panurge.
Mais atache ton asne a un croc, et chevauche
comme le monde. Et le bon Pantagruel
ryoit a tout, puis leur dist. Vous
comptez sans vostre hoste. J'ay grand
peur que devant qu'il soit nuyct, ne vous
voye en estat, que ne aurez grande envie
d'arresser, et qu'on vous chevauchera
a grand coup de picque et de lance.
Baste, dist Epistemon. Je vous les
rends a roustir ou boillir: a fricasser ou
mettre en paste. Ilz ne sont en si grand
nombre comme avoit Xerces: car il avoit
trente cens mille combatans si croyez
Herodote et Troge pompone. Et toutesfoys
Themistocles a peu de gens
les desconfit. Ne vous souciez pour
dieu.Merde merde, dist Panurge.
Ma seulle braguette espoussetera tous
les hommes, et sainct Balletrou qui
dedans y repose, decrottera toutes les
femmes,

[104v]
Sus doncques enfans, dict Pantagruel,
commencons a marcher.

Comment Pantagruel droissa un Trophee
en memoire de leur prouesse, et Pa
nurge un aultre en memoire des Levraulx.
Et comment Pantagruel de
ses petz engendroit les petitz hommes,
et de ses vesnes les petites femmes.
Et comment Panurge
rompit un gros baston
sur deux verres.
Chap. xxvij.

DEvant que partions d'icy, dist
Pantagruel, en memoire de la
prouesse que avez presentement
faict, je veulx eriger en ce lieu un beau
trophee.Adoncques un chascun d'entre
eulx en grande liesse et petites chansonnettes
villaticques dresserent un
grand boys, auquel y pendirent une
selle d'armes, un chanfrain de cheval,
des pompes, des estrivieres, des esperons,
un haubert, un hault appareil

Fu.105.
asseré, une hasche, un estoc d'armes, un
gantelet, une masse, des goussetz, des
greves, un gorgery, et ainsi de tout appareil
requis a un arc triumphal ou
Trophee. Puis en memoire eternelle
escripvit Pantagruel le dicton victorial
comme s'ensuyt.

Ce fut icy qu'apparut la vertus
De quatre preux et vaillans champions,
Qui de bon sens, non de harnois vestuz
Comme Fabie, ou les deux Scipions
Firent six cens soixantes morpions
Puissans ribaulx, brusler comme une
escorce:
Prenez y tous Roys, ducz, rocz et pions
Enseignement, que engin mieux vault
que force.

Car la victoire
Comme est notoire,
Ne gist que en heur,
Du consistoire
Ou regne en gloire
Le hault seigneur,

[105v]
Vient, non au plus fort ou greigneur,
Ains a qui luy plaist, com' fault croire:
Doncques a chevanche et honneur
Cil qui par foy en luy espoire.

Ce pendent que Pantagruel escripvoit
les carmes susdictz Panurge emmancha
en un grand pal les cornes du
chevreul, et la peau, et les piedz droitz de
devant d'icelluy. Puis les aureilles de
troys levraulx, le rable d'un lapin, les
mandibules d'un lievre, les aesles de
deux bitars, les piedz de quatre ramiers
une guedofle de vinaigre, une corne ou
ilz mettoient le sel, leur broche de boys,
une lardouere, un meschant chauldron
tout pertuisé, une breusse ou ilz saulsoient,
une saliere de terre, et un guobelet
de Beauvoys. Et en imitation des vers
et Trophee de Pantagruel escripvit ce
que s'ensuyt.

Ce feut icy que mirent abaz culz
Joyeusement quatre gaillars pions,
Pour bancqueter a l'honneur de Baccus

Fu.106.
Beuvans a gré comme beaulx carpions,
Lors y perdit rables et cropions
Maistre levrault, quand chascun si efforce:
Sel et vinaigre, ainsi que scorpions,
Le poursuivoyent, dont en eurent, l'estorce.

Car l'inventoire
D'un defensoire.
En la chaleur,
Ce n'est que a boire
Droict et net, voire
Et du meilleur,
Mais manger levrault, c'est malheur
Sans de vinaigre avoir memoire:
Vinaigre est son ame et valeur,
Retenez le en poinct peremptoire.

Lors dist Pantagruel. Allons enfans,
c'est trop muse icy a la viande: car
a grand poine voit on advenir que grans
bancqueteurs facent beaulx faictz d'armes.
Il n'est umbre que d'estandartz, il
n'est fumee que de chevaulx, et clycquetys
que de harnoys. A ce commencza Epistemon
soubrire, et dist. Il n'est umbre

[106v]
que de cuisine, fumee que de pastez, et clicquetys
que de tasses.A quoy respondit
Panurge. Il n'est umbre que de courtines,
fumee que de tetins, et clicquetys
que de couillons.Puis se levant fist
un pet: un sault, et un sublet, et crya a
haulte voix joyeusement, vive tousjours
Pantagruel.Ce voyant Pantagruel
en voulut autant faire, mais du
pet qu'il fist, la terre trembla, neuf lieues
a la ronde, duquel avec l'air corrumpu
engendra plus de cinquante et troys mille
petitz hommes nains et contrefaictz:
et d'une vesne qu'il fist, engendra autant
de petites femmes acropies comme vous
en voyez en plusieurs lieux, qui jamais
ne croissent, sinon comme les quehues
des vaches, contre bas, ou bien comme
les rabbes de Lymousin, en rond.Et
quoy dist Panurge, voz petz sont ilz tant
fructueux? Par dieu voicy de belles savates
d'hommes, et de belles vesses de
femmes, il les fault marier ensemble.
Ilz engendreront des mouches bovines.

Fu.107.
Ce que fist Pantagruel, et les nomma
Pygmees. Et les envoya vivre en une
isle la aupres, ou ilz se sont fort multipliez
despuis.Mais les grues leur
font continuellement guerre, desquelles
ilz se defendent courageusement, car
ces petitz boutz d'hommes (lesquelz en
Escosse l'on appelle manches d'estrilles)
sont voluntiers cholericques.La raison
physicale est: par ce qu'ilz ont le
cueur pres de la merde.En ceste mesme
heure Panurge print deux verres
qui la estoient tous deux d'une grandeur,
et les emplit d'eau tant qu'ilz en
peurent tenir, et en mist l'un sur une escabelle,
et l'aultre sur une aultre les esloingnans
a part par la distance de cinq
piedz, puis print le fust d'une javeline de
la grandeur de cinq piedz et demy, et les
mist dessus les deux verres, en sorte que
les deux boutz du fustz touchoient justement
les bors des verres. Cela faict
print un gros pau, et dist a Pantagruel
et es aultres.Messieurs considerez

[107v]
comment nous aurons victoire facillement
de noz ennemys.Car ainsi comme
je rompray ce fust icy dessus les verres
sans que les verres soient en rien
rompus ne brisez, encores que plus est,
sans que une seulle goutte d'eau en sorte
dehors: tout ainsi nous romprons la
teste a noz Dipsodes, sans ce que nul de
nous soit blesse, et sans perte aulcune
de noz besoignes.Mais affin que ne
pensez qu'il y ait enchantement, tenez dist
il a Eusthenes, frappez de ce pau tant
que pourrez au millieu. Ce que fist Eusthenes,
et le fust rompit en deux pieces
tout net, sans que une goutte d'eau tumbast
des verres. Puis dist. J'en scay bien
d'aultres, allons seullement en asseurance.

Comment Pantagruel eut victoire
bien estrangement des Dipsodes,
et des Geans,
Chapitre.
xxviij.

Fu 108.

APres tous ces propos Pantagruel
appella leur prisonnier
et le renvoya, disant. Va t'en
a ton Roy en son camp, et luy dis nouvelles
de ce que tu as veu, et qu'il se delibere
de me festoyer demain sus le midy:
car incontinent que mes galleres seront
venues, qui sera de matin au plus tard
je luy prouveray par dixhuyt cens mille
combatans et sept mille Geans tous
plus grans que tu me veois, qu'il a faict
follement et contre raison de assaillir
ainsi mon pays. En quoy faignoit Pantagruel
avoir armee sur mer. Mais le
prisonnier respondit qu'il se rendoit son
esclave, et qu'il estoit content de jamais
ne retourner a ses gens, ains plustost
combatre avecques Pantagruel contre
eulx, et pour dieu qu'ainsi le permist.
A quoy Pantagruel ne voulut consentir,
ains luy commanda que partist de
la briefvement et allast ainsi qu'il avoit
dict, et luy bailla une boette pleine de
Euphorge et de grains de Coccagnide

[108v]
confictz en eau ardente en forme de compouste,
luy commandant la porter a son
Roy et luy dire que s'il en pouvoit manger
une once sans boire, qu'il pourroit
a luy resister sans peur, Adonc le prisonnier
le supplia a joinctes mains que
a l'heure de sa bataille il eust de luy pitié
dont luy dist Pantagruel. Apres que tu
auras le tout annoncé a ton Roy, metz
tout ton espoir en dieu, et il ne te delaissera
poinct. Car de moy encores que
soye puissant comme tu peuz veoir, et aye
gens infinitz en armes, toutesfoys je
n'espere en ma force, ny en mon industrie:
mais toute ma fiance est en dieu mon
protecteur, lequel jamais ne delaisse ceulx
qui en luy ont mis leur espoir et pensee.

Ce faict le prisonnier luy requist que
touchant sa ranson il luy voulut faire
party raisonnable.A quoy respondit
Pantagruel, Que sa fin n'estoit de piller
ny ransonner les humains, mais de les
enrichir et reformer en liberté totalle.

Vaten (dist il) en en la paix du Dieu

Fu.109.
vivant: et ne suiz jamais maulvaise compaignie,
que malheur ne te advienne.

Le prisonnier party Pantagruel
dist a ses gens: Enfans j'ay donne entendre
a ce prisonnier que nous avons
armee sur mer, ensemble que nous ne leur
donnerons l'assault que jusques a demain
sus le midy, a celle fin que eulx
doubtant la grande venue de gens, ceste
nuyct se occupent a mettre en ordre
et soy remparer: mais ce pendent mon
intention est que nous chargeons sur
eulx environ l'heure du premier somme.

Laissons icy Pantagruel avecques
ses apostoles, Et parlons du roy Anarche
et de son armee.Quand le prisonnier
feut arrive il se transporta vers le
Roy, et luy conta comment estoit venu
un grand Geant nomme Pantagruel
qui avoit desconfit et faict roustir cruellement
tous les six cens cinquante et
neuf chevaliers, et luy seul estoit saulvé
pour en porter les nouvelles. Davantaige
avoit charge dudict geant de luy

[109v]
dire qu'il luy aprestast au lendemain
sur le midy a disner: car il deliberoit de
le envahir a ladicte heure.Puis luy
bailla celle boete en laquelle estoient les
confitures. Mais tout soubdain qu'il
en eut avalle une cueilleree, luy vint tel
eschauffement de gorge avecque ulceration
de la luette, que la langue luy pela.
Et pour remede qu'on luy feist ne trouva
allegement quelconques, sinon de
boire sans remission: car incontinent
qu'il ostoit le guobelet de la bouche, la
langue luy brusloit. Par ce l'on ne faisoit
que luy entonner vin en gorge avec
un embut.Ce que voyans ses capitaines,
Baschatz, et gens de garde, gousterent
desdictes drogues pour esprouver
si elles estoient tant alteratives: mais
il leur en print comme a leur roy. Et tous
flacconnerent si bien que le bruyt vint
par tout le camp, comment le prisonnier
estoit de retour, et qu'ilz debvoient avoir
au lendemain l'assault, et que a ce ja se
preparoit le Roy et les capitaines, ensemble

Fu.110.
les gens de garde, et ce par boire
a tyre larigot. Parquoy un chascun de
l'armee commencza Martiner, chopiner,
et tringuer de mesmes. Somme ilz beurent
tant et tant, qu'ilz s'endormirent comme
porcs sans ordre parmy le camp.

Maintenant retournons au bon Pantagruel:
et racontons comment il se porta
en cest affaire.Partant du lieu du
Trophee, print le mast de leur navire
en sa main comme un bourdon: et mist
dedans la hune deux cens trente et sept
poinsons de vin blanc d'Anjou du reste
de Rouen, et atacha a sa ceincture
la barque toute pleine de sel aussi aisement
comme les Lansquenettes portent
leurs petitz panerotz.Et ainsi se mist
en chemin avecques ses compaignons.

Quand il fut pres du camp des ennemys,
Panurge luy dist. Seigneur
voulez vous bien faire? Devallez ce vin
blanc d'Anjou de la hune, et beuvons
icy a la Bretesque.Aquoy condescendit
voluntiers Pantagruel, et beurent

[110v]
si net qu'il n'y demeura une seulle goutte,
des deux cens trente et sept poinsons
excepté une ferriere de cuir bouilly de
Tours que Panurge emplit pour soy.
Car il l'appelloit son vademecum, et quelques
meschantes baissieres pour le vinaigre.
Apres qu'ilz eurent bien tire
au chevrotin, Panurge donna manger
a Pantagruel quelque diable de
drogues composees de lithontripon, ne
phrocatarticon, coudinac cantharidise,
et aultres especes diureticques.Ce
faict Pantagruel dist a Carpalim Allez
en la ville gravant comme un rat
contre la muraille, comme bien scavez
faire, et leur dictes que a l'heure presente
ilz sortent et donnent sur les ennemys
tant roiddement qu'ilz pourront, et ce dit,
descendez, prenant une torche allumee,
avecques laquelle vous mettrez le feu
dedans toutes les tentes et pavillons
du camp, puys vous crierez tant que
pourrez de vostre grosse voix, et partez
dudict camp.Voire mais, dist Carpalim,

Fu.111.
seroit ce bon que je encloasse toute
leur artillerie? Non non, dist Pantagruel,
mais bien mettez le feu en leurs
pouldres.A quoy obtemperant Carpalim
partit soubdain et fist comme avoit
esté decreté par Pantagruel, et sortirent
de la ville tous les combatans qui y
estoyent Et alors que il eut mis le feu
par les tentes et pavillons, passoit legierement
par sur eulx sans qu'ilz en
sentissent rien tant ilz ronfloyent et dormoyent
parfondement. Il vint au lieu
ou estoit l'artillerie et mist le feu en leurs
munitions, (Mais ce feust le dangier)
le feu feut si soubdain que il cuida embrazer
le pauvre Carpalim. Et n'eust
esté sa merveilleuse hastiveté, il estoit fricasse
comme un cochon, mais il departit
si roidement q'un quarreau d'arbaleste
ne vole pas plustost.Quant il
feut hors des tranchees il s'escria si espoventablement,
qu'il sembloit que tous
les diables feussent deschainez. Auquel
son s'esveillerent les ennemys, mais

[111v]
scavez vous comment? aussi estourdys
que le premier son de matines, qu'on appelle
en Lussonnoys, frotte couille.

Ce pendent Pantagruel commenca
semer le sel qu'il avoit en sa barque,
et par ce qu'ilz dormoyent la gueulle baye
et ouverte, il leur en remplit tout le gouzier,
tant que ces pauvres haires toussissoient
comme regnards, cryans. Ha
Pantagruel tant tu nous chauffes le
tizon.Soubdain print envie a Pantagruel
de pisser, a cause des drogues
que luy avoit baille Panurge, et pissa
parmy leur camp si bien et copieusement
qu'il les noya tous: et y eut deluge particulier
dix lieues a la ronde.Et dist
l'histoire, que si la grand jument de son
pere y eust este et pisse pareillement, qu'il
y eust deluge plus enorme que celluy de
Deucalion: car elle ne pissoit foys qu'elle
ne fist une riviere plus grande que
n'est le Rosne, et le Danouble.Ce que
voyans ceulx qui estoient yssuz de la
ville, disoient. Ilz sont tous mors cruellement

Fu.112.
voyez le sang courir. Mais ilz
estoient trompez, pensans de l'urine de
Pantagruel que feust le sang des ennemys,
car ilz ne veoyent sinon au lustre
du feu des pavillons et quelque peu de
clarte de la Lune.Les ennemys apres
soy estre reveillez voyans d'un cousté le
feu en leur camp, et l'inundation et deluge
urinal, ne scavoyent que dire ny que penser.
Aulcuns disoient que c'estoit la fin
du monde et le jugement final, qui doibt
estre consommé par feu: les aultres, que
les dieux marins Neptune, Protheus,
Tritons, aultres les persecutoient, et
que de faict c'estoit eaue marine et salee.

O qui pourra maintenant racompter
comment se porta Pantagruel contre
les troys cens geans.O ma muse,
ma Calliope, ma Thalie inspire moy
a ceste heure, restaure moy mes esperitz,
car voicy le pont aux asnes de Logicque,
voicy le trebuchet, voicy la difficulte de
pouvoir exprimer l'horrible bataille que
fut faicte.A la mienne volunte que je

[112v]
eusse maintenant un boucal du meilleur
vin que beurent oncques ceulx qui liront
ceste histoire tant veridicque.

Comment Pantagruel deffit les
troys cens Geans armez de
pierre de taille. Et Loupgarou
leur capitaine.
Chap. xxviiij.

LEs Geans voyans que tout
leur camp estoit noyé emporterent
leur Roy Anarche a
leur col le mieulx qu'ilz peurent
hors du fort, comme fist Eneas son
pere Anchises de la conflagration de
Troye.Lesquelz quand Panurge
apperceut, dist a Pantagruel. Seigneur
voyez la les Geans qui sont yssuz, donnez
dessus a vostre mast gualantement
a la ville escrime. Car c'est a ceste heure
qu'il se fault monstrer homme de bien.
Et de nostre cousté nous ne vous fauldrons.
Et hardiment que je vous en
tueray beaucoup, Car quoy? David

Fu.113.
tua bien Goliath facillement, Et puis
ce gros paillard Eusthenes qui est fort
comme quatre beufz, ne si espargnera.
Prenez couraige, chocquez a travers
d'estoc et de taille.Or dist Pantagruel,
de couraige j'en ay pour plus de cinquante
francs. Mais quoy? Hercules ne
ausa jamais entreprendre contre deux.

C'est dist Panurge, bien chié en mon
nez, vous comparez vous a Hercules?
vous avez par dieu plus de force aux
dentz, et plus de sens au cul, que n'eut
jamais Hercules en tout son corps et
ame. Autant vault l'homme comme il
sestime. Eulx disans ces parolles, voicy
arriver Loupgarou avecques tous
ses Geans, Lequel voyant Pantagruel
seul, feut esprins de temerite et oultrecuidance,
par espoir qu'il avoit de occire
le pauvre bon hommet.Dont dict a
ses compaignons Geans. Paillars de
plat pays, par Mahon si aulcun de vous
entreprent combatre contre ceulx cy, je
vous feray mourir cruellement. Je veulx

[113v]
que me laissiez combatre seul: ce pendent
vous aurez vostre passetemps a nous
regarder.Adonc se retirerent tous les
Geans avecques leur Roy la aupres
ou estoient les flaccons, et Panurge et
ses compaignons avecques eulx, qui contrefaisoit
ceulx qui ont eu la verolle, car
il tordoit la geule et retiroit les doigts,
et en parolle enrouee leur dist, Je renie
bieu compaignons, nous ne faisons poinct
la guerre donnez nous a repaistre avecques
vous ce pendent que noz maistres
s'entrebatent.A quoy voluntiers le
Roy et les Geans consentirent, et les
firent bancqueter avecques eulxCe
pendent Panurge leur contoit les fables
de Turpin, les exemples de sainct
Nicolas , et le conte de la Ciguoingne.

Loupgarou doncques s'adressa a Pantagruel
avec une masse toute d'acier pesante
neuf mille sept cens quintaulx
deux quarterons d'acier de Calibes,
au bout de laquelle estoient treze poinctes
de dyamans, dont la moindre estoit

Fu.114.
aussi grosse comme la plus grande cloche
de nostre dame de Paris , (il s'en failloit
par adventure l'espesseur d'un ongle,
ou au plus que je ne mente, d'un doz de
ces cousteaulx qu'on appelle couppeaureille:
mais pour un petit, ne avant
ne arriere) Et estoit pheée en maniere que
jamais ne pouvoit rompre, mais au contraire,
tout ce qu'il en touchoit rompoit
incontinent.Ainsi doncques comme
il approuchoit en grande fierté, Pantagruel
jectant ses yeulx au ciel se recommanda
a Dieu de bien bon cueur,
faisant veu tel comme s'ensuyt. Seigneur
dieu qui tousjours as esté mon protecteur
et mon servateur, tu vois la destresse
en laquelle je suis maintenant.
Rien icy ne me amene, sinon zele naturel,
ainsi comme tu as octroyé es humains
de garder et defendre soy, leurs
femmes, enfans, pays, et famille, en cas
que ne seroit ton negoce propre qui est la
foy, car en tel affaire tu ne veulx coadjuteur:
sinon de confession catholicque,

[114v]
et service de ta parolle: et nous as defendu
toutes armes et defences: car tu es le
tout puissant, qui en ton affaire propre,
et ou ta cause propre est tiree en action,
te peulx defendre trop plus qu'on ne scauroit
estimer: toy qui as mille milliers de
centaines de milions de legions d'anges
duquel le moindre peut occire tous les
humains, et tourner le ciel et la terre a
son plaisir, comme jadys bien apparut
en l'armee de Sennacherib. Doncques
s'il te plaist a ceste heure me estre en ayde,
comme en toy seul est ma totale confiance
et espoir. Je te fais veu que par
toutes contrees tant de ce pays de Utopie
que d'ailleurs, ou je auray puissance
et auctorité, Je feray prescher ton sainct
Evangile, purement, simplement, et entierement,
si que les abus d'un tas de papelars
et faulx prophetes, qui ont par
constitutions humaines et inventions
depravees envenimé tout le monde: seront
d'entour moy exterminez.Alors
feut ouye une voix du ciel, disant, Hoc

Fu.115.
fac et vinces, c'est a dire, Fais ainsi, et tu
auras victoire.Puys voyant Pantagruel
que Loupgarou approcheoit
la gueulle ouverte, vint contre luy hardiment
et s'escrya tant qu'il peut. A mort
ribault a mort, pour luy faire paour, selon
la discipline des Lacedemoniens,
par son horrible cry.Puis luy getta
de sa barque, qu'il portoit a sa ceincture,
plus de dix et huyct cacques et un minot
de sel, dont il luy emplit et gorge et
gouzier, et le nez et les yeulx.De ce irrité
Loupgarou, luy lancea un coup de
sa masse, luy voulant rompre la cervelle.

Mais Pantagruel feut habille et
eut tousjours bon pied et bon oeil, par
ce demarcha du pied gauche un pas arriere,
mais il ne sceut si bien faire que le
coup ne tumbast sur la barque, laquelle
rompit en quatre mille octante et six
pieces et versa la reste du sel en terre.

Quoy voyant Pantagruel gualentement
ses bras desplie et comme est l'art
de la hasche, luy donna du gros bout

[115v]
sur son mast, en estoc au dessus de la
mammelle, et retirant le coup a gauche
en taillade luy frappa entre col et collet
puis avanceant le pied droict luy donna
sur les couillons un pic du hault bout
de son mast, a quoy rompit la hune, et
versa troys ou quatre poinsons de vin
qui estoient de reste.Dont Loupgarou
pensa qu'il luy eust incise la vessie, et
du vin que se feust son urine qui en sortist.

De ce non contant Pantagruel vouloit redoubler au coulouoir: mais Loupgarou haussant sa masse avancea son pas sur luy, et de toute sa force la vouloit enfoncer sur Pantagruel: de faict en donna si vertement que si dieu n'eust secouru le bon Pantagruel, il l'eust fendu despuis le sommet de la teste jusques au fond de la ratelle: mais le coup declina a droict par la brusque hastiveté de Pantagruel Et entra sa masse plus de soixante et treize piedz en terre a travers un gros rochier, dont il feist sortir le feu plus gros que neuf mille six tonneaux.

Fu.116. Voyant Pantagruel, qu'il s'amusoit a tirer sadicte masse qui tenoit en terre entre le roc, luy court sus, et luy vouloit avaller la teste tout net: mais son mast de male fortune toucha un peu au fust de la masse de Loupgarou qui estoit pheée (comme avons dict devant) par ce moyen, son mast luy rompit a troys doigtz de la poignee. Dont il feut plus
estonné q'un fondeur de cloches et s'escria.
Ha Panurge ou es tu?Ce que ouyant
Panurge, dict au Roy et aux Geans.
Par dieu ilz se feront mal, qui ne les departira.
Mais les Geans estoient
aises comme s'ilz feussent de nopces.

Lors Carpalim se voulut lever de
la pour secourir son maistre: mais un
Geant luy dist. Par Golfarin nepveu
de Mahon, si tu bouges d'icy je te mettray
au fond de mes chausses comme
on faict d'un suppositoire, aussi bien
suis je constipé du ventre, et ne peulx
gueres bien cagar, sinon a force de grincer
les dentz.Puis Pantagruel ainsi

[116v]
destitué de baston, reprint le bout de son
mast, en frappant torche lorgne, dessus
le Geant, mais il ne luy faisoit mal en
plus que feriez baillant une chicquenaude
sus un enclume de forgeron. Ce
pendent Loupgarou tiroit de terre sa
masse et l'avoit ja tiree et la paroit pour
en ferir. Pantagruel qui estoit soubdain
au remuement et declinoit tout ses coups
jusques a ce que une foys voyant que
Loupgarou le menassoit, disant meschant
a ceste heure te hascheray je comme
chair a pastez. Jamais tu ne altereras
les pauvres gens.Pantagruel le
frappa du pied un si grand coup contre
le ventre, qu'il le getta en arriere a jambes
rebindaines, et vous le trainnoyt
ainsi a l'escorche cul plus d'un traict d'arc.
Et Loupgarou s'escrioit rendant le sang
par la gorge. Mahon, Mahon, Mahon.

A quelle voix se leverent tous les
Geans pour le secourir. Mais Panurge
leur dist. Messieurs n'y alez pas si
m'en croyez: car nostre maistre est fol, et

Fu.117.
frappe a tors et a travers, et ne regarde
poinct (ou) il vous donnera malencontre.

Mais les Geans n'en tindrent compte,
voyant que Pantagruel estoit sans
baston: Lors que aprocher les veid Pantagruel,
print Loupgarou par les deux
piedz et son corps leva comme une picque
en l'air et d'icelluy armé d'enclumes frappoit
parmy ces Geans armez de pierres
de taille, et les abbatoit comme un
masson faict de couppeaulx, que nul
arrestoit devant luy qu'il ne ruast par
terre.Dont a la rupture de ces harnoys
pierreux feut faict un si horrible
tumulte qu'il me souvint, quand la grosse
tour de beurre qui estoit a sainct Estienne
de Bourges , fondit au soleil.Panurge
ensemble Carpalim et Eusthenes
ce pendent esgorgetoyent ceulx qui
estoyent portez par terre.Faictez vostre
compte qu'il n'en eschappa un seul,
et a veoir Pantagruel sembloit un fauscheur,
qui de sa faulx (c'estoit Loupgarou)
abbatoit l'herbe d'un pré (c'estoyent

[117v]
les Geans.)Mais a ceste escrime,
Loupgarou perdit la teste, ce feut, quand
Pantagruel en abatit un, qui avoit nom
Riflandouille, qui estoit armé a hault
appareil, c'estoit de pierres de gryson,
dont un esclat couppa la gorge tout oultre
a Epistemon: car aultrement la plus
part d'entre eulx estoyent armez a la legiere,
c'estoit de pierre de tuffe, et les aultres
de pierre ardoyzine.Finablement
voyant que tous estoient mors getta le
corps de Loupgarou tant qu'il peut contre
la ville, et tomba comme une grenoille,
sus ventre en la place mage de ladicte
ville: et en tombant du coup tua un
chat brusle, une chatte mouillée, une canne
petiere, et un oyson bridé.

Comment Epistemon qui avoit la couppe
testee, feut guery habillement
par Panurge. Et des nouvelles
des diables, et des
damnez. Chapitre.
xxx.

Fu.118.

CEste desconfite gigantale
parachevee, Pantagruel
se retira au lieu des flaccons
et appella Panurge, et les
aultres, lesquelz se rendirent
a luy sains et saulves, excepté Eusthenes
lequel un des Geans avoit egraphiné
quelque peu au visaige: ainsi qu'il
l'esgorgetoit Et Epistemon qui ne se comparoit
poinct. Dont Pantagruel fut
si dolent qu'il se voulut tuer soymesmes,
mais Panurge luy dict, Dea seigneur
attendez un peu, et nous le chercherons
entre les mors, et voirons la verite du
tout.Ainsi doncques comme ilz cherchoyent,
ilz le trouverent tout roidde mort
et sa teste entre ses bras toute sanglante.

Lors Eusthenes s'escria Ha male
mort, nous as tu tollu le plus parfaict
des hommes?A laquelle voix se leva
Pantagruel au plus grand dueil qu'on
veit jamais au monde. Et dist a Panurge.
Ha mon amy l'auspice de vos
deux verres et du fust de javeline estoyt

[118v]
bien par trop fallace. Mais Panurge
dist. Enfans ne pleurez goutte, il est encores
tout chault, Je vous le gueriray
aussi sain qu'il fut jamais.Ce disant
print la teste et la tint sus sa braguette
chauldement affin qu'elle ne print vent.
Eusthenes et Carpalim porterent le
corps au lieu ou ilz avoient bancquette,
non par espoir que jamais guerist, mais
affin que Pantagruel le veist.Toutesfoys,
Panurge le reconfortoit, disant.
Si je ne le guery je veulx perdre la teste
(qui est le gaige d'un fol) laissez ces pleurs
et me aydez.Adonc nectoya tresbien
de beau vin blanc le col, et puis la teste:
et y synapiza de pouldre de diamerdis
qu'il portoit tousjours en une de ses fasques,
apres les oignit de je ne scay quel
oingnement: et les afusta justement veine
contre veine, nerf contre nerf, spondyle
contre spondyle, affin qu'il ne feust tortycolly
(car telles gens il haissoit de mort)
ce faict luy fist a l'entour quinze ou seize
poincts de agueille, affin qu'elle ne tumbast

Fu 119.
de rechief: puis mist a l'entour un
peu d'un unguent, qu'il appelloit resuscitatif.
Soubdain Epistemon commenca
respirer, puis ouvrir les yeulx,
puis baisler, puis esternuer, puis fist un
gros pet de mesnage.Dont dist Panurge,
a ceste heure est il guery asseurement,
et luy bailla a boire un voirre d'un
grand villain vin blanc avecques une
roustie succree.En ceste faczon feut
Epistemon guery habillement, excepté
qu'il feut enroué plus de troys sepmaines
et eut une toux seiche, dont il ne peut
oncques guerir, sinon a force de boire.

Et la commencza a parler, disant.
Qu'il avoit veu les diables, avoit parlé
a Lucifer familierement, et faict grand
chere en enfer. Et par les champs Elisees.
Et asseuroit d'avant tous que les
diables estoyent bons compaignons. Au
regard des damnez, il dist, qu'il estoit bien
marry de ce que Panurge l'avoit si tost
revocqué en vie. Car je prenois (dist il)
un singulier passetemps a les veoir.

[119v]

Comment? dist Pantagruel, l'On
ne les traicte (dist Epistemon) si mal que
vous penseriez: mais leur estat est changé
en estrange facon.Car je veis Alexandre
le grand qui repetassoit de vieilles
chausses, et ainsi gaignoit sa pauvre vie,

Xerces crioit la moustarde.

Romule estoit saulnier.

Numa clouatier.

Tarquin tacquin.

Piso paisant.

Sylla riveran.

Cyre estoit vachier.

Themistocles verrier.

Epaminondas myrallier.

Brute et Cassie agrimenseurs.

Demosthenes vigneron.

Ciceron atizefeu.

Fabie enfileur de patenostres.

Artaxerces cordier.

Eneas meusnier.

Achilles teigneux.

Agamemnon lichecasse.

Ulysses fauscheur.

Fu.120.

Nestor harpailleur.

Darie cureur de retraictz.

Ancus Martius gallefretier.

Camillus gallochier.

Marcellus esgousseur de febves.

Drusus trinquamolle.

Scipion Africain cryoit la lye en un sabot.

Asdrubal estoit lanternier.

Hannibal cocquassier.

Priam vendoit les vieulx drapeaulx.

Lancelot du lac estoit escorcheur de
chevaulx mors.

Tous les chevaliers de la table ronde
estoyent pauvres gaingnedeniers tirans
la rame pour passer les rivieres de Coccyte,
Phlegeton, Styx, Acheron, et Lethe,
quand messieurs les diables se voulent
esbatre sur l'eau comme font les bastelieres
de Lyon et gomdoliers de Venise.
Mais pour chascune passade ilz
ne ont que une nazarde, et sus le soir quelque
morceau de pain chaumeny.

Trajan estoit pescheur de Grenoilles,

Antonin lacquays.

[120v]

Commode gaeytier.

Pertinax eschalleur de noys.

Luculle grillotier.

Justinian bimbelotier.

Hector estoit fripesaulce.

Paris estoit pauvre loqueteux.

Achilles boteleur de foin.

Cambyses mulletier.

Artaxerces escumeur de potz.

Neron estoit vielleux, et Fierabras son
varlet: mais il luy faisoit mille maulx,
et luy faisoit manger le pain bis, et boire
vin poulsé, luy mangeoit et beuvoit du
meilleur.

Julles Cesar et Pompee estoient guoildronneurs
de navires.

Valentin et Orson servoient aux estuves
d'enfer, et estoient ragletorelz.

Giglan et Gauvain estoient pauvres
porchiers.

Geoffroy a la grand den estoit allumetier

Godeffroy de Billon dominotier.

Jason estoit manillier.

Don Pietre de Castille porteur de rogatons.

Fu.121.

Morgant brasseur de byere.

Huon de Bordeaulx estoit relieur de tonneaulx.

Pirrhus souillart de cuysine

Antioché estoit rammoneur de cheminees.

Romule estoit rataconneur de bobelins.

Octavian ratisseur de papier.

Nerva houssepaillier.

Le pape Jules crieur de petitz pastez,
mais il ne portoit plus sa grande et
bougrisque barbe.

Jan de Paris estoit gresseur de bottes.

Artus de Bretaigne degresseur de bonnetz

Perceforest porteur de coustretz.

Boniface pape huytiesme estoit escumeur
des marmites.

Nicolas pape tiers estoit papetier.

Le pape alexandre estoit preneur de ratz.

Le pape Sixte gresseur de verolle.

Comment? dist Pantagruel, y a il
des verollez de par dela? certes dist Epistemon,
Je n'en veiz oncques tant, il en
y a plus de cent milions. Car croyez
que ceulx qui n'ont eu la verolle en ce
monde cy, l'ont en l'aultre.

[121v]

Cor dieu, dist Panurge, j'en suis
doncques quite, Car je y ai este jusques
au trou de Gylbathar , et remply les
bondes de Hercules, et ay abatu des
plus meures.

Ogier le Dannoys estoit frobisseur de
harnoys.

Le roy Tigranes estoit recouvreur.

Galien Restauré preneur de taulpes.

Les quatre filz Aymon arracheurs de dentz

Le pape Calixte estoit barbier de mau(joinct.

Le pape Urbain crocquelardon.

Melusine estoit souillarde de cuysine.

Matabrune lavandiere de buees.

Cleopatra revenderesse d'oignons.

Helene courratiere de chamberieres.

Semyramis espouilleresse de belistres.

Dido vendoit des mousserons.

Panthasilee estoit cressonniere.

Lucresse hospitaliere.

Hortensia filandiere.

Livie racleresse de verdet.

En ceste facon ceulx qui avoient este
gros Seigneurs en ce monde icy, guain

Fu.122.
gnoyent leur pauvre meschante et paillarde
vie la bas. Au contraire les philosophes,
et ceulx qui avoient este indigens
en ce monde, de par dela estoient gros
seigneurs en leur tour.Je veiz Diogenes
qui se prelassoit en magnificence
avec une grand robbe de poulpre, et un
sceptre en sa dextre, et faisoit enrager
Alexandre le grand , quand il n'avoit
bien repetassé ses chausses, et le payoit
en grands coups de baston.Je veiz
Epictete vestu gualentement a la Francoyse
soubz une belle ramee avecques
force Damoizelles se rigolant, beuvant,
dansant, faisant en tous cas grande chere,
et aupres de luy force escuz au soleil.
Au dessus de la treille estoient pour sa
devise ces vers escriptz.

Saulter, dancer, faire les tours,
Et boyre vin blanc et vermeil:
Et ne faire rien tous les jours
Que compter escuz au soleil.

Lors quand me veit il me invita a

[122v]
boire avecques luy courtoisement, ce
que je feiz voluntiers, et chopinasmes
theologalement. Ce pendent vint Cyre
luy demander un denier en l'honneur
de Mercure pour achapter un peu d'oignons
pour son souper. Rien, rien, dict
Epictete, je ne donne poinct deniers.
Tien marault, voy la un escu, soys homme
de bien. Cyre feut bien aisé d'avoir
rancontré tel butin, Mais les aultres
coquins de Royx qui sont la bas, comme
Alexandre, Daire et aultres le desroberent
la nuyct.Je veiz Pathelin
thesaurier de Rhadamanthe qui marchandoit
des petitz pastez que cryoit le
pape Jules, et luy demanda combien la
douzaine? troys blancs, dist le pape.
Mais dist Pathelin, troys coups de
barre, baille icy villain baille, et en va
querir d'aultres.Le pauvre pape alloit
pleurant, quand il feut devant son
maistre patissier, luy dict, qu'on luy avoit
osté ses pastez. Adonc le patissier luy
bailla l'anguillade si bien que sa peau

Fu.123.
n'eust rien vallu a faire cornemuses.

Je veiz maistre Jean le maire qui contrefaisoit
du pape, et a tous ces pauvres
roys et papes de ce monde faisoit
baiser ses piedz, et en faisant du grobis
leur donnoit sa benediction, disant, Gaignez
les pardons coquins, guaignez,
ilz sont a bon marché, Je vous absoulz
de pain et de souppe, et vous dispense de
ne valoir jamais rien, et appella Caillette
et Triboulet, disant. Messieurs
les Cardinaulx depeschez leurs bulles,
a chascun un coup de pau sus les
reins, ce que fut faict incontinent.Je
veiz maistre Francoys Villon qui demanda
a Xerces, Combien la denree de
moustarde? un denier, dist Xerces, a
quoy dict ledict de Villon, Tes fievres
quartaines villain, la blanchee n'en vault
q'un pinard, et tu nous surfaictz icy les
vivres. Adonc pissa dedans son bacquet
comme font les moustardiers a Paris.

Je veiz le franc archier de Baignolet
qui estoit inquisiteur des heretiques.

[123v]
Il rencontra Perseforest pissant contre
une muraille en laquelle estoit painct le
feu de sainct Antoine . Il le declaira heretique,
et le eust faict brusler tout vif,
n'eust esté Morgant qui pour son proficiat
et aultres menuz droictz luy donna
neuf muys de biere.Or dist Pantagruel,
reserve nous ces beaulx comptes
a une aultre foys. Seullement dis nous
comment y sont traictez les usuriers?

Je les veis dist Epistemon tous occupez
a chercher les espingles rouillees
et vieulx cloux parmy les ruisseaulx
des rues, comme vous voyez que font
les coquins en ce monde. Mais le quintal
de ses quinqualleries ne vault que
un boussin de pain, encores y en a il
maulvaise depesche, ainsi les pauvres
malautruz sont aulcunesfoys plus de
troys sepmaines sans manger morceau
ny miette, et travaillent jour et nuict attendant
la foyre a venir: mais de ce travail
et de malheurté y ne leur souvient
tant ilz sont actifz et mauldictz, pourveu

Fu.124.
que au bout de lan ilz gaignent quelque
meschant denier.Or dict Pantagruel,
faisons un transon de bonne chere, et
beuvons je vous en prie enfans: car il
faict beau boire tout ce moys.Lors
degainerent flaccons a tas, et des munitions
du camp feirent grande chere.
Mais le pauvre roy Anarche ne se povoit
esjouyr. Dont dist Panurge, De
quel mestier ferons nous monsieur du
roy icy? affin qu'il soit ja tout expert en
l'art quand il sera de par dela a tous les
diables. Vrayement, dist Pantagruel,
c'est bien advisé a toy, or fais en a ton
plaisir: je le te donne. Grand mercy, dist
Panurge, le present n'est de refus et l'ayme
de vous.

Comment Pantagruel entra en la
ville des Amaurotes Et comment
Panurge maria
le roy Anarche, et le
feist cryeur de saulce
vert. Cha.
xxxj.

[124v]

APres celle victoire merveilleuse
Pantagruel envoya
Carpalim en la
ville des Amaurotes dire
et annoncer comment
le Roy Anarche estoit
prins, et tous leurs ennemys defaictz.
Laquelle nouvelle entendue, sortirent
au devant de luy tous les habitans de
la ville en bon ordre et en grande pompe
triumphale, avecques une liesse divine
et le conduirent en la ville. Et furent
faictz beaulx feuz de joye par toute la
ville, et belles tables rondes garnies de
force vivres dressees par les rues. Ce
feut un renouvellement du temps de
Saturne, tant y fut faicte lors grande
chere. Mais Pantagruel tout le senat
ensemble, dist Messieurs ce pendent
que le fer est chault il le fault batre, pareillement
devant que nous debaucher
davantaige, je veulx que allions prendre
d'assault tout le Royaulme des Dipsodes.
Pourtant ceulx qui avecques

Fu.125.
moy vouldront venir, se aprestent a demain
apres boire: car lors je commenceray
marcher. Non qu'il me faille gens
davantaige pour me ayder a le conquester:
car autant vauldroit que je le tinse
desja: mais je voy que ceste ville est tant
pleine des habitans qu'ilz ne peuvent se
tourner par les rues. Doncques je les
meneray comme une colonie en Dipsode,
et leur donneray tout le pays, qui est
beau, salubre, fructueux, et plaisant
sus tous les pays du monde, comme plusieurs
de vous scavent qui y estes allez
aultreffoys. Un chascun de vous qui
y vouldra venir soit prest comme j'ay dict.

Ce conseil et deliberation fut divulgue
par la ville, et au lendemain se trouverent
en la place devant le palais jus
ques au nombre de dixhuyct cens cinquante
et six mille, et unze sans les femmes
et petitz enfans. Ainsi commencerent
a marcher droict en Dipsodie en
si bon ordre qu'ilz ressembloyent es enfans
d'israel quand ilz partirent de

[125v]
Egypte pour passer la mer rouge.

Mais d'avant que poursuyvre ceste
entreprinse je vous veulx dire comment
Panurge traicta son prisonnier le roy
Anarche Il luy souvint de ce que avoit
raconté Epistemon comment estoient
traictez les Roys et riches de ce monde
par les champs Elisees, et comment ilz
gaignoient pour lors leur vie a vilz et
salles mestiers.Pourtant un jour
habilla sondict Roy d'un beau petit pourpoint
de toille tout deschicquete comme
la cornette d'un Albanoys, et de belles
chausses a la mariniere, sans souliers:
car (disoit il) ilz luy gasteroient la veue,
et un petit bonnet pers avecques une
grande plume de chappon. Je faulx, car
il m'est advis qu'il y en avoit deux, et une
belle ceincture de pers et vert, disant que
ceste livree luy advenoit bien, veu qu'il
avoit este pervers.En tel poinct l'amena
davant Pantagruel, et luy dist.
Congnoissez vous ce rustre? Non certes,
dist Pantagruel. C'est monsieur

Fu.126.
du Roy de troys cuittes.Je le veulx
faire homme de bien: ces diables de roys
icy ne sont que veaulx, et ne scavent ny
ne valent rien, sinon a faire des maulx
es pauvres subjectz, et a troubler tout
le monde par guerre pour leur inique et
detestable plaisir.Je le veulx mettre
a mestier, et le faire crieur de saulce vert
Or commence a cryer, Vous fault il
poinct de saulce vert? Et le pauvre diable
cryoit, C'est trop bas, dist Panurge
et le print par l'aureille, disant. Chante
plus hault en .g. sol re ut. Ainsi, diable
tu as bonne gorge, tu ne fuz jamais si
heureux que de n'estre plus roy.Et
Pantagruel prenoit a tout plaisir. Car
je ause bien dire que c'estoit le meilleur
petit bon homme qui fust d'icy au bout
d'un baston.Ainsi feut Anarche bon
cryeur de saulce vert.Deux jours
apres Panurge le maria avecques une
vieille lanterniere, et luy mesmes fist les
nopces a belles testes de mouton, bonnes
hastilles a la moustarde, et beaulx

[126v]
tribars aux ailz, dont il en envoya cinq
sommades a Pantagruel, lesquelles il
mangea toutes tant il les trouva appetissantes,
et a boire belle piscantine et
beau cormé. Et pour les faire dancer,
loua un aveugle qui leur sonnoit la note
avecques sa vielle.Apres disner
les amena au palais et les monstra a
Pantagruel, et luy dist monstrant la
mariee, Elle n'a garde de peter. Pourquoy?
dist Pantagruel.Pource, dist
Panurge, qu'elle est bien entamee. Quelle
parolle est cela? dist Pantagruel. Ne
voyez vous, dist Panurge, que les chastaignes
qu'on faict cuire au feu, si elles sont
entieres elles petent que c'est raige: et pour
les engarder de peter l'on les entame.
Aussi ceste nouvelle mariee est bien entamee
par le bas, ainsi elle ne petera poinct

Pantagruel leur donna une petite
loge aupres de la basse rue, et un mortier
de pierre a piller la saulce. Et firent en
ce poinct leur petit mesnage: et feut aussi
gentil cryeur de saulce vert qui feust

Fu.127.
oncques veu en Utopie, Mais l'on m'a
dict despuis que sa femme le bat comme
plastre, et le pauvre sot ne se ause defendre,
tant il est nies.

Comment Pantagruel de sa langue
couvrit toute une armee, et de
ce que l'auteur veit dedans
sa bouche.
chapitre.
xxxij.

AInsi que Pantagruel avecques
toute sa bande entrerent es terres
des Dipsodes, tout le monde
en estoit joyeux, et incontinent se rendirent
a luy, et de leur franc vouloir luy
apporterent les clefz de toutes les villes
ou il alloit, exceptez les Almyrodes
qui voulurent tenir contre luy, et feirent
responce a ses heraulx, qu'ilz ne se renderoyent:
sinon a bonnes enseignes.

Quoy, dict Pantagruel, en demandent
ilz meilleures que la main au pot,
et le verre au poing? Allons, et qu'on me

[127v]
les mette a sac. Adonc tous se mirent
en ordre comme deliberez de donner l'assault.

Mais on chemin passant une grande
campaigne, furent saisiz d'une grosse
housee de pluye. Aquoy commencerent
se tresmousser et se serrer l'un l'aultre.
Ce que voyant Pantagruel leur fist
dire par les capitaines que ce n'estoit
rien, et qu'il veoit bien au dessus des nuees
que ce ne seroit q'une petite rousee, mais
a toutes fins qu'ilz se missent en ordre, et
qu'il les vouloit couvrir.Lors se mirent
en bon ordre et bien serrez. Et Pantagruel
tira sa langue seulement a demy,
et les en couvrit comme une geline faict
ses poulletz.Ce pendent je qui vous
fais ces tant veritables contes, mestois
caché dessoubz une fueille de Bardane,
qui n'estoit moins large que l'arche du
pont de Monstrible: mais quand je les
veiz ainsi bien couvers je m'en allay a
eulx rendre a l'abrit, ce que je ne peuz tant
ilz estoient comme l'on dict, au bout de
l'aulne fault le drap. Doncques le mieulx

Fu.128.
que je peuz montay par dessus et cheminay
bien deux lieues sus sa langue, tant
que je entray dedans sa boucheMais
o dieux et deesses, que veiz je la? Juppiter
me confonde de sa fouldre trisulque
si j'en mens. Je y cheminoys comme l'on
faict en Sophie a Constantinoble, et y
veiz de grands rochiers, comme les mons
des Dannoys, je croy que c'estoient ses
dentz, et de grands prez, de grandes forestz,
de fortes et grosses villes non moins
grandes que Lyon ou Poictiers.Le
premier que y trouvay, ce fut un bon
homme qui plantoit des choulx. Dont tout
esbahy luy demanday. Mon amy que
fais tu icy? Je plante (dist il) des choulx.
Et a quoy ny comment? dis je. Ha monsieur
(dist il) chascun ne peut avoir les
couillons aussi pesant q'un mortier, et ne
pouvons estre tous riches. Je gaigne
ainsi ma vie: et les porte vendre au marche
en la cite qui est icy derriere.Jesus
(dis je) il y a icy un nouveau monde. Certes
(dist il) il n'est mie nouveau: mais l'on

[128v]
dist bien que hors dicy y a une terre neufve
ou ilz ont et Soleil et Lune: et tout
plein de belles besoignes: mais cestuy
cy est plus ancien. Voire mais (dis je)
mon amy, comment a nom ceste ville
ou tu portes vendre tes choulx? Elle
a (dist il) nom Aspharage, et sont Christians,
gens de bien, et vous feront grande
chere. Bref je deliberay d'y aller.

Or en mon chemin je trouvay un
compaignon: qui tendoit aux pigeons.
Auquel je demanday. Mon amy dont
vous viennent ces pigeons icy? Cyre
(dist il) ilz viennent de l'aultre monde.

Lors je pensay que quand Pantagruel
baisloit, les pigeons a pleines volees
entroyent dedans sa gorge, pensans
que feust un colombier.Puis entray
en la ville, laquelle je trouvay belle, bien
forte, et en bel air, mais a l'entree les portiers
me demanderent mon bulletin, de
quoy je fuz fort esbahy, et leur demanday
messieurs, y a il ici dangier de peste?

O seigneur (dirent ilz) l'on se meurt

Fu 129
icy aupres tant que le charriot court par
les rues Vray dieu (dis je) et ou? Aquoy
me dirent, que c'estoit en Laryngues et
Pharingues, qui sont deux grosses villes
telles comme Rouen et Nantes riches et
bien marchandes. Et la cause de la peste
a esté pour une puante et infecte exhalation
qui est sortie des abysmes despuis
na gueres, dont ilz sont mors plus de vingt
et deux cens soixante mille et seize personnes,
despuis huict jours.

Lors je pense et calcule, et trouve que
c'estoit une puante halaine qui estoit venue
de l'estomach de Pantagruel alors
qu'il mangea tant daillade, comme nous
avons dict dessus.

De la partant passay entre les rochiers
qui estoyent ses dentz, et feis tant que je montay
sus une, et la trouvay les plus beaulx
lieux du monde, beaulx grands jeux de
paulme, belles galleries, belles praries,
force vignes, et une infinité de cassines a
la mode Italicque par les champs pleins
de delices: et la demouray bien quatre

[129v]
moys et ne feis oncques telle chere que pour
lorsPuis descendis par les dentz du derriere
pour venir aux baulievres, mais
en passant je fuz destroussé des brigans
par une grande forest qui est vers la partie
des aureilles, puis trouvay une petite
bourgade a la devallée, j'ay oublié
son nom, ou je feiz encores meilleure chere
que jamais, et gaignay quelque peu d'argent
pour vivre.Scavez vous comment?
a dormir, car l'on loue les gens a journée
pour dormir, et gaignent cinq et six solz
par jour, mais ceulx qui ronflent bien fort
gaignent bien sept solx et demy.
Et contois aux senateurs comment on m'avoit
destroussé par la valée: lesquelz me
dirent que pour tout vray les gens de dela
estoient mal vivans et brigans de nature.

A quoy je congneu que ainsi comme nous
avons les contrees de deca et de dela les
montz, aussi ont ilz deca et dela les dentz.
Mais il fait beaucoup meilleur deca et
y a meilleur air.

La commencay penser qu'il est bien vray

Fu.130.
ce que l'on dit, que la moytié du monde ne
scait comment l'autre vit. Veu que nul avoit
encores escrit de ce pais la auquel sont
plus de xxv. royaulmes habitez, sans
les desers, et un gros bras de mer: mais
j'en ay composé un grand livre intitule l'Histoire
des Gorgias: car ainsi les ay je
nommez par ce qu'ilz demourent en la gorge
de mon maistre Pantagruel.

Finablement vouluz retourner et passant
par sa barbe me gettay sus ses espaulles,
et de la me devalle en terre et tumbe
devant luy.Quand il me apperceut
il me demanda, Dont viens tu Alcofrybas?
Je luy responds, de vostre gorge
monsieur, Et despuis quand y es tu? dist
il. Despuis (dis je) que vous alliez contre
les Almyrodes, Il y a (dist il) pluz de six
moys. Et dequoy vivois tu? que beuvoys
tu? Je responds. Seigneur de mesmes
vous, et des plus frians morceaulx qui
passoient par vostre gorge jen prenois le
barraige.Voire mais (dist il) ou
chioys tu? En vostre gorge monsieur, dis je,

[130v]
Ha, ha, tu es gentil compaignon (dist il)
Nous avons avecques l'ayde de dieu conquesté
tout le pays des Dipsodes, je te
donne la chatellenie de Salmigondin.
Grand mercy (dis je) monsieur, vous me
faictes du bien plus que n'ay deservy
envers vous.

Comment Pantagruel feut
malade, et la facon comment
il guerit. Chapitre.
xxxiij.

Eu de temps apres le bon
Pantagruel tomba malade,
et feut tant prins de
l'estomach qu'il ne pouvoit
boire ny manger, et par ce
q'un malheur ne vient jamais
seul, luy print une pisse chaulde qui
le tormenta plus que ne penseriez: mais ses
medicins le secoururent et tresbien avecques
force de drogues lenitives et diureticques
le feirent pisser son malheur. Son urine
tant estoit chaulde que despuis ce temps

Fu.131..
la elle n'est encores refroydie, Et en avez
en France en divers lieulx selon quelle
print son cours: et l'on l'appelle les bains
chaulx, comme

a Coderetz,

a Limons,a Dast,

a Balleruc,

a Neric,

a Bourbonnensy: et ailleurs,

En Italie,

a Mons grot,

a Appone,

a Sancto Petro de Padua ,

a Saincte Helene,

a Casa nova,

a Sancto Bartholomeo,

En la conté de Bouloigne,

a la Porrette, et mille aultres lieux.

Et m'esbahis grandement d'un tas de folz
philosophes et medicis, qui perdent temps a
disputer dont vient la chaleur de cesdictes
eaulx, ou si c'est a cause du Baurach,
ou du Soulphre, ou de l'Allun, ou de
Salpetre qui est dedans la minere: car ilz

[131v]
ne y font que ravasser, et mieulx leur vauldroit
se aller froter le cul au panicault
que de perdre ainsi le temps a disputer de ce
dont ilz ne scavent l'origine. Car la resolution
est aysee et n'en fault enquester davantaige,
que lesdictz bains sont chaulx
par ce que ilz sont yssus par une chaulde
pisse du bon Pantagruel. Or pour vous
dire comment il guerist de son mal principal
je laisse icy comment pour une minorative
il print

Quatre quintaulx de
Scammonée Colophoniacque.

Six
vingtz et dixhuyt charretees de Casse.

Unze mille neuf cens livres de Reubarbe,
sans les aultres barbouillemens.

Il vous fault entendre que par le conseil
des medicins feut decrete qu'on osteroit
ce que luy faisoit le mal a l'estomach,
Pour ce l'on fist xvii. grosses pommes de
cuyvre plus grosses que celle qui est a Romme
a l'aguille de Virgile, en telle facon
qu'on les ouvroit par le mylieu et fermoit
a un ressort.En l'une entra un
de ses gens portant une lanterne et un

Fu.132.
flambeau allumé. Et ainsi l'avalla Pantagruel
comme une petite pillule.
En cinq aultres entrerent troys payzans
chascun ayant une pasle a son col.
En sept aultres entrerent sept porteurs
de coustretz chascun ayant une cor
beille a son col Et ainsi furent avallees
comme pillules.Quand furent en l'estomach,
chascun deffit son ressort et sortirent
de leurs cabanes, et premier celluy
qui portoit la lanterne, et ainsi cheurent
plus de demye lieue en un goulphre horrible,
puant, et infect plus que Mephitis,
ny la palus Camarine, ny le punays
lac de Sorbone , duquel escript Strabo.
Et n'eust este qu'ilz estoient tresbien antidotez
le cueur, l'estomach, et le pot au vin
(lequel on nomme la caboche) ilz feussent
suffocquez et estainctz de ces vapeurs
abhominables.O quel parfum, O
quel vaporament, pour embrener touretz
de néz a jeunes gualoyses. Apres en tactonnant
et fleuretant aprocherent de la
matiere fecale et des humeurs corrumpues.

[132v]
Finablement trouverent une montjoye
d'ordure, lors les pionniers frapperent
sus pour la desrocher et les aultres
avecques leurs pasles en emplirent les
corbeilles: et quand tout fut bien nettoyé,
chascun se retira en sa pomme.Ce faict
Pantagruel se parforce de rendre sa gorge,
et facillement les mist dehors, et ne mon
stroyent en sa gorge en plus q'un pet en
la vostre, et la sortirent hors de leur pillules
joyeusement.Il me souvenoit quand
les Gregeoys sortirent du cheval en
Troye. Et par ce moyen fut guery et reduict
a sa premiere convalescence.

Et de ces pillules darin en avez
une a Orleans sus le clochier
de l'esglise de
saincte Croix.

La conclusion du present
livre, et l'excuse de
l'auteur. Chapitre.
xxxiiij.

Fu.133.

OR messieurs vous avez ouy un
commencement de l'histoire horrificque
de mon maistre et seigneur
Pantagruel Icy je feray fin a
ce premier livre: la teste me faict un peu
de mal et sens bien que les registres de
mon cerveau sont quelque peu brouillez
de ceste puree de Septembre. Vous aurez
la reste de l'histoire a ces foires de Francfort
prochainement venantes, et la vous
verrez comment Panurge fut marié, et
cocqu des le premier moys de ses nopces
et comment Pantagruel trouva la pierre
philosophale, et la maniere de la trouver
et d'en user. Et comment il passa les

[133v]
mons Caspies, comment il naviga par
la mer Athlanticque et deffit les Caniballes,
et conquesta les isles de Perlas.
Comment il espousa la fille du roy de
Inde nommée Presthan. Comment il combatit
contre les diables, et fist brusler cinq
chambres d'enfer, et mist a sac la grande
chambre noire, et getta Proserpine au
feu, et rompit quatre dentz a Lucifer, et une
corne au cul, et comment il visita les regions
de la lune, pour scavoir si a la verite
la Lune n'estoit entiere: mais que les
femmes en avoient troys quartiers en la
teste Et mille aultres petites joyeusetez
toutes veritables. Ce sont belles besoignes.
Bon soir messieurs. Pardonnante
my, et ne pensez tant a mes faultes, que
ne pensez bien es vostres.Si vous me
dictes. Maistre, il sembleroit que ne feussiez
grandement saige de nous escrire ces
balivernes et plaisantes mocquettes.

Je vous responds, que vous ne l'estes
gueres plus, de vous amuser a les lire.
Toutesfoys sy pour passetemps joyeulx

Fu.134.
les lisez, comme passant temps les escripvoys,
vous et moy sommes plus dignes
de pardon q'un grand tas de Sarrabovittes,
Cagotz, Escargotz, Hypocrites,
Caffars, Frapars, Botineurs et aultres
telles sectes de gens, qui se sont desguizez
comme masques pour tromper le monde.

Car donnans entendre au populaire
commun, qu'ilz ne sont occupez sinon a contemplation
et devotion, en jeusnes et ma
ceration de la sensualite: sinon vrayement
pour sustenter et alimenter la petite fragilite
de leur humanite: au contraire font
chiere dieu scait quelle, et Curios simulant,
sed Bacchanalia vivunt . Vous le
pouvez lire en grosse lettre et enlumineure
de leurs rouges muzeaulx, et ventres
a poulaine, sinon quand ilz se parfument
de Soulphre.Quant est de leur estude,
elle est toute consummee a la lecture
de livres Pantagruelicques: non tant
pour passer temps joyeusement, que pour
nuyre a quelc'un meschantement, scavoir
est, articulant, monorticulant, torticulant,

[134v]
culletant, couilletant, et diabliculant, c'est a
dire callumniant.Ce que faisans semblent
es coquins de village qui fougent
et escharbottent la merde des petitz enfans
en la saison des cerises et guignes,
pour trouver les noyaulx, et iceulx vendre
es drogueurs qui font l'huille de Maguelet.
Iceulx fuyez abhorrissez, et
haissez autant que je foys et vous en trouverez
bien sur ma foy. Et si desirez estre
bons pantagruelistes (c'est a dire vivre
en paix, joye, santé, faisans tousjours
grand chere) ne vous fiez jamais en gens
qui regardent par un partuys.

Fin des Cronicques de Pantagruel,
Roy des Dipsodes restituez
a leur naturel, avec ses
faictz et prouesses espoventables:
composez par feu
M. Alcofribas abstracteur
de quinte
essence.

Pantagrueline
Prognostication, certaine,
veritable et infaillible.
Pour l'An perpetuel.
Nouvellement composee au
prouffit et advisement de
gens estourdis et musars de
nature, Par Maistre ALCOFRIBAS
Architriclin
dudict Pantagruel.
Du nombre d'Or non dicitur, Je n'en trouve
point ceste annee quelque calculation
que j'en aye faict, passons oultre.
Verte folium.

Fu. 136

Au Liseur Benivole Salut et
Paix en Jesus le Christ .

COnsiderant infiniz abus estre
perpetrez a cause d'un tas de Prognostications
de Lovain faictes
a l'ombre d'un verre de vin, je vous en ay
presentement calculé une la plus sceure
et veritable que feut oncques veue, comme
l'experience vous le demonstrera. Car
sans doubte veu que dict le Prophete
Royal, Psal. v. a Dieu. Tu destruyras
tous ceulx qui disent mensonges, ce
n'est legier peché de mentir a son escient
et abuser le pauvre monde curieux de scavoir

[136v]
choses nouvelles. Comme de tout
temps ont esté singulierement les Francoys,
ainsi que escript Cesar en ses commentaires,
et Jean de Gravot on mythologies
Gallicques. Ce que nous voyons
encores de jour en jour par France, ou le
premier propos qu'on tient a gens fraischement
arrivez sont.Quelles nouvelles?
scavez vous rien de nouveau?
Qui dict? qui bruyt par le monde? Et
tant y sont attentifz, que souvent se courroussent
contre ceulx qui viennent de
pays estranges sans apporter pleines
bougettes de nouvelles, les appellant
veaulx et idiotz.Si doncques comme
ilz sont promptz a demander nouvelles
autant ou plus sont ilz faciles a croire
ce que leur est annoncé, debvroit on pas
mettre gens dignes de foy a gaiges a l'entree
du Royaulme qui ne serviroyent
d'aultre chose sinon d'examiner les nouvelles
qu'on y apporte, et a scavoir si elles
sont veritables? Ouy certes.Et ainsi
a faict mon bon maistre Pantagruel par

Fu. 137.
tout le pays de Utopie, et Dipsodie,
Aussi luy en est il si bien advenu et tant
prospere son territoire, qu'ilz ne peuvent
de present avanger a boyre, et leur conviendra
espandre le vin en terre, si d'ailleurs
ne leur vient renfort de beuveurs et bons
raillars.Voulant doncques satisfaire
a la curiosité de tous bons compaignons,
j'ay revolvé toutes les Pantarches
des cieulx, calculé les quadratz de
la Lune, crocheté tout ce que jamais penserent
tous les astrophiles, hypernephelistes,
Anemophylaces, Uranopetes, et
Ombrophores, et confere du tout avecques
Empedocles, lequel se recommande a vostre
bonne grace.Et tout le tu autem
ay icy en peu de chapitres redige, vous
asseurant que je n'en dis sinon ce que j'en
pense, et n'en pense sinon ce que en est, et
n'en est aultre chose pour toute verite que
ce qu'en lirez a ceste heure. Ce que sera
dict au parsus, sera passe au gros tamys
a tors et a travers, et par adventure
adviendra, par adventure n'adviendra

[137v]
mie.D'un cas vous advertys. Que
si ne croyez le tout vous me faictes un
maulvais tour, pour lequel ycy ou ailleurs
serez tresgriefvement puniz. Les
petites anguillades a la saulse de ners
bovins ne seront espargnées suz vos
espaules, et humez de l'air comme de huytres
tant que vouldrez. Car hardiment
il y aura de bien chauffez, si le fournier ne
s'endort.Or mouchez voz nez petitz
enfans: et vous aultres vieux resveurs
affustez voz bezicles et pesez ces motz au
pois du Sanctuaire.

Du gouvernement et seigneur
de ceste annee. Chapitre
premier.

Fu. 138

QUelque chose que vous disent
ces folz Astrologues de Lovain
de Nurnberg, de Tubinge, et de
Lyon, ne croyez que ceste année y aie aultre
gouverneur de l'universel monde que
Dieu le createur, lequel par sa divine
parolle tout regist et modere, par laquelle
sont toutes choses en leur nature et proprieté
et condition, et sans la maintenance
et gouvernement duquel toutes choses
seroient en un moment reduictes a neant
comme de neant elles ont este par luy produictes
en leur estre. Car de luy vient,
en luy est, et par luy se parfaict tout
estre, et tout bien: toute vie et mouvement,
comme dict la trompette evangelicque monseigneur
sainct Paul Ro. xi. Doncques
le gouverneur de ceste année et toutes
aultres selon nostre veridicque resolution
sera dieu tout puissant. Et ne aura
Saturne, ne Mars, ne Jupiter, ne aultre
planete, certes non les anges, ny les
saincts, ny les hommes, ny les diables,
vertuz, efficace, puissance, ne influence

[138v]
aulcune si Dieu de son bon plaisir ne
leur donne. Comme dict Avicenne que
les causes secondes ne ont influence ne
action aulcune si la cause premiere n'y influe:
dict il pas vray, le petit bon hommet?

Des ecclipses de ceste annee.
Chapitre. ii.

CEste annee seront tant d'ecclipses
du Soleil et de la Lune que j'ay
peur (et non a tort) que noz bourses
en patiront inanition et nos sens perturbation.
Saturne sera retrograde.
Venus directe. Mercure insconstant.
Et un tas d'aultres planetes ne iront
pas a vostre commendement.
Dont pour ceste annee les chancres iront de
cousté, et les cordiers a reculons, les escabelles
monteront sur les bancs, les broches
sur les landiers et les bonnetz sus
les chapeaulx. les couilles pendront a
plusieurs par faulte de gibessieres, les
pusses seront noires pour la plus grande
part. le lard fuyra les pois en quaresme:

Fu. 139.
le ventre ira devant, le cul se assoira
le premier, l'on ne pourra trouver la febve
au gasteau des Roys, l'on ne rencontrera
poinct d'as au flux, le dez ne dira
poinct a soubhait quoy qu'on le flate, et
ne viendra souvant la chance qu'on demande,
les bestes parleront en divers
lieux.Quaresmeprenant gaignera son
proces, l'une partie du monde se desguisera
pour tromper l'aultre, et courront parmy
les rues comme folz et hors du sens,
l'on ne veit oncques tel desordre en nature.
Et se feront ceste annee plus de xxvii
verbes anomaulx sy Priscian ne les
tient de court.Si dieu ne nous ayde
nous aurons prou d'affaires, mais au
contrepoinct, s'il est pour nous, rien ne
nous pourra nuyre, comme dict le celeste
astrologue, qui feut ravy jusques au
ciel, Ro. vii.c. Si deus pro nobis quis
contra nos? Ma foy nemo domine, Car
il est trop bon et trop puissant. Icy benissez
son sainct nom, pour la pareille.

[139v]

Des maladies de ceste annee.
Chapitre. iii.

CEste annee les aveugles ne verront
que bien peu, les sourdz oyront
assez mal: les muetz ne parleront
guieres: les riches se porteront un peu
mieulx que les pauvres, et les sains
mieulx que les malades. Plusieurs
Moutons, Beufz, Pourceaulx, Oysons
Pouletz: et Canars, mourront et ne sera
sy cruelle mortalité entre les cinges et
Dromadaires. Vieillesse sera incurable
ceste annee a cause des annees passees.
Ceulx qui seront pleureticques auront
grand mal au cousté, ceulx qui auront
flus de ventre iront souvent a la celle
percée, les catharres descendront ceste
année du cerveau es membres inferieurs:
le mal des yeulx sera fort contraire a la
veue, les aureilles seront courtes et rares
en Guascongne plus que de coustume.
Et regnera quasi universellement,
une maladie bien horrible, et redoubtable:

Fu. 140
maligne, perverse, espoventable, et
mal plaisante, laquelle rendra le monde
bien estonné, et dont plusieurs ne scauront
de quel boys faire fleches, et bien
souvent composeront en ravasserie, syllogisans
en la pierre philosophale et es
aureilles de Midas. Je tremble de peur
quand je y pense. car je vous diz, qu'elle
sera epidimiale et l'appelle Averroys vii
colliget. Faulte d'argent.Et attendu
le comete de l'an passe et la retrogradation
de Saturne, mourra a l'hospital
un grand marault tout catharré et croustelevé.
A la mort du quel sera sedition
horrible entre les chatz et les ratz, entre
les chiens et les lievres, entre les faulcons
et canars, entre les moines et les oeufz.

Des fruictz et biens croissant
de terre.Chapitre. iiii.

JE trouve par les calcules de Albumasar,
on livre de la grande conjunction
et ailleurs, que ceste annee sera
bien fertile avecques planté de tous biens

[140v]
a ceulx qui auront de quoy. Mais le hobelon
de Picardie, craindra quelque peu
la froidure, l'avoine fera grand bien es
chevaux: il ne fera gueres plus de lart
que de pourceaux a cause de Pisces ascendent,
il sera grand annee de caquerolles. Mercure
menasse quelque peu le persil, mais
ce nonobstant il sera a pris raisonnable
Le soucil et l'ancholye croistroient plus
que de coustume, avecques abondance
de poyres d'angoisse. De bledz, de vins,
de fruitages et legumages on n'en veit
oncques tant si les soubhaytz des pauvres
gens sont ouys.

De l'estat d'aulcunes gens.
Chapitre. v.

LA plus grande folie du monde est
de penser qu'il y ait des astres pour
les Roys, Papes, et gros seigneurs,
plustost que pour les pauvres et
souffreteux, comme si nouvelles estoilles
avoient este creez depuis le temps du deluge,
ou de Romulus, ou Pharamond
a la nouvelle creation des Roys: Ce que

Fu. 141.
Triboulet, ny cailhette, ne diroient: qui
ont este tousfoys gens de hault scavoir
et grand renom. Et par adventure en
l'arche de Noe, ledict Triboulet estoit
de la lignee des Roys de Castille, Et
cailhette du sang de Priam, mais tout
cest erreur, ne procede que par deffault
de vraye foy catholicque. Tenant doncques
pour certain que les astres se soucient
aussi peu des Roys, comme des
gueux, et des riches comme des maraux,
je laisseray es aultres folz pronosticqueurs
a parler des Roys et riches, et
parleray des gens de bas estat.

Et premierement des gens soubmis
a Saturne, comme gens despourveuz
d'argent, jaloux, resveurs, mal pensans,
soubsonneux, preneurs de taulpes, usuriers,
rachapteurs de rentes, tyreurs de
rivetz, tanneurs de cuirs, tuilliers, fondeurs
de cloches, composeurs d'empruns,
rataconneurs de bobelins, gens melancholicques,
n'auront en ceste annee tout
ce qu'ilz vouldroient bien, ilz s'estudiront

[141v]
a l'invention saincte croix, ne getteront
leur lart aux chiens: et se grateront souvent
la ou il ne leur demange poinct.

A Jupiter comme cagotz, caffars, botineurs,
porteurs de rogatons, abbreviateurs,
scripteurs, copistes, Bulistes,
Dataires, chiquaneurs, caputons,
Moines, hermites, hypocrites, chatemittes,
Sanctorons, Patepellues, Torticollis,
Barbouilleurs de papiers, Prelinguans,
Esperrucquetz, clercz de greffe
Dominotiers, Maminotiers, Patenostriers,
Chaffoureus de parchemim,
Notaires, Raminagrobis, portecolles
promoteurs, se porteront selon leur argent
Et tant mourra de gens d'esglise,
qu'on ne pourra trouver a qui conferer
les benefices, en sorte que plusieurs en
tiendront deux, troys, quatre, et davantaige.
Caffarderie fera grande jacture
de son antique bruyt, puis que le monde
est devenu maulvais garson, et n'est plus
gueres fat, ainsi comme dict Avenzagel.

A Mars comme Bourreaux, Meutriers,

Fu. 142
adventuriers, Brigans, Sergeans,
records de tesmoings, gens de guet, Mortepayes,
arracheurs de dens, coupeurs
de couilles, Barberotz, bouchiers, faulx
monnoieurs, Medicins de trinquenique
Tacnins et Marranes, Renieurs de
dieu, allumetiers, Boutefeux, Ramonneurs
de cheminées, Franctaupins, charbonniers,
alchimistes, coquassiers, grillotiers,
chercuitiers, Bimbelotiers: Manilliers,
Lanterniers, maignins, feront
ceste annee de beaulx coups, mais aulcuns
d'iceulx seront fort subjectz a recepvoir
quelque coup de baston a l'emblée.
Un des susdictz sera ceste annee faict
evesque des champs donnant la benediction
avec les piedz aux passans.

A Sol comme beuveurs, Enlumineurs
de museaulx, ventres a poulaine,
brasseurs de biere, Boteleurs de foing,
Portefaix, Faulcheurs, recouvreurs,
crocheteurs, emballeurs, bergiers, bouviers,
vachiers, porchiers, oizilleurs, jardiniers,
grangiers, cloisiers, Gueux de

[142v]
l'hostiare, gaignedeniers, degresseurs de
bonnetz: emboureurs de bastz, loqueteurs,
claquedens, crocquelardons, generalement
tous portans la chemise noée
sus le dos: seront sains et alaigres et ne
auront la goutte es dentz quand ilz seront
de nopces.

A Venus comme putains, maquerelles
marioletz, Bougrins, bragars, Napleux,
eschancrez, ribleurs rufiens, caignardiers,
Chamberieres d'hostelerie,
Nomina mulierum desinentia in iere,
ut Lingiere, advocatiere, taverniere, buandiere,
frippiere, seront ceste annee en
reputanation, mais le Soleil entrant
en Cancer et aultres signes se doibvent
garder de verolle, de chancre, de pisses
chauldes, poullains grenetz etc. Les
nonnains a poine concepvront sans operation
virile, bien peu de pucelles auront
en mamelles laict.

A Mercure, comme pipeurs, trompeurs,
affineurs, theriacleurs, larrons meusniers,
bateurs de pavé, maistre es ars,

Fu. 143.
decretistes, crocheteurs, harpailleurs,
rimasseurs, basteleurs, joueurs de passe
passe, enchanteurs, vielleurs, poetes,
escorcheurs de latin, faiseurs de Rebus
papetiers, cartiers, bagatis, escumeurs
de mer feront semblant de estre plus
joyeulx que souvent ne seront, quelque
foys riront lors que n'en auront talent,
et seront fort subjectz a faire bancques
rouptes s'ilz se trouvent plus d'argent
en bourse que ne leur en fault.

A la Lune, comme bisouars, veneurs,
chasseurs, asturciers, faulconniers, courriers,
sauniers lunatiques, folz, ecervelez
acariastres, esvantez, courratiers, postes,
laquays, nacquetz, verriers, estradiotz,
riverans, matelotz, chevaucheurs
de escurye, alleboteurs, n'auront ceste
annee gueres d'arrest. Toutesfoys ne
iront tant de Lifrelofres a sainct Hiaccho
comme feirent l'An D.xxiiii. Il descendra
grand abundance de micquelotz
des montaignesde Savoye, et de Auvergne:
mais Sagitarius les menasse des

[143v]
mules aux talons.

De l'estat d'aulcuns pays.
Chapitre. vi.

LE noble royaulme de France prosperera
et trihumphera ceste annee
en tous plaisirs et delices, tellement
que les nations estranges voluntiers
se y retireront.Petitz bancquetz,
petitz esbatemens, milles joyeusetez se y
feront ou un chascun prendra plaisir,
on n'y veit oncques tant de vins ny plus
frians, force raves en Lymousin, force
chastaignes en perigort, et Daulphiné,
force olyves en Languegoth, force sables
en Olone, force poissons en la mer, force
estoilles au ciel, force sel en Brouage,
Planté de bledz, legumaiges, fruitages
jardinaiges, beurres, laictaiges, Nulle
peste, nulle guerre, nul ennuy, bren de
pauvreté, bren de soucy, bren de melanchollie,
et ces vieulx doubles ducatz, nobles
a la rose, angelotz: aigrefins, royaulx,
et moutons a la grand laine, retourneront

Fu. 144
en usance avecques planté
de Serapz et escuz au soleil. Toutesfoys
sus le millieu de l'Esté, sera a redoubter
quelque venue de pusses noyres
et cheussons de la Deviniere. Adeo nihil
est ex omni parte beatum . Mais il les
fauldra brider a force de collations vespertines.

Italie, Romanie, Naples, Cecile,
demouront ou elles estoient l'an passé.
Ilz songeront bien profundement vers
la fin du karesme, et resveront quelques
foys vers le hault du jour.

Alemaigne, Souisses, Saxe, Strasbourg,
Anvers etc. profiteront s'ilz ne
faillent: les porteurs de rogatons les
doibvent redoubter, et ceste annee ne se
y fonderont pas beaucoup de anniversaires.

Hespaigne, Castille, Portugal, arragon
seront bien subiectz a soubdaines
alterations, et craindront de mourir bien
fort autant les jeunes que les vieulx. et
pourtant se tiendront chaudement et souvent

[144v]
compteront leurs escutz, s'ilz en ont.

Angleterre, Escosse, les Estrelins,
seront assez maulvais Pantagruelistes.
Autant sain leurs seroit le vin que la
biere, pourveu qu'il feust bon et friant.
A toutes tables leur espoir sera en l'arriere
jeu. Sainct Treignan d'Escosse
fera de miracles tant et plus. Mais des
chandelles qu'on luy portera, il ne verra
goutte plus clair, Si aries ascendent de
sa busche ne trebusche, et n'est de sa corne
escorné.

Moscovites, Indiens, Perses, et
Troglodytes, souvent auront la cacquesangue,
par ce qu'ilz ne vouldront estre
par les Romanistes belinez, attendu le
bal de Sagittarius ascendent.

Bohesmes, Juifz, Egyptiens, ne seront
pas ceste annee reduictz en plate
forme de leur attente. Venus les menasse
aigrement des escrouelles guorgerines
mais ilz condescendront au vueil
du roy des parpaillons.

Escargotz, Sarabovytes, Cauquemarres,

Fu. 145
Canibales, seront fort molestez
des mousches bovynes et peu joueront
des cymbales, et manequins, si le
Guaiac n'est de requeste.

Austriche, Hongrie, Turquie, par
ma foy mes bons hillotz je ne scay comment
ilz se porteront, et bien peu m'en soucie
veu la brave entrée du Soleil en
Capricornus, et si plus en scavez n'en dictes
mot, mais attendez la venue du boyteux.

Des quatre saisons de l'année.
Et premierement du printemps.
Cha. vii.

EN toute ceste année ne sera q'une
Lune, encores ne sera elle poinct
nouvelle, vous en estes bien marriz
vous aultres qui ne croyez mie en
dieu, qui persecutez sa saincte et divine
parolle, ensemble ceulx qui la maintiennent.
Mais allez vous pendre, ja ne sera
aultre lune que celle laquelle dieu crea
au commencement du monde, et laquelle
par l'effect de sadicte sacre parolle a

[145v]
esté establie au firmament pour luyre
et guider les humains de nuyct. Ma
Dia je ne veulx par ce inferer qu'elle ne
monstre a la terre et gens terrestres diminution,
ou accroissement de sa clarté,
selon qu'elle approchera ou s'esloignera
du Soleil. Car, Pourquoy? Pour
autant que etc. Et plus pour elle ne priez
que dieu la garde des loups car ilz ne y
toucheront de cest an. Je vous affie. A
propos: vous verrez ceste saison a moytié
plus de fleurs, qu'en toutes les troys
aultres. Et ne sera reputé fol cil qui en
ce temps fera sa provision d'argent mieulx
que de Aranes toute l'année. Les gryphons
et marrons des montaignes de
Savoye, Daulphiné, et hyperborées
qui ont neiges sempiternelles, seront frustrez
de ceste saison, et n'en auront poinct,
selon l'opinion de Avicenne qui dict que
le printemps est lors que les neiges tombent
des monts. Croyez ce porteur.
De mon temps l'on contoyt Ver, quand
le Soleil entroyt on premier degre de

[146]
Aries. Si maintenant on le compte autrement,
je passe condemnation. Et jou mot.

De l'esté.Chapitre. viii.

EN esté je ne scay quel vent courra,
mais je scay bien qu'il doibt
fayre chault, et regner vent marin.
Toutes foys si aultrement arrive,
pour tant ne fauldra regnier Dieu.
Car il est plus saige que nous. Et scayt
trop mieulx ce que nous est necessaire,
que nous mesmes, Je vous en asseure
sus mon honneur. Quoy qu'en ayt dict
Haly, et ses suppostz. Beau fera se tenir
joyeux, et boyre frays. Combien qu'aulcuns
ayent dict, qu'il n'est chose plus contraire
a la soif. Je le croy. Aussi, contraria
contrariis curantur.

De Autonne.Chap. ix.

EN Autonne l'on vendengera, ou
d'avant ou apres ce m'est tout un
pourveu que ayons du piot a suffisance.
Les cuydez seront de saison.

[146v]
Car tel cuidera vessir, qui baudement
fiantera. Ceulx et celles qui ont voue
jeuner jeusnes a ce que les estoilles soient
au ciel, a heure presente peuvent bien
repaistre par mon octroy, et dispense.
Encores ont ilz beaucoup tardé, Car
elles y sont devant seize mille: et ne scay
quants jours. Je vous diz bien atachées.
Et n'esperez dorenavant prendre les alouettes
a la cheute du ciel, car il ne
tombera de vostre aage, sus mon honneur.
Cagotz, Caffars, et porteurs de rogatons,
perpetuons, et aultres telles triquedondaines
sortiront de leurs tesnieres.
Chascun se guarde qui vouldra.
Guardez vous aussy des arestes, quand
vous mangerez du poisson, et de poison
Dieu vous en gard.

De l'Hyver.Chap. x.

EN Hyver selon mon petit entendement
ne seront saiges ceulx
qui vendront leurs pellices et fourrures
pour achapter du boys. Et ainsi

[147]
ne faisoient les antiques, comme tesmoigne
Avenzouar. S'il pleut, ne vous en
melancholiez, tant moins aurez vous
de pouldre pour chemin. Tenez vous
chaudement. Redoubtés les catharres

Beuvés du meilleur, attendans que l'aultre
amendera. Et ne chiez plus
dorenavant ou lict. O O
poulailles faictes
vous voz nidz
tant hault?

FINIS.

CREDITS

Creative Commons Paternité–Pas d'Utilisation Commerciale–Pas de Modification 2.0 France. 2014

Edition du texte : Bibliothèques Virtuelles Humanistes (Centre d'Études Supérieures de la Renaissance)

http://renom.univ-tours.fr

Réalisation de l'ePub : DIGISCRIB (Miguel Crespo Balzac)

@ : contact@digiscrib.com

NOTICE

François Rabelais, Pantagruel, Lyon, 1542

Titre long : Pantagruel, Roy des Dipsodes, restitue a son naturel, avec ses faictz & prouesses espoventables: composez par feu M. Alcofribas abstracteur de quinte essence.
Adresse typographique : M.D.XLII. On les vend a Lyon : chez Francoys Juste, devant nostre Dame de Confort.

Auteur : Rabelais (François)

Publication : 1542

Lieu de publication : Lyon | Libraire : Juste (François)

Format : 16°
Collation : 147 f., [1], 2-145, [3] f. (sig. A-S8 T4)
Domaine : Littérature | Genre : Roman
Langue(s) : Français, Latin, Italien, Espagnol, Allemand, Ecossais, Langue artificielle, Grec, Limousin, Basque, Néerlandais, Danois, Hébreu, Araméen.

Localisation : Médiathèque Equinoxe, Fonds Bourdillon, Châteauroux, France | Cote : B343_1

État physique :
Provenance :
Note(s) : Cette transcription est le résultat de plusieurs strates : l’établissement du texte pour le CD-Rom Rabelais et sa version en ligne (Nice, 1994-95), sa révision pour l’édition de La Licorne (Poitiers, 1999) et enfin la version encodée à partir de l’exemplaire de référence de la BnF (Rés.Y2 2135). Nous avons aussi utilisé les exemplaires de l’Université de Virginie (Gordon collection 1542_R26) et celui de la Médiathèque Equinoxe de Châteauroux, fac-similé en ligne (Fonds Bourdillon B360446201 B343_1) présenté en regard. Les relevés effectués par Pierre-Paul Plan (Bibliographie rabelaisienne), à partir de l’édition de Pierre de Tours (sans date, 1542), de l’édition d’Étienne Dolet (1542, Gallica) et de l’unicum de 1532 (Gallica), ont permis de contrôler et d’encoder les corrections nécessaires. Marie-Luce Demonet, 18/07/2012. M.D.XLII. On les vend a Lyon : chez Francoys Juste, devant nostre Dame de Confort.

Numérisation : Bibliothèques Virtuelles Humanistes

Bibliographie :
- Rabelais (Fr.), Pantagruel, Lyon, 1552, Gordon Collection, R26t1
- Rabelais (Fr.), Pantagruel, Lyon, Etienne Dolet, 1542, Bibliothèque municipale de Lyon-part Dieu, Rés 389862
- Rabelais (Fr.), Pantagruel, [s.l.], 1532 Bibliothèque Nationale de France, RES-Y2-2146
- Rabelais (Fr.), Pantagruel, Pierre de Tours, [s.d.] (1542)
- Rabelais (Fr.), Les Cinq livres, Jean Céard, Gérard Defaux, Michel Simonin, Le Livre de Poche, 1994
- Rabelais (Fr.), Oeuvres complètes, Edition établie, présentée et annotée par Mireille Huchon, avec la collaboration de François Moreau, Paris, Gallimard, 1994
- Rabelais (Fr.), Oeuvres romanesques (les cinq livres de Pantagruel), Edition en fac-dissimilé avec index sur CD-ROM sous la direction de Marie-Luce Demonet, Poitiers, La licorne, Collection Textes Rares, UFR Langues Littératures Poitiers - Maison des Sciences de l’Homme et de la Société, 1999
- Plan (P-P.), Bibliographie Rabelaisienne, Les éditions de Rabelais de 1532 à 1711, Nieuwkoop, B. de Graaf, 1965, p.89-94

Autre(s) numérisation(s) :
Gordon Collection (cote R26t1).
Gallica (cote Res389862).

Corpus : Epistemon / Rabelais
Normes éditoriales :
- État du texte : Dissimilé et désabrégé
- Normalisation :
Les numéros de page manquants sont ajoutés entre crochets.
Les abréviations graphiques ou "brévigraphes" sont développées.
Les cédilles ne sont pas rétablies.
Les majuscules sur les déterminants sont déportées sur le nom.
URL de référence :
http://www.bvh.univ-tours.fr:8080/xtf/view?docId=tei/B360446201_B343_1/B360446201_B343_1_tei.xml&doc.view=notice;
Crédits : Creative Commons Paternité–Pas d'Utilisation Commerciale–Pas de Modification 2.0 France. 2014
Mise en ligne : 24/07/2012
Dernière mise à jour : 18/10/2013

Cette notice est mise à disposition selon les termes de la Licence Creative Commons Attribution - Pas d’Utilisation Commerciale - Pas de Modification" 2.0 France.